Datasets:

MLRS

/

maltese_news_headlines

like 0

[ "The main topics discussed during the Diocesan Assembly revolved around challenges which undermine pastoral work within the family, and the reality of faith.", "During the sessions two themes were mainly discussed," ]

[ "6,000 persuna se jkunu qed igawdu minn ħlasijiet wara inġustizzji li saru fil-passat.", "Kien dalgħodu li tħabbru ħlasijiet li jammontaw għal kważi 11-il miljun ewro lill-persuni jew l-eredi tagħhom.", "Fost dawk li se jkunu qed igawdu minn dawn il-ħlasijiet hemm;", "Persuni li kienu fil-korpi tax-xogħol , u oħrajn li qabel daħlu fis-servizz pubbliku wara s-16 ta' Jannar 1979 għamlu xi żmien jaħdmu f'dipartimenti tal-Gvern qabel l-1979.", "Ħaddiema tax-xatt li kienu liċenzjati bejn l-4 ta' April 1973 u l-1 ta' Ġunju 2007 u li ma kinux hekk liċenzjati wara dan il-perjodu.", "Uffiċjali tal-pulizija għal \"sahra\" maħduma bejn l-1 ta' Settembru 1993 u l-31 ta' Diċembru 2009.", "Ex-ħaddiema ta' Malta Electricity Board.", "B'hekk madwar 6,000 persuna se jirċievu l-ewwel pagamenti tagħhom skont il-każ skont ħlasijiet li jibdew jinħarġu minn din il-ġimgħa stess." ]

[ "It-Turkija mhux se tieħu sehem fil-Eurovision sakemm jibqgħu jikkontestaw persuni LGBTIQ...", "It-Turkija mhux se tkun qed terġa tieħu sehem fil-Eurovision, sakemm jitwaqqfu milli jieħdu sehem kontestanti LGBTIQ.", "Il-pajjiż kien ilu jieħu sehem mill-1975, sakemm imbagħad waqaf fl-2012 minħabba nuqqas ta' qbil fuq punti ta' organizzazjoni u proċedura.", "Skont Ibrahim Eren li jmexxi it-Turkish Radio and Television Corporation (TRT) id-dehriet ta' nies bħal Conchita Wurst ma kienux aċċettabbli.", "\"Bħala xandir pubbliku ma nistgħux inxandru (il-Eurovision) fid-9:00 p.m. meta jkun hemm it-tfal li qed jaraw it-TV.", "Persuna mill-Awstrija b'daqna u dublett u li tgħid li m'għandhiex ġeneru toħloq mentalità tal-konfużjoni.\"", "Minkejja li l-ommosesswalità hija legali, l-istigma u l-oppressjoni statali żdiedet mhux ħażin kemm ilu President Recep Tayyip Erdogan, apparti li numru ta' stabbilimenti għal persuni LGTIQ kellhom jgħalqu l-bibien." ]

[ "F'mument fejn ħadd fil-Partit Nazzjonalista m'għadu ddikjara l-interess tiegħu għal Kap tal-Partit, tfaċċa l-ewwel isem li jrid kariga fil-grupp ta' tmexxija.", "David Casa, il-membru tal-Parlament Ewropew, iddikjara mat-Times of Malta li lest jikkontesta l-kariga ta' Segretarju Ġenerali.", "Casa ilu jimmira għal din il-kariga minn tal-inqas sentejn meta kien diġa' wera x-xewqa li jikkontesta lil Rosette Thake li mbagħad baqgħet fil-kariga.", "Iżda, issa li t-tim tat-tmexxija rriżenja kollu Casa kien minn tal-ewwel li wera l-intenzjoni tiegħu li jikkontesta u bħal ħafna li jitħajru għal xi kariga qal li kienu n-nies li ħeġġewh jagħmel dan.", "\"Interessat, għalkemm ovvjament irrid l-appoġġ tat-tmexxija l-ġdida, il-kap il-ġdid u l-viċi-kapijiet tiegħu,\" qal David Casa li għandu tmienja u erbgħin sena u lilu Membru tal-Parlament Ewropew mill-2004.", "Fl-aħħar snin Casa kien wieħed mill-iktar politiċi fil-Partit Nazzjonalista li ħadmu fuq il-pjan tal-Kap Simon Busuttil li ssir ħsara kemm jista' jkun lill-pajjiż barra minn Malta biex ikun imminat il-gvern.", "Għamilha fuq iċ-ċittadinanza b'investiment, l-impjant tal-gass f'Dellimara u riċentament fuq il-kwistjoni tal-Panama.", "Tant li sa nhar l-Erbgħa stess mar fil-Parlament Ewropew biex jitkellem kontra Malta wara li xhur ilu kien qal ukoll li jistħu li hu Malti." ]

[ "Imtella' Awwissu 16, 2020 - Aġġornata 16 Ta' Awwissu, 2020 9:41am", "Il-bastiment Ġappuniż li minnu ħareġ tunnellati ta' fjuwil 'il barra mill-kosta ta' Mauritius, inqasam fi tnejn.", "L-MV Wakashio b'4,000 tunnellati ta' fjuwil abbord, nkalja ma' sikka tal-qroll 'il barra mill-gżira fl-oċean Indjan fil-25 ta' Lulju u kkawża emerġenza ekoloġika.", "Ħafna mill-fjuwil inġabar iżda l-kundizzjoni tal-vapur ħżienet tant li nqasam fi tnejn.", "Huwa maħsub li abbord il-bastiment għad hemm mad-90 tunnellata ta' fjuwil", "Mauritius hija magħrufa għas-sikek tal-qroll u għat-turiżmu.", "Mauritius qal li se jfittex lis-sid tal-bastiment għad-danni.", "Il-kumpanija Ġappuniża Nagashiki Shipping wegħdet li tirrispondi għat-talbiet għall-kumpens.", "Jibda ħiereġ iż-żejt fil-baħar minn bastiment li nkalja 'l barra minn Mauritius" ]

[ "Bejn ilbieraħ u llum l-istudenti tas-Sekondarja li se jagħmlu l-eżamijiet tal-‘O’ Level irċievew it-time tables tagħhom.", "Dan meta l-eżamijiet u l-orali se jibdew fi żmien ġimgħa.", "Ġenituri li tkellmu ma’ dan is-sit qalulna li apparti li t-time tables waslu tard, hemm kwistjoni oħra li qed tqajjem rabja kbira.", "Jidher illi ħafna studenti ingħataw postijiet għall-eżamijiet tagħhom fi skejjel li qedgħin ‘il bogħod.", "Per eżempju, kien hemm diversi ġenituri li għandhom it-tfal tagħhom fis-Sekondarja tal-Mosta li qed jilmentaw għall-fatt li l-eżamijiet ta’ uliedhom se jsiru Ħad-Dingli.", "“Għandek diġa’ tensjoni biex tasal fil-ħin, it-traffiku, ambjent differenti.", "Se jkun martirju sakemm imorru għall-eżami”, qalilna missier li kkuntatjana dalgħodu.", "Studenti oħra se jkollhom jaqbdu tal-linja għal Ħamrun jew Ħad-Dingli, għax il-ġenituri ma jkunux jistgħu iwassluhom.", "Ironikament, kien il-Partit Laburista stess illi fl-aħħar elezzjoni wiegħed li “jassigura li l-eżamijiet isiru fl-iskola fejn jattendu l-istudenti”.", "Din il-wegħda kien għamilha Evarist Bartolo f’konferenza tal-aħbarijiet ma’ Joseph Muscat fid-9 ta’ Mejju li għadda." ]

[ "Awguri lill-attur Joseph Galea li llum qed jiċċelebra għeluq is-46 sena tiegħu.", "Huwa miżżewweġ lill-attriċi u preżentattriċi Antonella Galea Loffreda li bi ftit umoriżmu llum iddedikatlu messaġġ biex tawguralu talli għalaq 23 sena fuq kull sieq.", "\"Grazzi tal-imħabba li titfa' f'dak kollu li tagħmel għalija u għal Martina (it-tifla).", "Grazzi talli dejjem tissapportjana f'kulma noħolmu li nagħmlu.", "Żomm dejjem dik it-tbissima fuq fommok.", "Inħobbuk ħafna,\" kompliet tiktiblu hi.", "Ritratt: Facebook/AntonellaGaleaLoffreda Joseph kien beda t-taħriġ tiegħu fl-iskola tad-drama ta' Mikelanġ Borg u kompla jistinka f'korsijiet anki fil-qasam tal-kitba tal-iskripts.", "Tħarreġ ukoll fil-vuċi mal-Mezzo-Soprano Marie Therese Vassallo.", "Fuq it-televiżjoni rajnieh f'sensiliet bħal Il-Pesta 1813, Fenomeni, F'Baħar Wieħed, Delitti Maltin, Mirjana Coljero u Pupi.", "Dan minbarra d-diversi produzzjonijiet teatrali li ħa sehem fihom li ttellgħu fid-diversi teatri lokali.", "Fi żmien il-karnival, Joseph ikun impenjat fil-produzzjoni tal-Qarċilla.", "Nawguraw lil dan iż-\"żagħżugh\" l-isbaħ xewqat f'għeluq sninu." ]

[ "Il-Ministru għall-Wirt Nazzjonali, l-Arti u l-Gvern Lokali José Herrera flimkien mas-Segretarju Parlamentari għas-Servizzi Finanzjarji u l-Ekonomija Diġitali Clayton Bartolo attendew għat-tnedija ta' website www.regjuntramuntana.eu u mobile app ġdida tar-Reġjun Tramuntana.", "Din il-web app ġdida tnediet sabiex tinbena l-identità reġjonali u jingħata servizz aħjar lir-residenti kollha.", "Ser tkun pjattaforma sabiex it-12 il-kunsill juru x'servizz joffru lil-lokalità u ser tinkludi sistema sabiex iċ-ċittadini jkunu jistgħu jagħmlu rapport u jgħaddu s-suġġerimenti tagħhom.", "Ser tinkludi wkoll informazzjoni dwar proġetti, spazju għall-karatteristiċi interessanti ta' kull lokalità, kif ukoll blog dwar il-kultura u wirt storiku.", "Il-Ministru José Herrera laqa' b'sodisfazzjon l-inizjattiva meħuda mir-Reġjun Tramuntana li kkrejaw pjattaforma elettronika għar-reġjun.", "\"Din il-pjattaforma ser isservi sabiex tressaq mhux biss iċ-ċittadini imma anki l-komunitajiet u entitajiet kollha tar-reġjun iktar viċin il-kunsilli rispettivi tagħhom,\" sostna l-Ministru Herrera.", "Huwa spjega li preżentament il-Ministeru tiegħu qed jaħdem fuq strateġija nazzjonali għal dak li jikkonċerna t-teknoloġija fil-Kunsilli Lokali li ser titnieda fil-ġimgħat li ġejjin.", "Is-Segretarju Parlamentari Clayton Bartolo qal li, bħala persuna li beda l-ħajja pubblika tiegħu fil-Kunsill Lokali, jista' jifhem u japprezza l-inizjattiva tal-web app li embarka fuqha l-Kunsill tar-Reġjun Tramuntana.", "Żied jgħid li din l-inizjattiva se tkompli ddakkar il-prinċipju diġitali fost il-komunitajiet lokali tagħna.", "\"Minn dan kollu pożittiv biss nistgħu nieħdu, għaliex inkunu qed ntejbu l-effiċjenza tagħna fir-relazzjoni li jkollna maċ-ċittadini.", "Il-gvern huwa impjenat li jagħmel minn pajjiżna ċentru teknoloġiku fuq livell internazzjonali.", "Biex nagħmlu dan, ħa jkollna bżonn l-isforz ta' kulħadd, inkluż intom in-nies li taħdmu fil-komunitajiet lokali.", "Il-mira hija waħda ambizzjuża, imma fiduċjuż li flimkien nistgħu nagħmluha realtà,\" temm jgħid is-Segretarju Parlamentari Clayton Bartolo.", "Ritratt: Pierre Sammut / DOI Din l-informazzjoni twasslet mid-Dipartiment tal-Informazzjoni." ]

[ "Dalgħodu rapporti fil-midja Taljana jgħidu li s-sitwazzjoni fuq il-gżira Taljana ikkalmat", "#Stromboli", "en", "#Italia", "#Naruraleza", "#IslaVolcánica", "@CharleyAnil", "#FelizMiércoes", "#Impresionante", "pic.twitter.com/JTAo2jfHYc", "Turist tilef ħajtu lbieraħ wara li żbroffa l-vulkan fuq il-gżira Taljana ta' Stromboli.", "Rapport fil-midja Taljana qalu li t-turist tilef ħajtu kaġun tal-iżbroff.", "Skont l-ewwel informazzjoni jidher li t-turist kien qiegħed jimxi fiż-żona biswit il-muntanja meta f'salt żbroffa il-vulkan.", "Din iż-żona hi waħda popolari ferm mat-turisti bil-vulkan innifsu jattira numru kbir ta' turisti kull sena.", "Intant wara li l-bieraħ is-servizz tal-emerġenza bdew l-evakwazzjonijiet madwar il-gżira kollha, dalgħodu il-midja Taljana qed tirrapporta li s-sitwazzjoni fuq il-gżejjer Taljana tinsab aktar kalma." ]

[ "Imtella' Lulju 22, 2020 - Aġġornata 22 Ta' Lulju, 2020 9:18am", "Maħruġa oriġinarjament fl-1975, il-kanzunetta 'Fil-Pjazza Tar-Raħal' kantata mill-kantawtur Enzo Gusman kienet rebħet konkors internazzjonali fost tant u tant pajjiżi.", "Pajjiżi li lkoll ippreżentaw kanzunetti bil-lingwa tagħhom, iżda kienet il-lingwa Maltija mirquma bl-isbaħ mod li rebħet l-aqwa kanzunetta.", "L-għażla tal-kantant żagħżugħ ta' 16-il sena waqgħet fuq din il-kanzunetta għal żewġ raġunijiet prinċipali, l-ewwel waħda hi li hu jħobb ikanta bil-lingwa Maltija għax iħoss li biha jesprimi ruħu kif verament jixtieq; infatti lura għas-sena 2017 kienet rebaħ l-Għanja tal-Poplu Żgħażagħ bil-kanzunetta Dwell fi dwett.", "It-tieni raġuni li jagħti Drakard hi li kanzunetta bħal din ma tmut qatt.", "Hu jistqarr, \"jgħaddi kemm jgħaddi żmien minn fuqha inħoss li kanzunetta bħal din tagħti kontribut lill-kanzunetta Maltija, għax ġejja minn żmien li l-kanzunetti jirriflettu l-identità awtentika Maltija.\"", "Il-kantant żagħżugħ iqis lil Enzo Gusman wieħed mill-aqwa kantawturi lokali.", "Drakard jgħid, \"Il-mod kif Enzo jwassal il-messaġġ ta' kull kanzunetta hu wieħed inkredibbli speċjalment fil-kanzunetti li kiteb hu.", "Il-mod ta' kif iżewwaq il-kliem mal-mużika hu wieħed tassew speċjali.\"", "Drakard jirringrazzja lil Enzo li tah il-permess jaħdem fuq din il-kanzunetta li hi tant u tant għal qalbu.", "Il-filmat mużikali ta' 'Fil-Pjazza Tar-Raħal' ġie miġbud fir-raħal taż-Żurrieq.", "L-għażla għal Drakard kienet waħda naturali minħabba l-fatt li hu trabba f'dan ir-raħal pittoresk Malti u għadu jgawdih sal-ġurnata tal-lum.", "Fil-Pjazza Tar-Raħal – Drakard", "🎤 Kanzunetta oriġinali ta' ENZO Gusman🎵 Mużika: Enzo Gusman📝 Lirika: Enzo Gusman🎚 Rikording, Mixing: Kaya @ Singer Stage Studios🎥 Vidjo Mużikali: Ekaterina Camilleri @ Insight Media Creations 🤵🏻 Stilista: Antonio Muscat✂️ Xagħar: Josmar's classic scissors" ]

[ "Il-kulleġġ Santa Margerita ibbenefika u ser jibqa’ jibbenefika minn għotja ta’ kotba kull sena mill-Kunsill Nazzjonali tal-Ktieb.", "Dan sar magħruf waqt ċerimonja illi saret fl-Iskola Primarja ta’ Bormla, fejn il-Kap Eżekuttiv tal-Kunsill Nazzjonali tal-Ktieb Mark Camilleri preżenta l-għotja ta’ din s-sena lill-Prinċipal tal-Kulleġġ Maria McNamara, fil-preżenza tas-Segretarju Parlamentari għar-Riċerka, l-Innovazzjoni, ż-Żgħażagħ u l-Isport Chris Agius u l-kapijiet tal-Iskejjel Primarji tal-Kulleġġ.", "Din is-sena l-kotba kienu immirati għall-istudenti tal-Kindergarten, filwaqt li s-sena ddieħla tkun l-ewwel klassi li tibbenefika minn din l-għotja.", "Hekk, fi spazju ta’ sebgħa snin, l-iskejjel ikollhom kotba għall-etajiet kollha.", "Kemm Mark Camilleri u anke Maria McNamara, t-tnejn qablu li għalkemm l-użu tat-teknoloġija huwa mportanti, xejn ma jieħu post il-ktieb.", "Huma saħqu li huwa mportanti li dawn iż-żewġ għodda jintużaw flimkien.", "Is-Segretarju Parlamentari Chris Agius aċċenna li huwa fatt li l-kulleġġ Santa Margerita jilqa’ fih studenti bi problemi differenti minn Kulleġġi oħra, madanakollu faħħar lill-kapijiet tal-iskola u lill-għalliema li jagħmlu l-almu tagħhom biex kull student jkollu l-opportunita’ sabiex jitgħallem.", "Huwa saħaq dwar l-importanza tal-qari, u qal li għotja bħal din żgur ser tgħin lill-istudenti kemm tal-preżent u anke dawk futuri." ]

[ "Il-Professur Malti Joseph Mifsud ċaħad li offra informazzjoni lil George Papadopoulos, strateġista ta' Donald Trump waqt il-kampanja elettorali tal-elezzjonijiet tal-2016.", "Din l-informazzjoni allegatament ġiet mir-Russja u kienet dwar Hillary Clinton.", "Skont dokumenti ġodda tal-FBI, Mifsud qal ukoll li lanqas biss kien jaf li r-Russja kellha informazzjoni fuq Clinton.", "Mifsud għadu kkunsidrat bħala persuna kritika f'allegazzjonijiet li r-Russja għenet lil Trump isir President tal-Amerka fl-2016.", "Mifsud iltaqa ma' Papadopoulos darbtejn fl-2016, kemm f'Ruma u darboħra f'Londra.", "L-eks Konsulent Speċjali tal-Istati Uniti Robert Mueller qal li Mifsud kien informa lil Papadopoulos li r-Russja għandha e-mails li jistgħu jgħinu biex Clinton titlef l-elezzjoni.", "Dokumenti ġodda li ħargu mill-FBI juru li Mifsud insista li ma kellux idea li r-Russja kellha e-mails tal-partit Demokratiku.", "Allura insista li ma setgħax kien hu li offra din l-informazzjoni lil Papadopoulos.", "Papadopoulos kien ammetta li gideb lill-FBI dwar jekk kienx beda jaħdem għal Trump meta kien iltaqa' ma Mifsud.", "Mueller qal li Papadopoulos gideb ukoll dwar kemm-il darba tkellmu hu u Mifsud.", "Trump għadu jinsisti li l-allegazzjonijiet li r-Russja għenet biex hu jirbaħ l-elezzjoni tal-2016 hija gidba vvintata mill-Partit Demokratiku għax ma jistgħux jemmnu li Clinton tilfet." ]

[ "Il-Forzi Armati ta' Malta għaddejin bit-tfittxija biex ikun stabbilit jekk il-ħuta li ntlemħet hijiex ta' periklu", "Il-Pulizija kkonfermaw ma' dan is-sit li ntlemħet ħuta kbira minn xi persuni li kienu qed jgħumu fil-bajja l-ġdida ta' San Ġorġ f'Birżebbuġa.", "Jidher li bħala prekawzjoni, l-għawwiema kollha ttellgħu mill-baħar.", "Intant il-Forzi Armati ta' Malta għaddejin bit-tfittxija biex ikun stabbilit jekk il-ħuta li ntlemħet hijiex ta' periklu." ]

[ "Il-Qorti laqgħet it-talba għall-estradizzjoni ta’ Sebastiano Brunno lejn l-Italja biex jiskonta s-sentenza kontrih għal reati kriminali li wettaq fl-1992 u li nstab ħati tagħhom fl-2009. Il-Maġistrat Aaron Bugeja qal li Brunno se jibqa’ jinżamm mill-pulizija Maltija għal mill-inqas 15 -il jum qabel ma jiġi estradit lejn l-Italja.", "Sebastiano Brunno jista’ jappella mis-sentenza.", "Sebastiano Brunno ta’ 56 sena, meqjus bħala wieħed mill-aktar kriminali perikolużi, kien arrestat f’Malta fil-bidu ta’ Ottubru li għadda.", "Huwa kien arrestat fl-appartament fejn jien qed joqgħod f’San Pawl il-Baħar wara ħidma konġunta bejn il-Pulizija ta’ Malta u l-Pulizija ta’ Sqallija.", "Sebastiano Brunno kien ilu mfittex sa mill-2009.", "Huwa għadu kkunsidrat bħala l-‘boss’ li jmexxi il-‘Cosca Nardo’ grupp mafjuż fi Sqallija u kien il-moħħ wara diversi reati u ġlied intern bejn fergħat tal-Mafia.", "Hu kien ikkundanat għal għomru il-ħabs fuq reati relatati mal-mafja u qtil ta raġel f’Lentini fl-1992, iżda irnexxielu jaħrab minn Sqallija.", "Malli kien arrestat f’Malta minnufih bdew il-proceduri biex Brunno jigi estradit lejn Sqallija u tressaq quddiem il-Qrati Maltin.", "Ħmistax wara l-arrest tiegħu f’Malta, il-Ministru tal-Gustizzja ta l-awtorizazzjoni tiegħu biex tibda l-kumpilazzjoni dwar l-estradizzjoni minn Malta tal-kap tal-mafja, Sebastiano Brunno.", "F’nofs Novembru huwa ntbagħat tliet xhur ħabs wara li nstab ħati li ffalsifika karta tal-identità.", "Qabel ma jintbagħat l-Italja, Brunno irid jiskonta f’Malta din il-piena ta’ ħabs." ]

[ "Il-Maġistrat Audrey Demicoli mistennija titkellem ma’ rappreżentant tad-Direttur tal-Ħabs sabiex tkun solvuta l-kwistjoni tal-aċċess tal-eks Avukat Patrick Spiteri għad-dokumenti tiegħu.", "Patrick Spiteri kien estradit lejn Malta mir-Renju Unit biex iwieġeb għal diversi akkużi ta’ frodi u miżapproprjazzjoni li jlaħħqu €7.4 miljun b’diversi każi pendenti quddiem numru ta’ Maġistrati.", "Hu wasal Malta f’Mejju li għadda u minkejja diversi tentattivi sabiex jingħata l-ħelsien mill-arrest, Patrick Spiteri għadu qed jinżamm fil-Faċilita’ Korrettiva ta’ Kordin.", "Patrick Spiteri ressaq numru ta’ rikorsi sabiex jingħata l-ħelsien mill-arrest, ewlenin fosthom minħabba raġunijiet ta’ saħħa.", "F’dawn l-aħħar ġimgħat ressaq ukoll rikorsi minħabba li ma jistax ikollu aċċess għal iktar minn 500 kaxxa ta’ dokumenti taż-żmien meta kien jipprattika u li qed isostni li huma meħtieġa għad-difiża tiegħu.", "Parti minn dawn id-dokumenti jinsabu maħżuna fil-bini tal-Qorti filwaqt li l-biċċa l-kbira tagħhom jinsabu fi propjeta’ fi Gwardamangia u li tinsab maqbuda mill-bank HSBC.", "Il-Maġistrat Audrey Demicoli, li ġiet assenjata l-każ wara li rtira l-Maġistrat Antonio Micallef Trigona, għamlitha ċara li mhux lesta tħalli l-każ – li ilu għaddej mill-2004 – ikompli ikarkar", "L-Avukat Stefano Filletti, li qed jidher għal Spiteri, spjega li għandu bżonn jagħmel konfront b’kontroeżami bejn ix-xhieda u d-dokumenti li għandu l-akkużat.", "Hu saħaq li s-sitwazzjoni tal-klijent tiegħu m’hi xejn għajr arrest illegali.", "Madanakollu, il-Qorti sostniet li d-difiża trid issib soluzzjoni u mhux il-Qorti.", "Min-naħa tiegħu, l-Avukat Filletti qal li veru li mhux xogħol il-Qorti li ssib soluzzjoni iżda l-akkużat “għandu dritt sagrosant li jħejji difiża.”", "Għaldaqstant, il-Qorti sejħet għal rappreżentant tad-Direttur tal-Ħabs sabiex jixhed fis-seduta li jmiss.", "Il-Każ ikompli" ]

[ "Fdalijiet tal-bniedem li nstabu fi proprjetà fil-Vatikan, jistgħu jsolvu misteru ta' 35 sena ilu.", "L-għadam instab f'sit ta' kostruzzjoni fl-ambaxxata tal-Vatikan għall-Italja biswit il-mużew famuż ta' Villa Borghese f'Ruma.", "Fi stqarrija tal-Vatikan ingħad li l-esperti qed jaħdmu biex jiddeterminaw l-età u s-sess tal-persuna li nstab l-għadam tagħha, u l-ġurnata li fiha miet jew mietet.", "Il-midja Taljana qed tispekula li l-fdalijiet jistgħu jkunu taż-żagħżugħa Emanuela Orlandi – bint impjegat tal-Vatikan li kienet sparixxiet fl-1983.", "Il-każ tal-għibien tat-tfajla ta' 15-il sena huwa marbut ma' kriminalità organizzata jew m'attentat biex jinħeles mill-ħabs it-Tork li pprova joqtol lill-Papa Ġwanni Pawlu t-Tieni fl-1981." ]

[ "Dan il-filmat juri l-mument li raġel prova jaħtaf tifla minn ħanut fil-preżenza ta' ommha.", "Dan juri kif anke meta t-tfal ikunu mal-ġenituri xorta waħda jibqa' r-riskju li t-tfal jinħatfu minn xi stranġier.", "F'dan il-każ, l-omm ħalliet it-tifla tagħha ftit 'il bogħod minnha biswit il-bieb tal-entratura u fi ftit sekondi kienet se tiġi maħtufa.", "Dawn il-każijiet jiġru kuljum madwar id-dinja u mhux dejjem il-ġenituri jew dak li jieħdu ħsieb it-tfal jirnexxilhom jintebħu b'dak li kien ġara fi ftit sekondi u jsalvaw it-tfal tagħhom, b'ħafna mill-każijiet, it-tfal ma jinstabux.", "Filfatt kull sena fl-UE jiġu rrappurtati neqsin 250,000 tifel u tifla.", "F'76% tal-każijiet ta' tfal li jinħatfu u jinqatlu, il-qtil iseħħ f'temp ta' tliet sigħat minn mindu jsir il-ħtif.", "Fl-ewwel nofs tal-2017 Malta se tibda tuża s-sistema AMBER Alert li se tippermetti lill-Pulizija tagħmel użu minn arranġament strutturat u effiċjenti biex tgħarraf lill-pubbliku meta jkun hemm il-biża' li tfal maħtufin jew neqsin ikunu f'periklu imminenti.", "B'hekk, in-nies se tkun f'pożizzjoni aħjar biex tgħin lill-Pulizija sabiex tfal neqsin li jkunu f'riskju serju u imminenti jinstabu malajr kemm jista' jkun." ]

[ "Il-funeral tal-Kardinal Grech sar dalgħodu fil-Vatikan biex aktar tard il-ġisem tiegħu jinġieb Malta", "Dalgħodu, il-Papa Franġisku ta l-aħħar tislima lill-Kardinal Malti Prospero Grech.", "Fil-jumejn li għaddew, il-ġisem tal-Kardinal Malti kien espost fil-Kulleġġ Internazzjonali ta’ Santa Monika fejn l-istess Kardinal għex il-parti l-kbira ta’ ħajtu.", "Hemmhekk huwa tqiegħed għar-rispett tal-Patrijiet Agostinjani u ta’ dawk kollha li marru jagħtuh l-aħħar tislima", "Intant, dalgħodu, uffiċjal tal-Vatikan għamel dak li jissejjaħ ‘Rogito,’ ċerimonja li matulha jinnotifika u jirreġistra l-għeluq tat-tebut f’dokument uffiċjali bħalma jsir fil-każ ta’ kull kardinal li jmut.", "Imbagħad il-ġisem tiegħu ttieħed fil-Bażilika ta’ San Pietru fejn sar il-funeral fuq l-altar tal-Kattedra ta’ San Pietru. Iċ-ċerimonja tmexxiet mill-Kardinal Giovanni Battista Re li huwa Viċi Dekan tal-Kulleġġ tal-Kardinali. Il-Papa Frangisku mexxa l-aħħar parti tar-rit funebri.", "Għaċ-ċelebrazzjoni, barra l-Pirjol Ġenerali tal-Ordni Agostinjan P. Alejandro Moral Anton, u l-Provinċjal tal-Provinċja Agostinjana Maltija P. Leslie Gatt, attenda wkoll l-Arċisqof Charles Scicluna u l-Amministratur tad-Djoċesi ta’ Għawdex u Pro-Segretetarju tas-Sinodu l-Isqof Mario Grech.", "L-Istat Malti kien irrappreżentat mill-President ta’ Malta George Vella u s-Sinjura tiegħu, il-Ministru għall-affarijiet barranin Carmelo Abela u l-Ambaxxatur ta’ Malta għall-Istat tal-Vatikan Frank Zammit.", "Sadanitant il-Provinċja Agostinjana Maltija għadha għaddejja bit-tħejjijiet biex fil-jiem li ġejjin l-ġisem tal-Kardinal Grech jinġieb hawn Malta.", "Il-ħsieb huwa li ssirlu quddiesa presente cadevere li tagħti ċ-ċans lil dawk li jixtiequ jagħtuh l-aħħar tislima Malta.", "Id-dettalji dwar dan se jitħabbru aktar il-quddiem.", "Il-Kardinal Prosepro Grech miet nhar it-Tnejn li għadda fl-età ta’ 94 sena.", "Nhar il-Ħadd li ġej kellu jkun Malta biex jiftaħ il-festi speċjali f’belt twelidu, il-Birgu, li matul din is-sena qed tfakkar il-200 sena minn meta l-Parroċċa ta’ San Lawrenz saret Kolleġġjata." ]

[ "In-Network tas-Soċjeta’ Ċivili talab spjega pubblika mill-Ministru tal-Finanzi Edward Scicluna jekk hu kellux xi forma ta’ involviment, anki indirett, fid-deċiżjoni wara t-tkeċċija ta’ żewġ uffiċjali mill-Financial Intelligence Analysis Unit, l-FIAU.", "Fi stqarrija, in-Network tas-Soċjeta’ Ċivili fakkret kif fi żmien qasir ta’ tliet xhur fl-2016, kienu rriżenjaw il-Kummissarju tal-Pulizija Michael Cassar u d-Direttur tal-FIAU Manfred Galdes.", "Dan ma sarx f’vacuum iżda sar fid-dawl ta’ rapport li pponta swaba lejn individwi f’saffi għolja tal-poter politiku Malti.", "Imbagħad, ftit wara l-elezzjoni ġenerali tal-2017, l-FIAU itterminat l-impjieg ta’ żewġ uffiċjali ewlenin tagħha, Jonathan Ferris u Charles Cronin li kienu jmexxu s-sezzjonijiet tal-financial analysis u l-compliance rispettivament u li dawn it-tkeċċijiet saru fl-istess żmien meta l-Ministru Edward Scicluna kien staqsa pubblikament jekk ir-rapporti tal-FIAU kienux inkitbu biex jiġu leaked.", "L-istqarrija tkompli li l-poplu Malti jixraqlu li l-istituzzjonijiet tiegħu tassew jaħdmu fl-interess tal-ġid komuni u jagħmlu min kollox biex toħroġ il-verita’ dwar ir-riżenji tal-Kummissarju Michael Cassar u d-Direttur Manfred Galdes u t-tkeċċija ta’ Jonathan Ferris u Charles Cronin.", "Fil-fehma tan-network, in-nuqqas ta’ rieda li tkun stabbilita l-verita jammonta għal omerta’ istituzzjonali.", "L-istqarrija tfakkar il-kliem tal-Prim Imħallef Silvio Camilleri fil-ftuħ tas-sena forensi: “Is-Saltna tad-Dritt trid li jkun hemm il-piena għal kull min jikser il-liġi.", "Jekk ikun hemm piena għal uħud iżda mhux għal oħrajn, allura l-Qrati ma jibqgħux aktar amministraturi tal-ġustizzja iżda amministraturi tal-inġustizzja billi jispiċċaw jippenalizzaw lil uħud iżda mhux oħrajn.", "Minflok is-Saltna tad-Dritt, ikollna s-Saltna tad-Delinkwenti.”" ]

[ "Il-Kummissarju tal-Pulizija Angelo Gafa saħaq li jekk ikun hemm bżonn, il-Pulizija mhux se tiddejjaq tinvestiga persuni fil-poter.", "Waqt li kien qed jiġi intervistat fuq Xtra Sajd, Gafa insista li għax persuna ma tkunx talbet tmur għal interrogazzjoni ma jfissirx li ma tkunx taħt investigazzjoni.", "\"Irridu nibagħtu għas-suspettati meta jkollna bażi soda fuq dak li se ninterrogawhom dwaru,\" insista l-Kummissarju.", "Kompla jispjega kif trid issir differenza bejn l-intelliġenza, jiġifieri dak li l-Korp ikun jaf u l-evidenza li tkun tista' titressaq quddiem il-Qorti bħala prova.", "\"Jiena qatt ma bqajt lura milli ninvestiga lil xi ħadd, anke meta kont iżgħar u kont għadni spettur.", "Mhux se nżomm lura,\" insista.", "Il-Kummissarju saħaq li ma jeżistix reat mingħajr vittma.", "\"Hemm każi, speċjalment fejn tkun involuta l-korruzzjoni, fejn ħafna jaħsbu li dawn huma reati li ma jħallux vittmi, imma f'dawn il-każi l-vittma hija s-soċjetà,\" kompla jisħaq.", "Huwa tkellem fuq ix-xogħol li qed issir internament fil-Korp tal-Pulizja bil-għan li dan ikun jista' jindirizza u jaħdem fuq diversi tipi ta' reati.", "Insista li t-taqsima għar-reati ekonomiċi hija \"l-prijorità ewlenija\" bħalissa.", "Spjega kif din l-istess taqsima ġiet imsaħħa b'ħames uffiċjali ġodda u tagħmir u mxiet lejn post ieħor li huwa aktar adegwat.", "\"Meta kont naħdem hemm kienet l-iżgħar taqsima.", "Issa hija l-akbar u din turi l-prijorità tal-korp,\" insista Gafa.", "Fakkar ukoll fit-taqsima l-ġdida li se tkun qed taħdem fuq każi ta' vjolenza domestika.", "Angelo Gafa insista li l-vittmi tal-vjolenza domestika huma differenti minn vittmi oħra u għalhekk jeħtieġ li l-Pulizija jkunu mħarrġa biex jgħinuhom.", "Mistoqsi dwar indħil minn politiċi, Gafa insista li hu jikkonsulta biss mal-Ministru fuq materji legali.", "\"Hemm distinzjoni ċara bejn l-operat tal-Korp u l-investigazzjonijiet.", "Hemm la l-Ministru u la ħadd mill-Gvern ma jista' jinterferixxi fl-investigazzjoni,\" temm jisħaq Gafa." ]

[ "Is-sewwieqa taż-żewġ karozzi ma weġġgħux, iżda passiġġiera sofriet ġrieħi gravi", "Illum għall-ħabta tal-ħamsa u kwart ta’ filgħodu, il-Pulizija ġiet infurmata li kien hemm ħabta fi Triq Aldo Moro, il-Marsa.", "Minn investigazzjoni preliminari li saret mill-Pulizija tad-Disrett irriżulta li l-ħabta seħħet bejn vettura tat-tip Toyota Yaris, misjuqa minn raġel ta’ 26 sena residenti fil-Kalkara u vettura tat-tip BMW, misjuqa minn raġel Taljan ta’ 26 sena residenti fiż-Żurrieq.", "Konsegwenza tal-inċident, it-Toyota Yaris baqgħet dieħla f’arblu tad-dawl.", "F’din ilvettura kien hemm wkoll passiġiera, mara ta’ 31 sena residenti l-Fgura.", "Il-mara ttieħdet l-Isptar Mater Dei b’ambulanza sabiex tingħata l-kura meħtieġa.", "Aktar tard, il-Pulizija ġiet infurmata li l-mara ġie ċċertifikata li qed issofri minn ġrieħi ta’ natura gravi.", "Is-sewwieqa taż-żewġ vetturi ma weġġgħux.", "L-investigazzjoni tal-Pulizija dwar dan l-incident għadha għaddejja." ]

[ "– Toni Bezzina, PN", "Id-deputat Nazzjonalista Toni Bezzina appella biex il-bdiewa u r-raħħala jkunu mgħejjuna dwar it-trasferimenti tal-artijiet.", "Meta kien qed jitkellem fil-parlament dwar l-Awtoorità tal-Artijiet Toni Bezzina tkellem dwar il-problemi li għandhom il-bdiewa u r-raħħala fit-trasferiment tal-artijiet.", "Jeħtieġ jitwettaq dak li ż-żewġ partiti qablu miegħu billi jibdew id-diskussjonijiet biex l-interess tal-bdiewa li lesti jittrasferixxu l-art tagħhom ikunu salagwardjati.", "Hu qal li l-bdiewa ġenwini m’għandhomx ikunu diskriminati minħabba dawk il-ftit li jabbużaw.", "Jeħtieġ isir rendikont tal-propjetà li għandu l-gvern u għandu jsir eżerċizzju dwar l-art li mhux qed tinħadem biex din tingħata lil irid jixtieq jħaddimha.", "Dwar ir-rati tal-qbiela, hu qal li l-qbiela tal-art agirkola jew ċnus ta’ irziezet għandhom jinħarġu b’rati sussidjati biex dawn ma jispiċċawx mazzra mal-bdiewa u r-raħħala Maltin u Għawdxin.", "Id-deputat Nazzjonalista kompla li l-gvern għandu jikkunsidra li l-qbiela tinqaleb f’ċens minħabba l-banek u s-self li l-bdiewa jkollhom bżonn.", "Dwar ħruġ ta’ offerti meta jkun hemm art agirkola, Toni Bezzina qal li għandha ssir miżura biex f każ ta’ art agrikola l-offerti jsiru minn minn bdiewa u raħala ġenwini.", "Toni Bezzina qal li l-akbar problema huma z-zijiet li jkunu qed jaħdmu l-artijiet u x’se jsir meta dawn jirtiraw.", "Jeħtieġ li din l-art tkun trasferita biex b’hakk jingħata leħen lis-settur u servizz lill-komunità agrikola biex din tavvanza u timxi ‘l quddiem." ]

[ "L-Imħallef Michael Mallia ordna li jiġi arrestat mill-ġdid Gregorio Scicluna li jinsab akkużat li qatel lil missier l-eks sieħba tiegħu quddiem għajnejn uliedha.", "Id-deċiżjoni tal-Imħallef ittieħdet wara li laqa’ t-talba li saret mill-Avukat Ġenerali li talab li jiġi rrevokat il-ħelsien mill-arrest li ngħatalu aktar kmieni din il-ġimgħa.", "Sciculan jinsab akkużat ukoll bl-attentat ta’ qtil tal-eks-sieħba tiegħu u taż-żewġ uliedha.", "Huwa kien ingħata l-ħelsien mill-arrest fuq depożitu ta’ €30,000 u garanzija personali ta’ €30,000.", "L-Avukat Ġenerali saħaq li l-akkużat ma kienx jissodisfa l-kundizzjonijiet tal-liġi biex jingħata l-ħelsien mill-arrest.", "Il-qtil ta’ Joseph Caruana ta’ 61 sena seħħ fis-27 ta’ Ottubru tas-sena li għaddiet quddiem bintu u tfal tagħha f’daru fil-Kalkara." ]

[ "Anzjan jinsab fil-periklu li jitlef ħajtu wara li waqa' minn għoli hu u jagħmel xi xogħol ġo blokka t'appartamenti fl-Iklin.", "Il-każ ġara f'12pm fi Triq il-Wied.", "Ir-raġel kien qed jagħmel xi xogħol f'din il-blokka tal-appartamenti meta waqa' minn għoli.", "Issejħet ambulanza fuq il-post li ħadet lir-raġel ta' 71 sena mill-Mosta l-Isptar Mater Dei.", "Fl-isptar irriżulta li hu weġġa' serjament.", "Ġiet infurmata bil-każ il-Maġistrat tal-Għassa Dr Marseanne Farrugia li ħatret inkjesta." ]

[ "David Silva ngħaqad mat-tim Spanjol ta' Real Sociedad fuq kuntratt ta' sentejn hekk kif ħalla lil Manchester City wara għaxar snin.", "Huwa kien mistenni li jingħaqad ma' Lazio, b'rapporti Taljani jisħqu li kien intlaħaq ftehim ta' tliet snin, iżda din l-aħbar waslet bħala sorpriża anke għat-tim ta' Ruma.", "Lazio wasslu messaġġ ta' frustrar permezz ta' wieħed mid-diretturi Igli Tare fejn qal li sema dwar dan it-transferiment, u għandu rispett kbir lejh bħala plejer imma mhux bħala raġel.", "Fl-għaxar snin li Silva għamel fil-Premier League, hu rebaħ 11-il trofej, b'erba' titli tal-Kampjonat Ingliż.", "Huwa lagħab l-aħħar logħba tiegħu fil-partita taċ-Champions League kontra Lyon meta daħal bħala sostitut.", "Manchester City ħabbru li ħa jonoraw iż-żmien tiegħu mal-klabb bi statwa quddiem l-Etihad Stadium." ]

[ "Imtella' Ġunju 25, 2020", "Tlesta r-restawr fuq il-parti tas-sur tal-Belt li tinsab qrib il-grawnd tal-futbol Salinos.", "Dan ix-xogħol tmexxa mid-Direttorar għar-Restawr.", "Tlesta x-xogħol ta' restawr fuq il-kontrogwardja ta' San Ġwann fil-Belt, fl-inħawi fejn hemm il-ground tal-football Salinos li jintuża minn nursery tal-tim tal-futbol tal-kapitali.", "Il-Perit mid-Direttorat tar-Restawr, li kien responsabbli mix-xogħlijiet, Mark Azzopardi, spjega li din il-parti tal-foritifkazzjoni kienet fi stat ta' periklu minħabba li kienu qed jaqgħu biċċiet tal-ġebel.", "Spjega li tneħħew siġar li kienu qed jikbru minn ġos-sur.", "\"Għamilna intervent fuq il-platform ta' fuqna biex ma jidħolx ilma tax-xita meta tagħmel ix-xita ovvjament allura kienu jikbru s-siġar għax kien ikun hemm l-ilma.", "L-intervent l-iżjed importanti kienet proprju din il-kantuniera hawnhekk.", "U kien hemm interventi oħrajn bħal bdil ta' ġebel, dorna l-fili, għalaqna s-sur innifsu hanwekk u anke f'postijiet oħrajn,\" qal il-Perit mid-Direttorat tar-Restawr Mark Azzopardi.", "Is-Sindku tal-Belt, Alfred Zammit qal li kull intervent li jsir fuq il-binjiet soriċi huma valur miżjud għall-kapitali, li hi rikonoxxuta mill-UNESCO bħala patrimonju ta' wirt dinji.", "Qal li l-200 tifel li jitħarrġu f'dan il-ground se jkollhom ambjent aħjar u aktar sigur.", "Il-Ministru għall-Wirt Nazzjonali, l-Arti u l-Gvern Lokali, Josè Herrera ġibed l-attenzjoni li din kienet parti mis-swar tal-Belt li kienet għada ma ġietx restawrata.", "Jonqos biss li jitneħħew il-wires tal-elettriku u komunikazzjoni li se jiġu mogħdija taħt l-art." ]

[ "Is-Segretarju Parlamentari għall-Fondi Ewropej u Djalogu Soċjali Aaron Farrugia attenda għaċ-ċerimonja Ewropea li qed tfakkar il-memorja tal-eks Kanċillier tal-Ġermanja Dr Helmut Kohl, fejn fiha huwa rrappreżenta l-Gvern Malti.", "Din iċ-ċerimonja saret fil-Parlament Ewropew, u għaliha attendew l-ogħla awtoritajiet, kemm mill-Ewropa kif ukoll minn pajjiżi oħra madwar id-dinja.", "Is-Segretarju Parlamentari esprima l-ħsibijiet tiegħu dwar is-sinifikat importanti ta' din iċ-ċerimonja li qed tikkommemora l-ħidma ta' persuna li kellha viżjoni kbira Ewropea ta' għaqda u sinerġija.", "Aaron Farrugia rrimarka fuq il-ħtieġa li l-ħidma b'eżempju ta' dan iċ-ċittadin onorarju Ewropew tibqa' tiġi meħuda bħala ispirazzjoni.", "Dan sabiex fi żminijiet ta' klima internazzjonali diffiċli nkomplu nibnu Ewropa b'saħħitha li taqsam il-ġid maċ-ċittadini tagħha, fuq livell ekonomiku, soċjali u politiku.", "\"Id-dirgħajn tal-istorja issa jinsabu fuq spallejna biex infasslu u ngħixu l-proġett Ewropew li ried l-eks Kanċillier Kohl\", qal is-Segretarju Parlamentari Farrugia.", "Din iċ-ċerimonja kienet indirizzata mill-President tal-Parlament Ewropew Antonio Tajani, il-President tal-Kummissjoni Ewropea JeanClaude Juncker, u l-President tal-Kunsill Ewropew Donald Tusk, li ddeskrivew lil Helmut Kohl bħala \"a great European\".", "Fil-kapaċità personali tagħhom għaddew messaġġi l-eks President tal-Istati Uniti Bill Clinton, l-eks Prim Ministru Spanjol Felipe González, u l-Prim Ministru Russu Dmitry Medvedev.", "Id-diskorsi tal-għeluq saru mill-President Franċiż Emmanuel Macron u l-Kanċillier Ġermaniża Angela Merkel." ]

[ "Raġel ittieħed l-isptar b’urġenza waqt li kien qed jagħmel xi xogħol fuq il-vapur inkaljat il-Qawra.", "Aktar dettalji għadhom qed jaslulna." ]

[ "Il-Kumpanija Internazzjonali fil-qasam tal-e-gaming BWIN se tkun qed tinvesti f’Malta f’erba’ swieq partikolari, jiġifieri fil-poker, bingo, online sports betting u casino.", "Dan wara li kisbet diversi liċenzji mill-Awtorità tal-Logħob u l-Lotteriji f’Malta.", "Ħabbar dan is-Segretarju Parlamentari Edward Zammit Lewis waqt li żar il-kumpanija Bit8, li tħaddem 40 ruħ li jibnu pjattaformi diġitali għal diversi klijenti fosthom l-aqwa casinos fid-dinja.", "Il-kumpanija Bit8 mmexxija mil-Kap Eżekuttiv Angelo Dalli gie nnominata għall-Innovator of the Year mill-IGA Awards ta’ Londra.", "Dr Zammit Lewis qal li l-fiduċja tal-BWIN f’Malta u l-innovazzjoni kontinwa tal-kumpanija Bit8 juru kemm is-settur tal-gaming f’Malta dejjem qiegħed jikber u jiġbed l-attenzjoni tal-industrija internazzjonali.", "Is-Segretarju Parlamentari Zammit Lewis qal li biex is-settur ikompli jikber, il-Gvern se jwaqqaf Fondazzjoni għall-digital gaming li tkun differenti mir-regolatur u xogħolha jkun li tippromovi s-settur.", "Dr Zammit Lewis qal li din il-fondazzjoni se tkun bħal Finance Malta fil-qasam finanzjarju." ]

[ "SLIEMA FRANK SALT……………..", "9", "NEPTUNES LEO VEGAS…………..", "9", "(4-3), (3-2), (0-2), (2-2)", "Gowl ftit anqas minn żewġ minuti għat-tmiem salva punt lil Sliema Frank Salt f’logħba bilanċjata kontra Neptunes Leo Vegas.", "Sliema kellhom bidu tajjeb u dehru li setgħu jiksbu t-tieni rebħa tal-kampjonat fuq Neptunes, iżda t-tim ta’ Jovan Popovic kellu reazzjoni tajba wara t-tieni sessjoni u saħansitra mar minn fuq.", "Logħba tattika wkoll għal diversi plejers b’Jordan Camilleri jkollu markament tajjeb fuq Christian Presciutti filwaqt li Jerome Gabarretta seta’ kien aktar effettiv fis-centre, l-istess bħal Jeremy Abela.", "Bidu tajjeb minn Sliema li ħadu vantaġġ doppju minn Mark Meli u Michael Spiteri Staines.", "Minkejja dan il-bidu ħażin, Neptunes irnexxielhom jagħmlu l-iskor 3-3 b’doppjetta ta’ Stevie Camilleri u Petar Muslim, iżda gowl tipiku ta’ Nicholas Bugelli mix-xellug daħħal lis-Slimiżi 4-3 minn fuq.", "Sliema rnexxielhom itemmu t-tieni sessjoni 7-5 minn fuq, hekk kif minkejja li Neptunes naqqsu d-distakk għal gowl f’żewġ okkażjonijiet, kien Michael Spiteri Staines li skorja s-seba’ gowl ta’ Sliema.", "Iżda wara l-mistrieħ, Neptunes ħarġu aħjar, b’Sliema jonqsu li jkunu kattivi quddiem il-lasta.", "Gabriel Pace naqqas id-distakk u x-xellugi żagħżugħ Nikolai Zammit ġab id-draw mill-pożizzjoni tipika tiegħu.", "Sliema setgħu marru minn fuq fl-aħħar sessjoni meta fil-bidu ngħataw penalty, fawl li kien it-tielet wieħed ta’ Niki Lanzon.", "Iżda Alan Borg Cole salva tajjeb il-penalty ta’ Christian Presciutti.", "Matthias Azzopardi poġġa lil Neptunes minn fuq għall-ewwel darba u wara li Jamie Gambin ġab id-draw, Stevie Camilleri deher li seta’ jagħti r-rebħa lil Neptunes.", "Kellu jkun gowl ta’ Nicholas Bugelli li ġab id-draw, f’xutt li Borg Cole seta’ jagħmel aħjar.", "Sliema:", "J. Sammut, J. Gabarretta, C. Presciutti (2), J. Saliba, M. Meli (1), K. Dowling (1), M. Spiteri Staines (2), D. Fenech, M. Cordina, J. Gambin (1), Z. Mizzi, N. Bugelli (2), Z. Sciberras", "Neptunes:", "A. Borg Cole, N. Lanzon, K. Erdogan, G. Pace (2), P. Muslim (2), N. Zammit (1), S. Camilleri (3), J. Camilleri, J. Abela, M. Zammit, J. Muscat, M. Azzopardi (1), J. Parnis", "Referees:", "Massimo Angileri, Adrian Alecsandrescu", "SAN ĠILJAN TUM INVEST……..", "15", "VALLETTA VIDEOSLOTS………..", "9", "(3-2), (2-2), (4-3), (6-2)", "San Ġiljan TUM Invest baqgħu waħedhom fil-quċċata tal-klassifika iżda tħabtu aktar milli mistenni biex għelbu lil Valletta Videoslots.", "Id-distakk finali jista’ jindika li kienet rebħa komda, iżda kien biss fl-aħħar sessjoni li San Ġiljan iddominaw.", "Marko Orlovic żgur li ma kienx kuntent kif kienet id-difiża f’xi ħinijiet tal-logħba filwaqt li f’mumenti minnhom bejn it-tieni u t-tielet sessjoni fallew diversi okkażjonijiet ta’ skor.", "Valletta kellhom prestazzjoni tajba, b’Marton Toth imexxi lit-tim fl-ilma.", "Huma baqgħu fil-logħba sa kważi t-tielet sessjoni kollha iżda n-nuqqas ta’ okkażjonijiet f’ħinijiet fejn setgħu jmorru minn fuq, spiċċaw biex kienu determinanti.", "San Ġiljan ikkanċellaw il-gowl kmieni ta’ Michele Mifsud bi tliet gowls, sakemm Daniel Paolella naqqas id-distakk għal gowl lejn tmiem l-ewwel sessjoni.", "Fit-tieni sessjoni, San Ġiljan pruvaw ikabbru d-distakk iżda fid-darbtejn li skorja Paul Fava, Valletta wieġbu biex id-distakk baqa’ ta’ gowl.", "Ħafna bdew jaħsbu li mal-gowl ta’ Paulo Obradovic, San Ġiljan kienu se jiġru bil-logħba iżda dan ma kienx il-każ, b’Valletta saħansitra jġibu d-draw u wara li Ben Plumpton għamilhom 7-6, James Spiteri Staines reġa’ ġab id-draw.", "Kien man-up mogħti veloċi ta’ Matthew Zammit u gowl ta’ Paulo Obradovic qabel tmiem it-tielet sessjoni li witta t-triq għar-rebħa Ġiljaniża.", "It-tim ta’ Orlovic skorja darbtejn permezz ta’ Obradovic u Zammit biex għalaq il-logħba.", "San Ġiljan komplew jattakkaw biex temmew il-logħba 15-9.", "San Ġiljan:", "J. Tanti, P. Borg (2), A. Galea, B. Grech, C. Farrugia, M. Zammit (5), B. Plumpton (1), D. Zammit, T. Said, P. Obradovic (3), P. Fava (4), D. Ciantar, T. Micallef", "Valletta:", "R. Sciortino, J. Spiteri Staines (2), A. Agius (1), M. Mifsud (2), T. Agius, R. Mock, D. Paolella (2), M. Toth (1), A. Mifsud, C. Zammit, K. Galea (1), N. Farrugia, M. Lanzon", "Referees:", "Stefan Licari, Alessio Nicolai", "MARSAXLOKK BROWN’S……….", "7", "BIRŻEBBUĠA FREEPORT……….", "6", "(0-1), (3-3), (3-1), (1-1)", "Il-mixja ta’ rebħiet konsekuttivi ta’ Birżebbuġa Freeport fil-kampjonat waqfet għal ħames logħbiet hekk kif kienu megħluba 7-6 minn Marsaxlokk Brown’s.", "Birżebbuġa rebħu l-ewwel sessjoni 1-0 b’gowl ta’ Sergi Mora.", "Huma saħansitra marru 2-0 fit-tieni sessjoni permezz ta’ Max Borg, iżda Clyde Bonello u Michael Rizzo ġabu d-draw.", "David Pace Lupi u Sergi Mora reġgħu taw vantaġġ doppju lit-tim ta’ Marco Risso.", "Claudio Spiteri Debarro beda r-rimonta ta’ Marsaxlokk fit-tieni sessjoni meta għamel l-iskor 4-3.", "Norbert Hosnyanszky u Kayne Lanzon poġġew lil Marsaxlokk għall-ewwel darba minn fuq u wara li Mikhael Cutajar ġab id-draw, reġa’ kien is-centre Claudio Spiteri Debarro li ħalla lit-tim tiegħu gowl minn fuq.", "Kayne Lanzon skorja gowl importanti li bih ta vantaġġ ta’ żewġ gowls li Marsaxlokk għall-ewwel darba, vantaġġ li kkontrollawh, bit-tim ta’ Birżebbuġa jiskorja permezz ta’ David Cutajar iżda ma rnexxilux isalva l-logħba.", "Marsaxlokk:", "R. Coleiro, C. Spiteri Debarro (2), L. Calleja, C. Bonello (1), C. Gialanze, N. Hosnyanszky (1), S. Meli, M. Rizzo (1), B. Buhagiar, M. Pace, O. Zammit, J. Galea, K. Lanzon (2)", "Birżebbuġa:", "D. Abela, M. Borg (1), N. Cassar, D. Pace Lupi (1), S. Mora (2), J. Rizzo Naudi, S. Vassallo, D. Cutajar (1), S. Micallef, M. Cutajar (1), K. Rizzo Naudi, J. Zerafa Gregory, D. Spiteri", "Referees:", "Adrian Alecsandrescu, Ronnie Spiteri" ]

[ "Konfermata s-sentenza ta’ Allan Galea li f’Diċembru tal-2015 kien instab ħati ta’ qtil volontarju ta’ Anthony Borg magħruf bħala “il-Bona”.", "Galea kien ingħata 6 snin priġunerija mill-Imħallef Antonio Mizzi, hekk kif il-ġurati kienu ħarġu bil-verdett tagħhom wara madwar sitt sigħat ta’ deliberazzjoni.", "Ilbieraħ, il-Qorti tal-Appell Kriminali ġabet fi tmiemhom il-proċeduri dwar l-omicidju tal-Bona.", "Din is-sentenza ċaħdet l-appell magħmul mill-Avukat Ġenerali mis-sentenza fejn Allan Galea ġie misjub li aġixxa biex jiddefendi lilu nnifsu iżda eċċeda il-limiti.", "L-Avukat Generali appella minn din is- sentenza għaliex sostna li kien hemm irregolarita fil-proceduri.", "Skont l-Avukat Ġenerali din l-irregolarita’ kienet tikkonsisti fil-fatt li l-Imhallef li ppresedja il- ġuri, fl-indiriz tiegħu, stieden lill-ġurati sabiex jikkonkludu li Allan Galea agixxa biex jiddefendi lilu nnifsu.", "Il-Qorti tal-Appell Kriminali stqarret li eżami tal-fatti kollha juru li ma kien hemm ebda irregolarita u ghalhekk l-appell tal-Avugat Ġenerali gie miċħud u l-verdett tal-ġurati kkonfermat.", "Għal Allan Galea deher l-avukat Joe Giglio.", "Il-Bona kien inqatel f’Marsaxlokk fl-2010." ]

[ "Dawn l-aħħar ġimgħat diversi persuni, speċjalment missirijiet, qasmu l-esperjenzi tagħhom dwar manteniment ta' uliedhom li ma setgħux iħallsu - jew inkella biex iħallsuh spiċċaw qed joħorġu nofs il-qligħ tagħhom ta' xahar - minħabba li tilfu xogħolhom waqt il-pandemija.", "Huma ħafna drabi esprimew ir-rabja tagħhom lejn sistema li qed tidher inflessibbli u qed tħallihom jgħixu bl-eżatt jew inkella saħansitra jissellfu l-flus biex jagħmlu dak li huwa bażiku.", "Fid-dawl ta' dawn ir-realtajiet ukoll il-Kap tal-Oppożizzjoni u tal-Partit Nazzjonalista Bernard Grech ippropona wkoll li jinħoloq mekkaniżmu li jiddeċiedi kif għandu jinħadem il-manteniment tal-ulied.", "Rikors, mhux ilmenti fuq il-midja soċjali biss", "Il-gazzetta ILLUM tkellmet mal-avukat fil-Qorti tal-Familja Desiree' Attard li sostniet illi din is-sitwazzjoni hija waħda fraġli ħafna u ma tolqotx lil kulħadd l-istess għaliex kull familja għandha r-realtajiet differenti tagħha.", "Hi tisħaq iżda li hemm rimedju għal dawk il-persuni, l-aktar missirijiet, li minħabba realtajiet differenti fosthom telf ta' impjieg minħabba l-pandemija, ma jistgħux iħallsu l-manteniment.", "\"Ikun ta' xejn li persuni jiktbu fuq il-midja soċjali.", "Għandhom jiftħu rikors il-Qorti illi fih jiddikjaraw li ma jistgħux iħallsu l-manteniment għal raġunijiet ġustifikati.\"", "Din il-gazzetta tfakkar lil Attard iżda li biex persuna tiftaħ rikors trid tħallas avukat u hi tirrikonoxxi dan għalkemm tfakkar li hemm avukati differenti li jżommu rati differenti filwaqt li hemm l-avukat tal-għajnuna legali.", "Attard tfakkar illi fil-każ ta' avukat tal-għajnuna legali persuna tkun trid tgħaddi minn test tal-mezzi biex ikun aċċertat illi ma għandhiex biex tħallas.", "Mal-ILLUM tgħid illi f'ħafna mill-każi persuna tkun mitluba tħallas bejn €200 u €250 kull xahar għal kull wild, għalkemm tgħid li f'każi aktar eċċezzjonali mara li tkun tiflaħ trabbi lil uliedha hi u speċjalment jekk tkun għaddiet min abbuż ġieli ma titlobx għal dan il-manteniment.", "Hemm każi oħrajn fejn ir-relazzjoni tkun intemmet b'mod aktar akrimonjuż, fejn ir-raġel jgħidlek illi lest imur xahar il-Ħabs milli jħallas flus lill-eks mara tiegħu, spjegat Attard.", "\"Ġieli kelli każi fejn jgħidu illi jippreferu jmorru xahar ħabs milli jħallsu flus lil 'dik'.", "Li fil-verità ħafna drabi tkun kwistjoni ta' bluff u pika għax f'ħafna mill-każi l-Qorti tagħti ftit żmien ċans biex il-manteniment jitħallas u s-sentenza mogħtija tkun waħda sospiża,\" spjegat.", "Sistema ta' ħlasijiet permezz ta' aġenzija intermedjarja", "Mistoqsija dwar dak li qed jipproponi l-Kap tal-PN Desiree' Attard qalet illi milli qrat qed tifhem li Bernard Grech qed jipproponi sistema li taħdem b'mekkaniżmu bħal dak tad-danni.", "Hi qalet illi tifhem tali proposta, anke fid-dawl tal-fatt li hemm min jgħid li €250 mhumiex biżżejjed biex tieħu ħsieb lit-tfal illum.", "Tfakkar iżda li l-manteniment huwa marbut mal-pulizija u l-Ħabs u l-proposta ta' Grech mhijiex qed tindirizza, la dan u lanqas il-fatt ta' x'jiġri meta persuna ma tkunx tista' tħallas il-manteniment.", "Hi tipproponi minflok illi jkun hemm sistema li permezz tagħha l-Qorti jkollha reġistru ta' min qed iħallas manteniment tat-tfal u l-Imħallef iġiegħel li jsir standing order mill-kont tal-bank fix-xahar, minn aġenzija li sservi ta' intermedjarju.", "Hi tirrikonoxxi li anke din is-sistema, minkejja l-preġji tagħha, għandha nuqqasijiet fosthom f'każi ta' persuni li ma jkollhomx kont tal-bank.", "\"Pero jiena nneħħi wkoll lill-pulizija minn din il-kwistjoni.", "Ħafna drabi persuna li ma tkunx qed tirċievi manteniment tiddejjaq tmur għand pulizija biex tipproċedi u ħafna drabi tispiċċa b'xejn.\"", "Desiree' Attard tgħid illi s-sistema trid tinbidel minn kif inhi għax temmen li \"qed taħdem kontra kulħadd.", "Kontra min ma jistax iħallas u anke kontra l-persuna li suppost tirċievi l-manteniment pero mhijiex.\"", "X'ippropona l-Kap tal-PN?", "Il-Kap tal-Oppożizzjoni u tal-Partit Nazzjonalista Bernard Grech sostna li l-bidliet fil-liġi tad-divorzju għandhom ikunu ferm aktar wisgħin minn sempliċiment iż-żmien illi fih koppja tkun tista' tiddivorzja.", "Grech qed jisħaq illi parti mir-riforma għandha wkoll tinkludi l-ħolqien ta' kalkolu ċar ta' kif jinħadem il-manteniment li tħallas parti lill-oħra għat-tfal.", "\"Wasal iż-żmien li naraw kif nindirizzaw il-weġgħat ta' persuni li għaddejjin minn diffikultajiet fil-familja, speċjalment fejn jidħlu l-ulied,\" sostna mal-gazzetta ILLUM.", "Huwa għalhekk li Grech irid li l-Grupp Parlamentari tal-Partit Nazzjonalista jiddiskuti diversi proposti, u mhux biss it-tul ta' żmien li koppja sseparata trid tistenna sakemm tapplika għad-divorzju.", "Huwa qal li jrid ikun hemm ukoll riforma oħra li toħloq mekkaniżmu sabiex il-manteniment ikun ibbażat fuq kalkolu ċar sabiex il-ġudikanti, l-avukati u anki l-partijet ikunu jistgħu jimxu miegħu bħala linja gwida meta jiġi kkalkulat.", "Grech ippropona wkoll li l-Qorti tal-Familja tkun irriformata biex kawżi u rikorsi li jolqtu l-firda tal-ġenituri mill-ulied jinstemgħu iktar malajr biex b'hekk jitnaqqsu l-weġgħat u l-ħsarat.", "\"Dan għaliex ġimgħa mingħajr aċċess għal ibnek jew bintek jew wild għall-omm jew missieru, hi ġimgħa mitlufa.\"" ]

[ "Skiet taqtgħu b'sikkina.", "Fosos nodfa tazza.", "Ħsejjes u nies mill-anqas.", "Baħħ.", "Bħal-lum sena ilu, il-Fosos tal-Furjana kienu miżgħuda sa ruħ ommhom bin-nies, ilkoll b'seba' mitt sena biex jiżfnu u jkantaw għad-daqq ta' kanzunetti mill-aqwa.", "L-Isle of MTV, din is-sena, riżultat tal-pandemija li lkoll biddlitilna ħajjitna bħal leħħa ta' berqa mil-lejl għan-nhar sfaxxa wkoll.", "Liema festival, jiġbed lejh baħar ta' nies, Maltin u mhux.", "B'bosta, sa minn sbieħ il-jum ilebbtu 'l hawn, jissieltu mal-qilla tax-xemx akkost li jkunu minn ta' quddiem nett biex isegwu spettaklu bla ħlas u li jpaxxi 'l-widna u 'l-għajnejn ta' dak li jkun.", "Is-sena l-oħra fost l-artisti ta' fama internazzjonali li taw spettaklu liema bħalu d-DJ Martin Garrix, Bebe Rexha, Ava Max u l-kantant Wiley." ]

[ "Il-proċeduri kriminali kontra pulizija tar-Rapid Intervention Unit (RIU) akkużat li uża forza eċċessiva waqt arrest ta’ suspettat, mistennija jitkomplew wara li l-Prim Awla tal-Qorti Ċivil (Sede Kostituzzjonali) ċaħdet rikors Kostituzzjonali dwar allegat ksur ta’ drittijiet fundamentali tiegħu.", "Il-każ imur lura għal Mejju 2015 meta l-Kuntistabbli David Camilleri, flimkien ma’ pulizija ieħor Mark Tonna, waqqfu lil ċertu Jean Paul Aquilina fil-limiti tal-Imġarr.", "Aquilina allegatament irreżista lill-pulizija filwaqt li l-istess Aquilina ilmenta li kien aggredit u msawwat mill-kuntistabbli tal-RIU.", "L-Ispetturi Ramon Mercieca u Jesmond Micallef, mit-taqsima tal-Affarijiet Interni tal-Korp tal-Pulizija, kienu interrogaw lil Camilleri dwar l-allegazzjoni ta’ użu ta’ forza eċċessiva u kien ħareġ stqarrija.", "Jean Paul Aquilina kien tressaq quddiem il-Qorti tal-Maġistrati u l-Kuntistabbli Camilleri kien xehed f’dan il-każ.", "Ftit wara li xehed, David Camilleri kien imsejjaħ mill-ġdid mit-taqsima tal-Affarijiet Interni fejn ta stqarrija oħra.", "Wara t-tieni stqarrija, il-Pulizija fetħet proċeduri kriminali kontra l-Kuntistabbli David Camilleri.", "Kien hawnhekk li Camilleri ressaq rikors Kostituzzjonali fejn ilmenta li nkisru d-drittijiet fundamentali tiegħu, fosthom id-dritt tas-silenzju biex ma jinkriminax ruħu.", "Camilleri allega li l-Ispetturi msemmija ma nfurmawx li kienu se jiftħu proċeduri kontrih u ħallew jixhed fil-każ kontra Jean Paul Aquilina fejn ix-xhieda tiegħu setgħet tinkriminah u tintuża kontrih.", "Min-naħa tagħhom, l-Ispetturi Ramon Mercieca u Jesmond Micallef kif ukoll il-Kummissarju tal-Pulizija u l-Avukat Ġenerali li ssejjħu fil-kawża, ċaħdu li nkisru d-drittijiet tal-Kuntistabbli David Camilleri.", "Dan għaliex il-Pulizija għamlitha ċara li fil-proċeduri kontra Camilleri, mhux se jintużaw l-ewwel stqarrija tiegħu u lanqas ix-xhieda tiegħu fil-każ kontra Jean Paul Aquilina.", "Huma wieġbu wkoll li r-rimedju Kostituzzjonali mhux f’waqtu għaliex Camilleri irid jeżawrixxi ir-rimedji taħt il-liġi ordinarja.", "Il-Qorti, preseduta mill-Imħallef Mark Chetcuti, laqgħet l-eċċezzjonijiet tal-intimati u ċaħdet ir-rikors tal-Kuntistabbli Camilleri.", "Il-Kuntistabbli David Camilleri kien assistit mill-Avukat Tonio Azzopardi.", "L-Avukati Alfred Abela, Robert Abela u Stefano Filletti, flimkien mal-Avukat Roma D’Alessandro mill-Uffiċċju tal-Avukat Ġenerali, dehru għall-intimati." ]

[ "Minn tal-inqas sitta u tletin persuna ġew arrestati f'Lille wara ġurnata ta' ġlied kontinwu bejn il-pulizija Franċiża u l-partitarji tal-football li qed jattendu għall-Euro elfejn u sittax.", "Il-pulizija Franċiża qalet li l-arresti saru matul il-jum tal-Erbgħa u li sittax-il persuna ddaħlu l-isptar għal kura.", "L-Erbgħa filgħaxija, pulizija ta' kontra l-irvelli affrontaw mijiet ta' partitarji Ingliżi hekk kif ġew sparati flares u baraxxijiet.", "Iktar kmieni, numru żgħir ta' partitarji Ingliżi u Russi kienu arrestati wara li kien hemm xi ġlied." ]

[ "Il-president ta’ Juventus, Andrea Agnelli, tenna l-pożizzjoni tal-club champion tal-Italja għal dawn l-aħħar seba’ snin li mhux beħsiebu jaċċetta l-Iscudetto minn fuq il-mejda ladarba l-kampjonat Taljan ma jkomplix.", "Hu sostna li l-unuri jintrebħu fil-ground mhux barra u għalhekk m’għandu l-ebda ħerqa li jsir kalkolu fuq mertu sportiv.", "Agnelli irrisponda wkoll tweet li għamlu d-diriġenti ta’ Paris St Germain, li ġew dikjarati champions Franċiżi wara li l-kampjonat tal-pajjiż ġie sospiż.", "Il-president Juventin qabel mat-teorija li ħarġu għaliha PSG li ddikjaraw li huma ma xtaqux isiru champions tal-Ligue 1 b’dan il-mod.", "Biex ikompli jitfa’ aktar melħ fuq il-ferita, Agnelli rrisponda sarkastikament għal dawk li qalu l-istess diriġenti Franċiżi meta qal li bħala club ma jixbħux lil Inter li kienu aċċettaw il-kampjonat fl-2006 meta faqqgħet il-kriżi ta’ Calciopoli.", "Sadanittant Juventus jinsabu fl-ewwel post tal-klassifika meta għandhom 63 punt minn 26 logħba u għandhom punt vantaġġ fuq l-eqreb team tagħhom Lazio." ]

[ "Il-President George Vella jwieġeb dwar jekk ir-reliġjon Kattolika għandhiex tibqa' meqjusa bħala r-reliġjon tal-istat", "Fl-intervista intensiva li l-gazzetta ILLUM għamlet mal-President il-ġdid George Vella", ", tkellmet miegħu dwar ir-Riforma Kostituzzjonali u staqsietu jekk jaqbilx li titneħħa r-referenza għar-reliġjon Kattolika bħala r-reliġjon tal-istat.", "Kif wieġeb il-President?", "Il-President la wieġeb iva u lanqas le.", "Wieġeb biss li ma jixtieqx ikun kategoriku fuq kwistjonijiet bħal dawn.", "“Trid tara x’inhuma l-opinjonijiet tal-maġġoranza u forsi raġunijiet varji li jien ma nkunx qiegħed narahom,” spjega l-President. “Tinsiex li llum, is-soċjetà tagħna, hija magħmula minn nies ta’ twemmin differenti u oħrajn li ma jemmnux.\"", "Fakkar li kien hu stess li talab lill-Arċisqof Charles Scicluna biex għall-quddiesa ta' qabel il-ġurament ikun hemm preżenza ta’ mexxejja oħra reliġjużi.", "\"Jiena mhux President tal-Maltin Kattoliċi biss,” qalilna l-President.", "Dwar dan il-gazzetta ILLUM kienet staqsiet ukoll lill-Isqof ta' Għawdex Mario Grech.", "Kif kien wieġeb?", "Agħfas hawn." ]

[ "Sewwieq ta’ mutur kellu jittieħed b’urġenza l-Isptar Mater Dei wara li kien involut f’inċident tat-traffiku.", "Il-każ seħħ l-Erbgħa kmieni filgħaxija f’Rue D’Argens,  fil-Gżira,  hekk kif għal xi raġuni, is-sewwieq tal-mutur, li s’issa l-identita tiegħu għadha mhux magħrufa, kellu mpatt ma’ vettura tat-tip Vauxhall Tigra misjuqa minn tfajla ta’ 22 sena mis-Swieqi.", "Fuq il-post issejjaħ tim mediku tal-ambulanzi li ħa lill-vittma l-isptar għal aktar kura.", "Aktar dettalji kif jaslulna." ]

[ "Diversi attivisti ta' Repubblika nġabru quddiem il-Ministeru għall-Intern fil-Belt Valletta sabiex b'għajta waħda jgħidu lill-Ministru Byron Camilleri jirriżenja mill-kariga tiegħu.", "Dan wara li isem l-eks Kummissarju tal-Pulizija ssemma fix-xhieda tas-sensar tal-assassinju tal-ġurnalista Daphne Caruana Galizia.", "Miguela Xuereb Fil-Qorti t-Tnejn, Theuma qal li Cutajar kien staqsa lil Edwin Brincat (il-Ġojja) jekk kienx jaf xi ħaġa dwar ir-rekordings ta' Theuma dwar l-assassinju.", "Fil-Qorti, l-Ispettur Keith Arnaud ikkjarifika li Theuma staqsa lil Fenech biex ikellem lil Lawrence Cutajar, l-eks Kummissarju, biex ma jarrestawx lis-sieħba tiegħu u lit-tifla.", "Robert Aquilina minn Repubblika qal ma' Newsbook.com.mt qal li ċ-ċittadini qed jispiċċaw aktar waħedhom.", "Waqt il-protesta tal-lum, l-għaqda għaddiet ukoll ittra lill-Ministru Camilleri.", "Fl-ittra l-għaqda sostniet li ma tiflaħx tiskopri b'iżjed skandli.", "Qalet li l-pajjiż qed joqrob lejn sitwazzjoni fejn mhux se jkun għad fadal uffiċjali li jistgħu jinvestigaw lil sħabhom.", "\"Ikkonkludejt li Keith Schembri kien involut fil-qtil\" – Melvin Theuma Repubblika spjegat li fl-aħħar ħames snin il-pajjiż kellu ħames kummissarji jmexxu l-Korp u ħadd minnhom ma temm il-ħatra tiegħu b'mod naturali.", "L-għaqda għamlet sensiela ta' mistoqsijiet, fosthom jekk hux qed ikunu investigate l-eks Chief of Staff tal-Prim Ministru Keith Schembri, l-eks Assistent Kummissarju tal-Pulizija Silvio Valletta u l-Assistent Kummissarju Ian Abdilla.", "L-għaqda iċċarat li hi ma temminx li l-Pulizija kollha huma maħmuġin.", "Qalet li hemm numru ta' pulizija li huma rrabjati li ma jistgħux jagħmlu dmirhom u li uffiċjali sħabhom ħammġu isem il-Korp.", "Il-Gvern jissospendi l-konsulenza ta' Lawrence Cutajar L-għaqda qalet ukoll li taf ukoll li t-tort mhux kollu tal-Ministru Camilleri għax dawk li ġew qablu \"għaffġu kemm felħu biex jipproteġu lil sħabhom korrotti\".", "Qalet li hi iżda ma temminx li Camilleri sar jaf ilbieraħ li Lawrence Cutajar fixkel l-investigazzjoni fuq min qatel lil Daphne Caruana Galizia.", "\"Xbajna b'ministrit al-gvern jipproteġu lill-kriminali.", "Byron Camilleri, billi ssospendejt lil Lawrence Cutajar ilbieraħ mux biżżejjed.", "Inqbadt tkenn pulizija korrott,\" temmet tgħid Repubblika.", "Tista' taqra l-ittra sħiħa minn hawn: Download Filmati: Miguela Xuereb" ]

[ "L-Għaqda Dinija tas-Saħħa wissiet li t-tislima permezz tal-minkeb, li spiss saret tintuża fid-dawl tal-Covid-19, m'għandiex titqies bħala sikura u jekk hu possibbli tiġi evitata.", "Wara li l-bews, it-teħid tal-idejn u t-tgħannieq kollha ġew b'xi mod limitati, għadd ta' individwi u personalitajiet irrikorrew għall-minkeb, biex isellmu lil xulxin.", "Id-Direttur Ġenerali tal-WHO, Tedros Adhanom Ghebreyesus qal li l-ġest għandu jiġi evitat minħabba li dan jista' jwassal għat-tixrid tal-virus minħabba li ż-żewġ individwi li jagħmluh ikunu viċin xulxin.", "Minflok, qed jiġi suġġerit li persuna għandha tpoġġi idha fuq qalbha bħala sinjal ta' rispett u għożża." ]

[ "Kurja - knisja.mt/ritratti", "L-Isqfijiet se jilqgħu lill-pubbliku fil-Kurja tal-Arċisqof sabiex jawguraw il-Milied it-tajjeb lill-Maltin u Għawdxin.", "Il-pubbliku hu mistieden iżur il-Kurja tal-Arċisqof fil-Furjana, bħalma jsir kull sena, il-Ħadd 22 ta' Diċembru bejn l-10am u 12pm.", "L-Arċisqof mistenni jwassal messaġġ lil dawk preżenti fl-10.15am.", "Il-Kurja avżat li dakinhar il-pubbliku jista' juża l-bieb ta' San Kalċedonju fi Triq Vincenzo Bugeja.", "L-Arċisqof Charles Scicluna u l-Isqof Awżiljarju Joseph Galea-Curmi se jilqgħu wkoll lill-awtoritajiet tal-Istat u lill-korpi kostitwiti għall-iskambju tal-awguri tal-Milied u l-bidu tas-Sena l-Ġdida għada fil-Palazz tal-Arċisqof, il-Belt Valletta, fis-2.30pm." ]

[ "Il-ġimgħa l-oħra l-Uffiċċju Nazzjonali tal-Istatistika ippubblika r-rapport EU-SILC tal-2019 li juri x'inhi l-qagħda soċjali tal-Maltin u l-Għawdxin u dwar il-faqar.", "B'kollox is-sena l-oħra - u allura qabel faqqgħet il-pandemija - Malta kellha ftit iktar minn 24,000 anzjan, 7,221 single parent u kważi 17,000 tifel u tifla f'riskju ta' faqar.", "It-total ta' persuni f'riskju ta' faqar f'Malta fl-2019 kien ta' 82,758, żieda żgħira ta' 0.3%.", "Jidher ċar allura - kif juru diversi studji qabel - illi l-anzjani, dawk li m'għandhomx impjieg u familji b'ġenitur wieħed huma l-aktar gruppi ta' persuni/familj f'riskju ta' faqar.", "Xejn inqas minn 42.9%% minn dawk li huma f'riskju ta' faqar fl-2019 u li qed irabbu it-tfal, huma familji b'ġenitur wieħed, li jimmarka tnaqqis minn 48.6% fl-2018.", "Dawn b'kollox jgħoddu għal xejn inqas minn 7,221 familja b'ġenitur wieħed li għandha dħul annwali li huwa inqas minn €9,212.", "Imbagħad fost dawk li għandhom it-tfal u huma f'riskju ta' faqar hemm il-familji bi tlieta jew aktar ulied li jinsabu f'dan ir-riskju, b'33.1% jew total ta' 5,608.", "Minn fost dawk li qegħdin fir-riskju ta' faqar imma m'għandhomx tfal, 28.5% huma familji fejn hemm persuna waħda biss u aktar minn 65 sena, li jgħoddu għal xejn inqas minn 7,704.", "Dan apparti li 26.7% ta' dan il-grupp ta' nies (f'riskju ta' faqar u bla tfal) huma dawk li jgħixu waħedhom imma għandhom inqas minn 65 sena.", "F'termini ta' età l-aktar persuni li jinsabu f'riskju ta' faqar, mill-ġdid, huma l-anzjani u pensjonanti b'aktar minn 27.7%, jew inkella 24,129 anzjan li jinsabu fir-riskju tal-faqar.", "Din hija żieda ta' 2.3% mill-2018 meta dan il-persentaġġ kien ta' 25.4%.", "Warajhom hemm it-tfal b'16,857 tifel u tifla taħt it-18-il sena li jirrapreżentaw 20.6% ta' dawk li kienu fir-riskju tal-faqar fl-2019.", "Il-faqar u x-xogħol", "Il-faqar u x-xogħol, naturalment huma marbutin ma' xulxin, fil-fatt ftit aktar minn nofs dawk f'riskju ta' faqar li għandhom aktar minn 18-il sena huma persuni bla impjieg (53.5%).", "Kważi kwart tagħhom huma persuni rtirati (24.1%) filwaqt li 32% huma persuni inattivi għal xi raġunijiet oħrajn.", "Minkejja dan u minkejja li f'minoranza 6.5% ta' dawk li jinsabu f'riskju ta' faqar għandhom impjieg.", "Naturalment ukoll, aktar kemm ikun hemm intensità ta' xogħol fost familja, inqas huwa ċ-ċans li l-membri jkunu f'riskju ta' faqar.", "Fil-fatt 71.3% ta' dawk li qed jgħixu fi djar fejn hemm \"intensità baxxa ħafna\" ta' xogħol jinsabu f'riskju ta' faqar.", "Aktar minn 30% ma kinux jifilħu jħallsu għal vaganza barra mid-dar", "Ir-rapport jagħti ħarsa wkoll lejn dawk li persuni li jifilħu jew ma jifilħux iħallsu għal dak li forsi ħafna jaraw bħala bażiku.", "Ftit iktar minn 30% qalu li l-familja ma taffrodjax tieħu mqar vaganza ta' ġimgħa darba fis-sena lilhinn mid-dar - jiġifieri hawnhekk lanqas qed jispeċifika r-rapport vaganzi barra l-pajjiż.", "Madwar 15% qalu illi ma jifilħux għal spejjeż li ma jkunux ippjanati - dan allura qed nitkellmu dwar appliances jew ħsara infrastrutturali jew simili fid-dar.", "Bejn 5% u 10% tal-parteċipanti qalu li waqgħu lura fil-pagamenti ta' kontijiet tad-dawl u ilma, ħlas ta' self u self fuq id-dar jew ħlas ta' kirja.", "Bejn wieħed u l-ieħor l-istess ammont ta' nies ma jistgħux iżommu darhom sħuna b'mod adegwat fix-Xitwa.", "Madwar 5% u 6% qalu illi ma jifilħux jieklu ikla b'laħam, tiġieġ, ħut jew ħaxix tliet darbiet fil-ġimgħa. … il-ġeografija tar-riskju tal-faqar", "Intant u finalment fejn jinsabu dawk in-nies li qegħdin f'riskju ta' faqar?", "Ir-rapport tal-NSO juri illi fl-2019 l-aktar li kien hemm riskju ta' faqar kien fin-nofsinhar tal-port, il-Belt Valletta u n-naħa ta' fuq tal-port.", "Dawn jinkludu diversi lokalitajiet fosthom, il-Kottonera, Il-Furjana, Tas-Sliema, Birkirkara, Ħal Qormi u aktar.", "It-tieni l-aktar żona fejn hemm nies f'riskju ta' faqar hija n-nofsinhar - li tinkludi postijiet bħal Marsaxlokk, Żejtun, Ħal Għaxaq u Birżebbuġa.", "It-tielet l-aktar żona hija t-tramuntana li tinkludi lil San Pawl il-Baħar (Qawra/Buġibba/Burmarrad/Xemxija/Wardija) u l-Mellieħa." ]

[ "Manfred Weber, iċ-Chairman tal-Grupp tal-Partit Popolari Ewropew fil-Parlament Ewropew, għamel dikjarazzjoni b’saħħitha jiddefendi lill-poplu Malti u Għawdxi, kif ukoll lill-Kap tad-Delegazzjoni tal-Partit Nazzjonalista fil-Parlament Ewropew, l-MEP David Casa.", "Fi stqarrija, l-għada li l-MEP David Casa mar jixhed quddiem il-Maġistrat u ppreżenta l-provi ta’ korruzzjoni u ħasil ta’ flus mill-ogħla uffiċjali tal-Gvern Malti, Manfred Weber qal “David Casa m’huwiex waħdu.", "Warajh, hemm is-saħħa kollha tal-Grupp tal-Partit Popolari Ewropew.", "Il-Partit Popolari Ewropew dejjem iddefenda lill-poplu Malti u Għawdxi u kien b’saħħtu kontra l-korruzzjoni u l-abbuż tal-poter.", "Se nkomplu nanaliżżaw l-iżviluppi f’Malta fid-dettall.”", "Iċ-Chairman tal-Grupp tal-PPE qal ukoll li l-kultura ta’ impunità f’Malta li laħqet il-qofol tagħha bil-qtil tal-ġurnalista investigattiva Daphne Caruana Galizia, hi ta’ tħassib għall-Unjoni Ewropea.", "Hu qal li hu xokkanti l-fatt li membri tal-Gvern Malti msemmijin fil-Panama Papers għadhom f’karigi għolja fi ħdan il-Gvern.", "Hu sostna li hu gravi wkoll li l-Gvern Malti injora totalment", "ir-riżoluzzjoni tal-Parlament Ewropew dwar is-saltna tad-dritt f’Malta", "kif ukoll", "il-konklużjonijiet tar-rapport dwar Malta ppubblikat fil-11 ta’ Jannar li għadda.", "Dan ir-rapport sejjaħ għat-tneħħija tan-nies implikati f’korruzzjoni u biex dawn jiġu investigati.", "Manfred Weber qal ukoll li l-awtoritajiet Maltin, għandhom jużaw l-enerġija tagħhom biex jindirizzaw il-korruzzjoni fl-istituzzjonijiet, u mhux biex", "jattakkaw lil dawk li qed jikxfu min qed jagħme ħażin.", "Ilbieraħ, l-MEP David Casa għamel madwar siegħa u nofs quddiem il-Maġistrat Aaron Bugeja, u għaddielu kopja tar-rapport tal-FIAU dwar ħasil ta’ flus u korruzzjoni.", "Fil-kummenti tiegħu barra l-Qorti, Casa qal li filwaqt li m’għandux fiduċja fil-Kummissarju tal-Pulizija, għandu fiduċja sħiħa fil-ġudikatura u fil-Maġistrat.", "“Ġejt naqdi d-dover tiegħi f’isem il-poplu Malti” – David Casa" ]

[ "knisja.mt/ritratti", "Fuq talba tal-Arċisqof, il-quddies tal-lum Jum id-Duluri se jixxandar mill-Knisja ta' Ġieżu fil-Belt Valletta.", "Fi stqarrija, l-Arċidjoċesi ta' Malta qalet li f'din il-knisja hemm meqjuma x-xbihat devoti tal-Kurċifiss mirakoluż u tad-Duluri li s-soltu toħroġ f'pellegrinaġġ mat-toroq tal-Belt.", "Il-Quddiesa tad-9:30am, segwita mit-talba tar-Rużarju, se titmexxa mill-Isqof Awżiljarju Joseph Galea-Curmi.", "Il-Quddiesa tal-5:30pm, li wkoll se tkun segwita mit-talba tar-Rużarju, se titmexxa mill-Arċisqof Charles Scicluna.", "L-Insara huma mistiedna jingħaqdu fit-talb mal-Isqfijiet waqt il-Quddies li ser jixxandar fuq Newsbook.com.mt , TVM2, NET, ONE, Xejk, Knisja.mt." ]

[ "Dawn il-maksri qed jintużaw mill-uffiċjali u r-residenti tal-Faċilità Korrettiva ta’ Kordin, iżda anke minn entitajiet governattivi oħra", "Għadd ta' priġunieri qed jgħixu fil-ġlieda kontra l-imxija tal-Covid-19 billi jipproduċu maskri u tagħmir protettiv ieħor, li mhux biss intuża mill-uffiċjali u r-residenti tal-Faċilità Korrettiva ta’ Kordin, iżda anke minn entitajiet governattivi oħra.", "Fi stqarrija, il-Ministru għall-Intern, is-Sigurtà Nazzjonali u l-Infurzar tal-Liġi, Byron Camilleri, saħaq li r-residenti qed jagħtu eżempju ċar ta’ kif il-pajjiż kollu għandu jkun magħqud f’dan il-mument ta’ sfida.", "“Minn qalbi, u f’isem il-Maltin u l-Għawdxin kollha, nixtieq nirringrazzjahom ta’ dan il-ġest sabiħ.", "Aktar minn qatt qabel, għandna bżonn lil xulxin biex negħlbu din l-isfida,” qal il-Ministru Camilleri.", "It-tmexxija tal-Faċilità Korrettiva spjegat kif din id-deċiżjoni hija eżempju ċar ta’ ġustizzja riparatriċi fejn, minkejja li l-priġunieri għamlu ċertu żbalji li bihom naqqsu lis-soċjetà, llum qed iroddu lura xi ħaġa ta’ ġid f’dan il-mument diffiċli għall-pajjiż." ]

[ "Sewwieq ta' mutur ta' 62 sena kellu jittieħed l-Isptar Mater Dei wara inċident li seħħ fi Triq l-Imġarr, l-Imġarr.", "Jidher li għal xi raġuni, is-sewwieq tal-mutur tat-tip Honda, kellu impatt ma' karozza tat-tip BMW li kienet qed tinstaq minn mara ta' 45 sena residenti l-Mosta.", "Fuq il-post issejjaħ tim mediku u ambulanza li ħadu lix-xufier tal-mutur l-Isptar Mater Dei għal aktar kura." ]

[ "Waqt li l-Pulizija għadha qed tinvestiga l-allegat tbagħbis u tħassir ta’ files mill-map server tal-MEPA, it-tmexxija tal-Awtorità tal-Ambjent u l-Ippjanar ħadet passi immedjati biex tidentifika min kien responsabbli u fuq kollox jekk f’dak li allegatament tħassar mis-server online tal-MEPA, jindikax li kien hemm xi xejriet partikolari.", "Il-Kap Eżekuttiv tal-Awtorità tal-Ambjent u l-Ippjanar, Johann Buttigieg u għadd ta’ uffiċċjali oħrajn tal-MEPA qed jiflu bir-reqqa kull file t’azzjoni ta’ infurzar u li possibilment, setgħu tħassru mill-map server, sistema online aċċessibli għal kulħadd li tinkludi informazzjoni dwar il-permessi għall-iżvilupp, proprjeta skedata u avviżi ta’ infurzar fost l-oħrajn.", "Dan wara li x-xahar li għadda, is-Sur Buttigieg irċieva informazzjoni li fix-xhur l-imgħoddija, seta’ kien hemm xi tbagħbis f’xi files.", "Minnufih kiteb lill-Kummissarju tal-Pulizija li beda jinvestiga waqt fi tmiem il-ġimgħa li għaddiet, għadd ta’ uffiċċjali li ma jaħdmux fit-taqsima tal-infurzar tal-MEPA għamlu awditjar tas-sistema kollha bil-ħsieb li jinstab min kien responsabbli għal dan l-allegat tbagħbis u x-xejriet li jistgħu joħorġu mill-allegat tbagħbis.", "Il-Kap Eżekuttiv tal-MEPA, Johann Buttigieg qal lil TVM.com.mt “sibna u ġbarna dawk il-files li fl-opinjoni tagħna jistgħu ikunu jew mitlufin jew inkella fis-sistema neqsin biex nerġgħu nibnu s-sistema kemm jista jkun malajr.”", "Is-Sur Buttigieg spjega li għall-ewwel kien maħsub li kien hemm mal-elf u mitejn file li tħassru mill-map server, iżda wara l-eżerċizzju tal-aħħar jiem instab li hemm mal-mitt file li ghad m’hemm l-ebda traċċa tagħhom.", "Għalkemm il-MEPA xorta għandha kopji oħrajn ta’ kull azzjoni ta’ infurzar, fosthom fil-forma ta’ file fiżiku u ieħor digitali, il-Kap Eżekuttiv qal li waħda mir-riperkussjonijiet ta’ dan kollu, tista tkun it-telf ta’ multi li l-MEPA tiġbor minn żvilupp illegali.", "Sax-xahar li għadda, kien hemm mal-għoxrin persuna fi ħdan il-MEPA li kellhom id-dritt jagħmlu bidliet, fosthom iħassru avviżi ta’ infurzar mill-map server.", "Fid-dawl ta’ dan kollu, issa hemm żewġ persuni biss li għandhom id-dritt jagħmlu dawn it-tip ta’ bidliet.", "Is-Sur Buttigieg qal li l-MEPA tinsab determinata li jittieħdu passi dixxiplinarji fil-konfront tal-persuna jew persuni li kienu responsabbli.", "Storja: Keith Demicoli" ]

[ "It-Tazza tad-Dinja tal-Brażil se tibqa’ mfakkra, fost affarijiet oħra, għaż-żraben VJOLA (roża skur) u BLU li lagħbu bihom plejers bħal Olivier Giroud, Yaya Toure u Mario Balotelli.", "Dawn iż-żraben tad-ditta Puma mill-ewwel laqtu l-għajn, mhux biss għall-kulur jixgħel tagħhom, iżda wkoll għaliex il-plejers infushom ma ddejqu xejn jilbsu żarbuna kulur mod u oħra kulur ieħor.", "Issa, mill-istaġun il-ġdid li jibda ftit ġimgħat oħra, anki plejers fil-kampjonat Malti se jkunu qed jilbsu dan iż-żarbun “stramb”.", "Fuq il-paġni tagħhom ta’ Facebook, il-plejers ta’ Mosta Manolito Micallef u Tyrone Farrugia diġà ppostjaw ritratti taż-żraben il-ġodda tagħhom.", "Il-kuluri tal-Puma Evopower huma mlaqqma “beetroot purple” għall-vjola (roża skur) u “bluebird white” għall-blu.", "Dan iż-żarbun tnieda fix-xhur li għaddew apposta għat-Tazza tad-Dinja tal-Brażil.", "Iżda Manolito u Tyrone qed jittamaw li meta jkunu waqt il-partiti tal-kampjonat Premier jispiċċaw itiru bħall-bluebird u mhux jiżolqu fuq il-pitravi!" ]

[ "Ir-reġistru marittimu Malti hu l-akbar fl-Ewropa u sitt l-akbar fid-dinja.", "Il-Ministru għat-Trasport, Ian Borg, qal li fl-aħħar xhur ir-reġistru kompla jsaħħaħ il-kwalità u r-reputazzjoni tant li għall-ewwel darba jinsab mal-aqwa 20 reġistru fil-lista l-bajda tal-ftehim ta' Pariġi, li fih il-portijiet kollha.", "Il-flotta ta' bastimenti li jtajru l-bandiera Maltija tvarja mill-akbar u l-aktar cruise liners moderni għal vapuri li jġorru riggijiet taż-żejt, vapuri tal-merkanzija u super yachts ta' aktar minn 24 metru.", "Il-Ministru għat-Trasport, Ian Borg, qal li fl-ewwel sitt xhur ta' din is-sena ġew reġistrati aktar minn 30 super yacht biex b'hekk din il-kategorija qabżet it-830 fuq ir-reġistru.", "Il-Ministru Borg qal li għall-ewwel darba fl-istorja, ir-Reġistru Malti tal-Bastimenti kkwalifika mal-aqwa 20 reġistru fil-lista l-bajda tal-ftehim ta' Pariġi, li jinkludi l-portijiet kollha.", "Irrimarka li Malta kklassifikat fis-17-il post fil-lista li turi l-wirja teknika tal-flotta rreġistrata taħt il-bandiera u l-konformità ma' konvenzjonijiet internazzjonali ta' sigurtà, prevenzjoni ta' tniġġis u kundizzjonijiet tax-xogħol tal-baħħara.", "Fl-aħħar tliet snin saru aktar minn 4,600 spezzjoni fuq il-flotta li ttajjar il-bandiera Maltija, bi ftit aktar minn 100 vapur inżammu minħabba xi nuqqasijiet.", "Fi kliem il-Ministru dawn huma r-riżultati li jkomplu jattiraw il-fiduċja u l-investiment fir-reġistru Malti, li fl-aħħar seba' snin rdoppja t-tunnellaġġ reġistrat.", "Qal li s-sena li għaddiet biss irreġistra żieda ta' aktar minn 7% fuq l-2018, minkejja li l-industrija kienet għaddejja minn żminijiet diffiċli.", "Il-Ministru qal li din l-industrija tiġġenera aktar minn 14% tal-Prodott Gross Domestiku u impjiegi ta' valur miżjud.", "Żied jgħid li fil-ġimgħat li ġejin, id-Direttorat tal-Bastimenti Merkantili se jvara żewġ proġetti diġitali, filwaqt li b'investiment ta' kwart ta' miljun ewro minn fondi Ewropej, l-awtorità qed timplimenta proġett pilota għall-implimentazzjoni ta' sistema ta' arkivji diġitali f'dan id-direttorat.", "F'aktar żaviluppi f'dan il-qasam, il-Ministru Borg rrefera għall-aħbar li l-kumpanija MSC Cruises issa għandha ħamsin fil-mija tal-ishma fit-tarzna ta' Palumbo.", "Il-kumpanija qalet li se tuża t-tarzna biex tagħmel xogħlijiet għall-MSC Cruises u MSC Group Cargo." ]

[ "Aktar tard illum l-Gvern se jippubblika avviż legali ġdid li se jkun qed iżid aktar professjonisti li se jkunu jistgħu jservu bħala S ite Technical Officers .", "Dan qalu l-Ministru għall-Infrastruttura Ian Borg fejn spjega li issa l-inġiniera tal-kostruzzjoni li jiggradwaw mill-MCAST se jkunu jistgħu jagħtu dan l-irwol.", "Dan seħħ hekk kif wara li saret diskussjoni mal-partijiet konċernati li wkoll kienu preżenti għall-konferenza tal-aħbarijiet, ħareġ fiċ-ċar li ma hemmx biżżejjed periti sabiex jagħmlu dan ix-xogħol.", "Fuq suġġeriment tal-Kamra tal-Periti Borg qal ukoll li mil-lum ukoll il-BRO (Building Regulations Office) se jkun qed joħloq reġistru ta' nies kwalifikati li jservu bħala Site Technical Officers.", "Fakkar ukoll kif fil-ġimgħat li għaddew l-BRO fetħet reġistru ġdid tal-kuntratturi reġistrati magħha sabiex sal-aħħar tas-sena jkun hemm liċenzjar klassifikat tax-xogħol li kapaċi jagħmel l-istess kuntrattur.", "Spjega kif matul il-ġimgħat li għaddew madwar 2,500 użaw ir-regolamenti l-ġodda jiġifieri l-maġġoranza tal- construction sites bdew isegwu r-regolamenti.", "Minn dawn 1,100 għamlu dikjarazzjoni li ma hemmx riskji fuq propjetà ta' terzi.", "F'dawn il-każi l-periti qalu li m'hemmx periklu qabel jibda x-xogħol u waqt ix-xogħol.", "Dwar il- method statement il-Ministru Ian Borg qal li issa qed jinħadem b'aktar reqqa u dettall.", "Sostna li dan kollu qed isir sabiex kulħadd ikun jaf x'se jsib u x'se jagħmel qabel jibda jħaffer u jibni.", "Wara li daħlu fis-seħħ dawn l-iżviluppi l-Kamra tal-Periti rtirat id-direttivi tagħha f'dan is-settur." ]

[ "Is-sid ta' 17 Black issa għandu aċċess għall-miljuni ta' ewro li kien wiret", "Il-Qorti aċċettat li tneħħi s-sekwestru li għandu Yorgen Fenech, l-allegat kompliċi fl-assassinju tal-ġurnalista, Daphne Caruana Galizia, fuq l-ishma u l-assi likwidi li kien wiret.", "Dan f'digriet tal-Maġistrat, Rachel Montebello, nhar it-18 ta' Ġunju wara talba mill-avukati tiegħu u li ġie rrappurtat mill-MaltaToday.", "Membru mid-difiża legali ta' Yorgen Fenech, li tkellem mal-istess sit, qal li t-tneħħija ta' ċertu sekwestri seħħet peress li l-prosekuzzjoni qed takkuża lis-sid ta' 17 Black li ffinanzja reat kriminali mhux finanzjarju u mhux li għamel il-flus mill-imsemmija reat.", "Dan fid-dawl li l-assi tal-familja tiegħu huma kollha ffriżati.", "Il-Qorti laqgħet din it-talba u ordnat li ċerti ishma u assi likwidi li huwa akkwista b'wirt m'għadhomx applikabbli taħt l-ordni maħruġa ta' sekwestru." ]

[ "Il-Partit Laburista se jkun qiegħed iniedi uffiċjalment il-kampanja elettorali tiegħu għall-elezzjonijiet tal-Parlament Ewropej nhar it-Tnejn li ġej fil-Birgu.", "Kien il-Prim Ministru u Mexxej Laburista Joseph Muscat li dalgħodu fuq twitter ħabbar it-tnedija tal-kampanja permezz ta’ filmat.", "F’dawn l-elezzjonijiet, il-poplu Malti se jerġa’ jeleġġi sitt rappreżentanti għall-Parlament Ewropew, fl-elezzjoni tas-Sibt 24 ta’ Mejju 2014." ]

[ "Emren John Vella mill-Fondazzjoni għall-Iżvilupp ta’ Żoni Turistiċi jitkellem dwar il-ħidma fuq il-promenades, app biex tirrapporta ħmieġ li tara barra u l-ħidma fl-ibħra u t-toroq taż-żoni turistiċi...", "Mhux l-ewwel darba li tkun miexi fil-kampanja jew fit-toroq tal-bliet u rħula tagħna u tibda tara sigaretti, laned mormijin, fliexken tal-plastik u naturalment xi munzell ħmieġ u fdalijiet tal-ikel biex min ikun għamel xi BBQ fil-post iħalli warajh mandra bħala memorja.", "Ħafna drabi din il-problema tispiċċa fuq xi waħda mid-diversi paġni ta’ Facebook ta’ xi lokalità bit-tama li tittieħed xi forma ta’ azzjoni.", "Issa tista’ tmur fuq ras il-għajn u tirrapporta, mingħajr ma toqgħod ittella’ fuq facebook.", "Dan tista’ tagħmlu hekk kif issa hawn applikazzjoni (tad-Dipartiment tat-Tindif u l-Manutenzjoni) li jisimha ‘Clean and Upkeep’ u li permezz tagħha tista’ tibda tirrapporta ħmieġ li jitħalla fit-toroq u bajjiet tagħna minn nies irresponsabbli.", "Jiġifieri jekk tara xi ħmieġ xi mkien tista’ tidħol f’din l-applikazzjoni u tagħżel bejn ‘upkeep’ (manutenzjoni) jew inkella ‘tindif’, tieħu ritratt u dan mill-ewwel jidħol fis-sistema.", "Ftit wara tirċievi notifika illi tgħidlek meta se jsir ix-xogħol ta’ tindif.", "Din hija biss waħda mill-ħafna inizjattivi illi din il-gazzetta tkellmet dwarhom ma’ Emren John Vella, li jmexxi l-Fondazzjoni għall-Iżvilupp ta’ żoni Turistiċi (FTZD).", "Xogħol din il-fondazzjoni, fil-qosor, hija li f’dak li jirrigwarda manutenzjoni ġenerali, fejn ma jasalx il-Kunsill jew l-awtoritajiet, tidħol din il-Fondazzjoni.", "Il-FTZD ilha li nħolqot erba’ snin, għalkemm Vella jgħid illi fl-aħħar snin u allura kemm ilu Ministru tat-Turiżmu Konrad Mizzi din ingħatat ħafna iktar snien u poter u saret struttura ħafna iktar operational-friendly.", "Filwaqt li fakkar illi din il-Fondazzjoni titratta biss żoni turistiċi qal illi tagħmel diversi proġetti biex tara illi jsir it-titjib neċessarju f’dawn iż-żoni.", "Semma kif bħalissa għaddej studju biex ikun deċiż kemm hu fattibbli li jinfetħu latrini pubbliċi f’dawn iż-żoni, liema latrini jkunu mmexxijin mill-privat.", "Dan huwa l-istudju li l-Partit Nazzjonalista qed jikkritika minħabba li qed issir mill-kumpanija Nexia BT, l-istess kumpanija mqabbda biex tiftaħ kumpaniji fil-Panama tal-Ministru Konrad Mizzi.", "U allura nistaqsih, kif forsi qed tistaqsu intom; imma anke fil-latrini rridu ndaħħluh il-privat?", "Huwa jibda billi jinsisti illi x-xogħol tal-Fondazzjoni bl-ebda mod mhu qed jidħol f’dak tal-Kunsilli jew tad-Dipartiment tat-Tindif.", "“Hemm lokalitajiet fejn dawn il-latrini jinsabu fi stat ħażin u aħna rridu naraw li ssir il-manutenzjoni adattata.", "Qed indaħħlu l-privat u qed naraw jekk jagħmilx sens u huwiex fattibbli li dawn jitmexxew minnu, kif diġà qed jiġri f’każ ta’ oħrajn fil-Belt Valletta.”", "Huwa jinsisti li kull ħaġa li tagħmel il-Fondazzjoni dejjem tagħmilha b’kollaborazzjoni sħiħa u konsultazzjoni mal-istakeholders kollha.", "“Aħna qatt ma naqbżu lill-Kunsilli, pereżempju darba kellna każ il-Qawra fejn triq ma kellhiex dawl.", "Residenti ċemplulna biex jagħmlu ilment, aħna tkellimna mal-Kunsill Lokali li qal illi ma kienx qed isib għajnuna u koperazzjoni mill-Enemalta.”", "Vella jgħid illi minn hemm ikkordinaw lagħqat huma u sar ix-xogħol li kellu, fosthom tad-dawl u xogħol ta’ manutenzjoni tat-triq.", "Huwa jiċċara illi fejn jidħol tindif u żbarazzar, ir-responsabbilità mhux tal-Fondazzjoni imma tad-Dipartiment tat-tindif, għalkemm jekk ikun hemm bżonn l-għajnuna l-Fondazzjoni tagħti daqqa ta’ id u appoġġ.", "Huwa jsemmi kif is-sajf li għadda l-FTZD għamlet xi xogħol ta’ tindif fuq il-Promenade minn Spinola sal-Balluta hekk kif id-Dipartiment tat-Tindif ma setax ilaħħaq mal-ammont ta’ chewing gum u ħmieġ li kien qed jitħalla.", "Huwa qal illi l-manutenzjoni tal-promenades diversi f’żoni turistiċi jaqgħu taħt ir-responsabbilità tal-fondazzjoni.", "Fost dawn hemm irranġar ta’ bankijiet u anke żebgħa, kif fil-fatt sar qabel l-aħħar staġun sajfi f’żoni bħax-Xemxija, bdil ta’ bozoz u manutenzjoni ta’ ġonna bħalma kien  qed isir fil-Qawra.", "Vella ta eżempju ieħor: riċentement kien miftuħ il-parkeġġ tal-karozzi f’Marsaxlokk.", "Sakemm ix-xogħol jingħata b’tender il-Fondazzjoni qed tieħu ħsieb li jkun imnaddaf, li jissaqqew is-siġar u aktar.", "Jispjega kif fil-bajja ta’ San Ġorġ f’Paceville f’temp ta’ ġimgħa, il-fondazzjoni tellgħet mill-baħar żewġ tunnellati ta’ ħadid li kien fil-baħar, ftit minnu li kien ta’ periklu għall-għawwiema.", "Spjega wkoll kif kien sar eżerċizzju ta’ tindif fil-baħar fil-limiti tal-Fajtata (ħdejn ir-ramla taż-Żejtun) u minn hemmhekk inġabar ammont kbir ħafna ta’ ħmieġ, knaten u anke ġugarelli.", "Vella kompla jgħid li l-Fondazzjoni taħdem ħafna mal-MTA fuq diversi proġetti żgħar li jagħmlu ħajjet iċ-ċittadin ftit aħjar, kif ġara f’St Peter’s Pool fejn saret rampa apposta għal dawk li jieħdu lit-turisti bid-dgħajsa.", "Il-gazzetta tistaqsih: Imma allura l-bżonn tal-preżenza tagħkom mhux konferma li s-sistema falliet?", "Kellna bżonn inwaqqfu fondazzjoni biex isiru affarijiet meqjusin bħala bażiċi?", "Huwa jiċċara illi l-bżonn tal-fondazzjoni huwa frott il-fatt li xi wħud mill-lokalitajiet f’pajjiżna jaraw żieda qawwija ħafna fil-popolazzjoni.", "Vella jgħid ukoll li għalkemm il-maġġoranza tax-xogħol tal-fondazzjoni huwa fuq bażi infrastrutturali, hemm ukoll żewġ bords.", "Wieħed huwa dak li jitratta ż-żona ta’ San Pawl il-Baħar/Buġibba/il-Qawra/ix-Xemxija u ieħor li jieħu ħsieb iż-żona ta’ Paceville.", "Dawn jaħdmu mhux biss fuq it-toroq u l-manutenzjoni, imma jaħdmu wkoll fuq probemi u bżonnijiet taż-żoni.", "Dak li jirrigwarda ż-żona ta’ Buġibba huwa mmexxi minn George Micallef u dak dwar Paceville minn Philip Fenech.", "Emren John Vella ħeġġeġ lil dawk li jixtiequ jirrappurtaw xi nuqqas fil-lokalità tagħhom jew li jixtiequ jaraw aktar dwar ix-xogħol tal-Fondazzjoni, jagħtu titwila l-paġna ta’ Facebook tal-istess Fondazzjoni, bl-isem Foundation for Tourism Zone Development (FTZD)." ]

[ "Ingredjenti 4 patatiet kbar (ta' madwar 225g kull waħda) żejt taż-żebbuġa 1 litru ħalib 2 irjus tat-tewm mgħaffġa 1 werqa randa 300g ħut tal-għażla tiegħek, imnaddaf sew 3 mgħaref tursin imqatta' 55g ġobon Cheddar maħkuk bżar u melħ lumija mqattgħa biex isservi Metodu Saħħan il-forn għal 200 ̊Ċ.", "Aħsel il-patata, nixxifha u tgħaqqabha b'furketta.", "Idlika bi ftit żejt taż-żebbuġa, għamilha f'kontenitur tal-forn u aħmiha madwar siegħa sakemm tara li saret sew.", "Sadattant lesti l-mili.", "F'kazzola poġġi l-ħalib, it-tewm u l-werqa randa.", "Saħħan sakemm jagħli.", "Żid il-ħut u sajjar fuq nar bati għal 5 minuti.", "Neħħi minn fuq in-nar.", "Oħroġ il-ħut u poġġieh fuq platt.", "Ħalli l-patata tiksaħ ftit.", "Aqsamha min-nofs għat-tul.", "Neħħi l-qalba u poġġieha f'bieqja.", "Farrak il-ħut u żidu mal-patata.", "Żid it-tursin u 150m mit-taħlita tal-ħalib.", "Immaxxja kollox u jekk ikun hemm bżonn żid ftit aktar ħalib.", "Iżda ħalli t-taħlita ftit iebsa.", "Imla l-patata b'din it-taħlita u ferrex il-ġobon il-wiċċ.", "Daħħal fil-forn u sajjar għal 25 minuta jew sakemm tara li l-wiċċ ħa kulur dehbi.", "Servi mill-ewwel, roxx ftit żejt taż-żebbuġa fil-wiċċ u żejjen bil-biċċiet tal-lumi." ]

[ "Il-Pulizija ħelset mill-arrest mingħajr ma akkużat lil żewġ irġiel Maltin li ġew arrestati lbieraħ waqt ir-rejd li sar fil-Furjana, meta nqabad l-Albaniż li allegatament qatel lil Christian Pandolfino u Ivor Maciejowski ġo darhom f'Tas-Sliema l-ġimgħa li għaddiet.", "Il-ġurnali Times of Malta u Net News illejla rrappurtaw li ż-żewġ irġiel inħelsu wara li nstabu ġol-istess residenza fil-Furjana meta nqabad ir-raġel Albaniż ilbieraħ.", "L-Albaniż ta' 25 sena huwa s-suspettat ewlieni fil-qtil tal-koppja, li nqatlu b'sitt tiri ġo darhom stess.", "Il-Pulizija għadha qiegħda tfittex lil żewġ irġiel oħra li kienu parti mill-qtil, iżda t-TVM qal li l-Pulizija hija fiduċjuża li ssibhom ma ddumx.", "Id-dettalji mogħtija mill-Kummissarju tal-Pulizija Il-Pulizija tgħid li kien arrestat il-moħħ wara l-qtil doppju Waqt il-konferenza stampa li indirizza lbieraħ, il-Kummissarju tal-Pulizija Angelo Gafà qal li ż-żewġ irġiel Maltin inkwistjoni mhumiex suspettati b'involviment fil-qtil.", "It-Times tirrapporta li wieħed inħeles dalgħodu, u l-ieħor inħeles waranofsinhar.", "Wieħed minnhom allegatament kien qed jiġi investigat talli żamm lill-akkużat mistoħbi għandu, iżda jidher li jaf ma kienx konxju li l-persuna konċernata kienet allegatament involuta fi qtil.", "Il-Pulizija għandhom 48 siegħa biex iressqu lill-arrestat il-qorti b'akkuża.", "ONE News irrapporta li huwa x'aktarx jitressaq il-qorti għada filgħodu.", "Ilbieraħ ġie arrestat l-akkużat… u issa?", "Xi jmiss wara l-arrest tal-bieraħ?", "Il-qtil ta' Dr Chris Pandolfino u Ivor Maciejowski huwa s-sitt omiċidju din is-sena.", "L-ewwel aħbar ġimgħa ilu Jinqatlu żewġt irġiel f'Tas-Sliema" ]

[ "Mosta kisbu lill-midfielder internazzjonali Malti Johann Bezzina b'self mingħand Birkirkara.", "Bezzina huwa prodott ta' Hibernians, is-sena li għaddiet kien issieħeb ma' Birkirkara.", "Matul il-karriera tiegħu Bezzina qatta' wkoll staġun b'self għand Sliema Wanderers." ]

[ "Imtella' Lulju 29, 2020 - Aġġornata 29 Ta' Lulju, 2020 1:27pm", "L-awtoritajiet tas-saħħa rrappurtaw 12-il każ ġdid ta' COVID-19 li ħamsa minnhom huma relatati mal-festa ta' Santa Venera u tnejn relatati mal-party 'Hotel Takeover' li sar ġimgħa u nofs ilu.", "Intqal li l-ħames każijiet l-oħrajn huma sporadiċi.", "Il-każijiet instabu minn fost 1,615-il swab test.", "Il-Ministeru għas-Saħħa qal li issa hemm 46 każ attiv, l-ogħla numru fl-aħħar xahrejn.", "Iċ-ċifri tal-aħħar sigħat żiedu t-total ta' każijiet għal 720, b'665 minnhom ifiequ.", "Bejn ilbieraħ u llum ma kien hemm ħadd fieq.", "Il-każijiet ġodda u attivi ma jinkludux is-66 immigrant li lbieraħ nstabu pożittivi għal COVID-19.", "Huma ddaħlu Malta jumejn ilu mill-Forzi Armati bħala parti minn grupp ta' 94 immigrant.", "Il-Ministeru għas-Saħħa qal li l-immigranti li qed jaslu bil-baħar qed jinżammu kwarantina għal 14-il jum u jiġu ttestatjati għal COVID-19." ]

[ "Fil-ġurnal", "T", "he Times", "ġie kkwotat l-avukat kriminali Joe Gilgio jgħid fil-qorti waqt il-kumpilazzjoni tal-qtil tal-Imnieħru, li l-liġi tal-maħfra hija għal benefiċċju tal-istat.", "Dan hekk kif xhud f’dan il-każ, Alfredo Attard, li allegatament kien kompliċi, ingħata l-immunità u tpoġġa taħt il-programm għall-ħarsien tax-xhieda.", "Storja oħra tgħid kif r-riforma tad-drogi se tkun aktar wiesa’ minn attentati oħra fil-passat.", "l", "-ori", "zz", "ont", "tikkwota lill-Prim Ministru waqt attività politika lbieraħ jgħid li hu fiduċjuż li l-Enemalta se tkun qed tagħmel il-qligħ.", "Storja oħra tikkwota lil General Workers’ Union tisfida lill-avukat tal-MUBE jissostanzja l-allegazzjonijiet li għamel waqt laqgħa bejn il-Union tal-banek u l-GWU.", "The Malta Independent", "tgħid kif bħalissa l-Union Ħaddiema maqħqudin qed tipprepara biex toħroġ numru ta’ direttivi fil-qasam tas-saħħa.", "Tgħid ukoll kif avukat ikkritika lill-Gvern ilbieraħ waqt kumpilazzjoni.", "In-Nazzjon", "jgħid kif il-Partit Laburista involva pulizija f’attività ma’ Muscat.", "Storja oħra tgħid kif l-elezzjoni li ġejja hi waħda diffiċli għal-PN." ]

[ "Aktar ventilators mistennija jaslu fil-ġimgħat li ġejjin", "Minkejja li fl-aħħar sebat ijiem l-ebda pazjent ma ddaħħal bil-coronavirus fl-Isptar Ġenerali ta’ Għawdex, Steward Health Care Malta, żiedet 10 ventilators għall-pazjenti bil-COVID-19.", "Fi stqarrija, Steward saħqet kif minkejja n-nuqqas ta’ ventilators madwar id-dinja, irnexxielha tikseb dawn il-ventilators għal Għawdex hekk kif qed ikomplu t-tħejjijiet biex anke Għawdex ikun attrezzat għall-pazjenti.", "Infermiera, anke dawk li ma jaħdmux fl-ITU, ingħataw taħriġ bażiku dwar kif għandhom jintużaw.", "Apparti minn hekk, żewġ dialysis machines għall-pazjenti fl-ITU waslu wkoll fl-Isptar Ġenerali ta’ Għawdex.", "B’hekk ġiet fi tmiemha l-ewwel fażi tal-espansjoni tal-ITU minn sitt sodod għal 16-il sodda li kollha huma attrezzati b’ventilator.", "10 ventilators oħra mistennija jaslu fis-sajf filwaqt li 5 Philips’ V60+ ventilators se jkunu Għawdex fil-ġimgħat li ġejjin.", "B’hekk, l-ITU f’Għawdex se jkun qed jikber għal 25 sodda li kollha kemm huma se jkunu attrezzati għall-pazjenti bil-COVID-19." ]

[ "Fid-9.30am tal-lum għandha tibda l-aħħar sessjoni tal-Kunsill Ġenerali tal-PN bit-tema Riforma u Tiġdid .", "Il-Kunsill Ġenrali tal-lum se jkun qed jikkonsisti numru ta' diskorsi minn numru ta' kelliema u mistenni jagħlaq bid-diskorsi tas-Segretarju Ġenerali Francis Zammit Dimech u tal-Kap tal-Partit Adrian Delia.", "Is-sessjoni ser tkun qed tixxandar live fuq midja kollha tal-Partit inkluż Net TV.", "Permezz ta' vot unanimu li adotta nhar il-Ħamis li għadda l-PN ikkonferma r-riforma u t-tiġdid fl-istatut, deċizzjoni li qed uriet biċ-ċar li l-PN qed ifittex li jxettel kultura favur il- Ġid Komuni.", "Is-seduta se tkun ippreseduta mill-President tal-Kunsill Ġenerali Ċensu Galea.", "Tags kunsill ġenerali", "partit nazzjonalista //= $special ?>" ]

[ "Charmaine Cini, oħt il-kantant popolari Dominic Cini u t-tifla tal-attriċi brava Doreen Cini llum tiċċelebra għeluq sninha.", "Ħafna jiftakru lil Charmaine, fil-parti ta' Lorry fuq is-sensiela popolari Simpatiċi fejn hi kienet taħdem fl-uffiċju ta' Joe.", "Barra minn hekk mhux l-ewwel darba li konna rajnieha tkanta wkoll f'xi festival jew ieħor.", "Ħuha Dominic ħallielha l-messaġġ tiegħu fuq il-midja soċjali fejn żvela aħbar kbira.", "Oħtu Charmaine tinsab tistenna tarbija.", "Aħna f'isem it-tim kollu ta' Gwida.mt nixtiequ nifirħu minn qiegħ qalbna lil Charmaine u r-raġel tagħha u nawgurawlhom ħafna affarijiet sbieħ.", "Nawguraw ukoll lil Charmaine f'għeluq sninha li żgur li din is-sena qed tiċċelebrah b'differenza.", "Iħobb il-lingwa Maltija u jsegwi b'mod attiv ix-xena mużikali lokali.", "Id-dinja tal-ispettaklu taffaxxinah u l-għaxqa tiegħu jara xows differenti.", "Biex jirrilassa Emil jieħu gost imur ħdejn il-baħar u fil-kampanja, hemm isib ftit kwiet 'il bogħod mill-ġenn.", "Il-Familjari Kollha Ta' Fabrizio Faniello Kburin Bil-Bidu Ta' Ħajja Ġdida - X'Kien Dan Il-Bidu?", "\"Lanqas Differenza Ma Nagħmel Bejn Chad u T-Tfal tiegħi\" - Daniel B'Messaġġ B'Saħħtu Fuq TVAM", "Il-Professur Charmaine Gauci B'Dehra Differenti - Tassew Impressjonanti!", "\"Ma Nafx Kif Hawn Nies Għadhom Jibagħtu Hekk\" - Valentina Rossi" ]

[ "\" Meta tiġi għas-settur tas-saħħa… li huwa pilastru… jekk dak il-pilastru ma jżommx sew, anke l-ekonomija tiġġarraf, tista' tgħid li ma sar xejn. \"", "Kienet din id-dikjarazzjoni tal-President tal-Union tal-Infermiera u l-Qwiebel Paul Pace meta kien qed jieħu sehem f'diskussjoni dwar il-miżuri mħabbra fil-Budget.", "F'intervista waqt il-programm NETLIVE, Paul Pace qal li fil-Budget smajna bi proġetti kapitali li jissemmew sena wara u sena…. u li s'sissa għadhom qatt ma nbdew.", "Għalhekk wieħed jista' jgħid li dan il-Budget m'hu xejn ħlief ripetizzjoni tal-Budget li għadda.", "Il-President tal-MUMN qal li Malta huwa l-uniku pajjiż li ma ta ebda rikonoxximent lill-frontliners.", "Huwa saħaq li din kienet daqqa ta' ħarta għalihom għax il-Gvern ta' pajjizna kien reattiv f'dan ir-rigward.", "Pace wera wkoll it-tħassib tiegħu dwar in-nuqqas ta' infermiera li hemm fl-Isptar Mater Dei kif ukoll dwar il-fatt li s-sodod fit-Taqsima tal-Kura Intensiva qed jimtlew.", "\"Jien l-inkwiet li għandi, ghax naf sakemm nistgħu naslu Mater Dei… aħna preparati… preparati għal ċertu numru… kif dak in-numru jinqabeż, il-morda se jbatu, l-infermiera u l-front liners.", "U l-biżgħa tagħna hi li jinqabeż dan il-famuż numru. \"", "Paul Pace qal huwa inkwetanti li ta' kuljum pajjiżna qed jirreġistra numri kbar ta' każijiet ġodda ta' COVID-19.", "\"Meta jgħolew in-numri, iċ-chances li n-nies jidħlu iktar l-isptar huma ikbar, iċ-chances li xi ħadd imut huwa ikbar ukoll.", "U hawnhekk fil-budget rajt li ma saritx riferenza għaliha… jekk ikollok kollass fis-saħħa jkollok ekonomija li tiġġarraf mas-saħħa. \"", "Il-President tal-MUMN qal li qatt ma jixtieq li Malta tispiċċa fl-istess sitwazzjoni li kienet spiċċat fiha l-Italja fl-ewwl mewġa ta' din il-pandemija.", "Għalhekk huwa apella lill-poplu biex joqgħod kawt u jieħu din il-pandemija bis-serjetà." ]

[ "L-Ispeaker tal-Kamra tar-Raprezentanti Anglu Farrugia llum kellu laqgħat bilaterali mad-Dekan u s-Segretarju Eżekuttiv tal-Akkademja Internazzjonali kontra l-Korruzzjoni, l-IACA.", "Preżenti għall-laqgħa kien hemm ukoll l-Avukat Ġenerali Peter Grech.", "Huma ddiskutew il-possibiltà li Malta ssir membru tal-IACA għax hija waħda mill-ftit pajjiżi tan-Nazzjonijiet Magħquda li għadha mhix membru.", "Fi stqarrija tal-Gvern intqal li din il-possibiltà qed tkun ikkunsidrata anke fid-dawl tal-ġlieda tal-pajjiż kontra l-korruzzjoni kif elabora aktar kmieni l-Ispeaker innifsu huwa u jindirizza konferenza fl-Awstrija." ]

[ "Il-kumpanija Betsson Group li taħdem fl-industrija tal-gaming ikkonfermat li se tibqa’ topera f’Malta għas-snin li ġejjin.", "Dan tħabbar wara laqgħa qasira li l-Prim Ministru Joseph Muscat kellu ma Ulrik Bengtsson, is-CEO u l-President ta’ Bettson Group fl-uffiċċji tal-kumpanija f’Ta’ Xbiex.", "F’kummenti lil media kif spiċċat il-laqgħa, il-Prim Ministru qal li Betsson reġgħet ikkonfermat l-impenn tagħha favur il-pajjiż.", "Hu qal li din hi waħda mill-ikbar kumpaniji fl-industrija tal-online gaming u tal-ekonomija diġitali f’Malta u wieħed iħares ’l quddiem għal aktar kontribut ta’ Betsson fl-ekonomija tagħna.", "Hu qal li jinsab kuntent b’din il-konferma u jħares ’l quddiem lejn aktar investimenti f’dan is-settur.", "Il-Prim Ministru qal li r-regolatur infurmaħ li tal-inqas se jkun hemm żewġ applikazzjonijiet  oħra  minn kumpaniji ewlenin.", "Hu qal li l-ewwel proċess f’kull ri-allokazzjoni hu li wieħed japplika għal liċenzja u wara jibda l-proċess ta’ rilokazzjoni.", "Hu qal li safejn jaf hu hemm non disclousure agreement ma dawn iż-żewġ kumpaniji.", "Joseph Muscat qal li ma SkyBet hemm waiver dwar dan u l-ewwel proċess ma din il-kumpanija hu li jingħataw liċenzja u wara wieħed jimxi għal affarijiet oħra.", "Hu qal li ż-żewġ applikazzjonijiet huma minn kumpaniji tal-gaming magħrufa.", "Min-naħa tiegħu Ulrik Bengtsson filwaqt li feraħ lill-Prim Ministru Joseph Muscat għar-rebħa elettorali, qal li kien unur għal Betsson li l-Prim Ministru għamel l-ewwel żjara uffiċjali tiegħu lil din il-kumpanija.", "Hu qal li huma għandhom l-istess interessi ta’ kull gvern f’Malta, jiġifieri ekonomija b’saħħitha, investimenti fl-infrastruttura, fl-edukazzjoni u r-reputazzjoni ta’ Malta madwar id-dinja.", "Ulrik Bengtsson qal li għal żmien twil Malta marret tajjeb u dak li hu tajjeb għal Malta hu tajjeb ukoll għal Betsson u viċi versa.", "Hu qal li huma jinsabu kuntenti f’Malta u se jkomplu bil-preżenza tagħhom f’Malta bħalma għamlu sa mis-sena 2004 meta bdew joperaw f’Malta.", "Hu qal li għandhom żewġ uffiċċji f’Malta b’aktar minn 1,000 impjegat u jikkontribwixxu għal wieħed fil-mija tal-Prodott Gross Domestiku.", "Il-Kap Eżekuttiv ta’ Betsson Group qal li l-ħsieb tagħhom hu li jibqgħu f’Malta u m’għandhomx ħsieb jiċċaqilqu n-negozju tagħhom barra minn Malta.", "Il-pjan tagħhom hu li jkollhom preżenza qawwija f’Malta imma bħal kull kumpanija oħra huma jmorru wkoll f’pajjiżi oħra.", "Sadattant, mistoqsi mill-ġurnalisti dwar jekk Keith Schembri hux se jkun iċ-Chief of Staff tiegħu, il-Prim Ministru qal li dwar dan hu jagħti dettalji aktar tard." ]

[ "Bla dubju ta’ xejn, il-fatt li l-festi tal-ibliet u rħula Maltin għal din is-sena ġew ikkanċellati biex tkun issalvagwardjata s-saħħa tal-eluf ta’ dilettanti u kull min iżurhom,  se jħalli vojt  kbir fl-atmosfera ferriħija li kienet tixgħel kull lokalità tul is-seba’ t’ijiem ta’ ċelebrazzjoni tal-Patrun/a tagħha.", "Bħal f’dan iż-żmien, fil-Marsa tiġi ċċelebrata l-Festa Titulari tat-Trinità Qaddisa, li għal din is-sena kienet se  taħbat fil-jum litruġiku tagħha, li huwa nhar il-Ħadd, 7 ta’ Gunju 2020.", "Bħala organizzaturi ewlenin ta’ din il-festa, is-Soċjetà Mużikali Trinità Qaddisa – AD 1949 – Marsa  ħarġet  bl-idea oriġinali biex fit-tielet jum tat-Tridu, fejn  tradizzjonalment jiġi ċċelebrat l-akbar marċ fil-Parroċċa, xorta waħda tagħti l-ħajja lis-sede u l-pjazza tal-Knisja ddedikata lill-istess Patruna.", "Membri tal-istess Soċjetà sejrin jarmaw il-faċċata tas-sede tagħhom propja kif kienet tintrama għall-festa tagħha.", "Barra minn hekk, bil-koperazzjoni ta’ Spectrum Lighting sejrin janimaw il-faccata b’ dwal ikkulurit u laser li  jispikka u jabbina mat-titlu, “Tama”, li bla dubju ta’ xejn  hemm tant bżonnha bħalissa fid-dawl tal-pandemija tal-Covid19.", "Fil-fatt, din l-attività qed tittella’ wkoll b’turija ta’ l-akbar solidarjetà u rispett lejn kull minn direttament jew inkella indirettament intlaqat mill-imxija tal-pandemija tal-Coronavirus", "Dan is-show ta’ dwal u mużika se jitwassal għada l-Ġimgħa, 5 ta’ Ġunju 2020, mid-9.00 p.m. ’il quddiem.", "Għal aktar dettalji wieħed jista’ jżur il-paġna uffiċjali fuq Facebook tas-Soċjetà Mużikali Trinita Qaddisa – Marsa" ]

[ "Wiċċ Sarah Camilleri huwa familjari ma' ħafna Maltin u Għawdxin.", "Hija attriċi brava mmens, li rajnieha kemm f'rappreżentazzjonijiet fuq il-palk, kif ukoll f'diversi serje fuq it-televixin.", "Staqsejnieha xi mistoqsijiet relatati mal-karriera tagħha u l-irwol tagħha bħala omm u t-tweġibiet tagħha kienu interessanti ħafna!", "Grazzi għal ommi li bgħatitni nitgħallem iż-żfin ta' erba' snin, irbatt qalbi ma' kull tip ta' arti.", "L-ewwel u qabel kollox iż-żfin.", "Studjajt il-ballet klassiku, jazz, dak kontemporanju, tap, national, lyrical u character dance għal parti kbira minn ħajti u fost oħrajn kont nieħu sehem u nikkorjografa Musicals.", "Fil-Musicals wieħed irid jamalgama il-kant u r-reċtar maż-żfin u minn hemmhekk irrealizzajt il-passjoni li għandi għal din l-arti.", "Ridt insir naf aktar u ddeċidejt nistudja r-reċtar u anke l-pedagoġija biex b'hekk sirt għalliema tad-drama.", "Hemm ħafna li huma għal qalbi, partikolarment \"Is-Salib tal-Fidda\", forsi għax kien l-ewwel wieħed b'parti prinċipali, u anke għax kien meħud minn ktieb klassiku u tal-epoka, li lili taffaxxinani ħafna.", "Kont qed naħdem mal-attur u direttur bravu Ray Calleja u li tgħallimt ħafna mingħandu.", "Importanti ħafna għalija li meta nieħu sehem f'xi ħaġa tkun b'xi mod esperjenza ta' tagħlim.", "Ma nistax ma nsemmix ukoll \"Tereża\", li għalkemm kienet partikolarment diffiċli peress li kienet tintwera kuljum, u allura kien ikolli sigħat twal ta' filming, iltqajt ma' ħafna nies li missewli qalbi u għamluli ħafna kuraġġ, bħal nies morda l-isptar u anzjani li kontinwament kienu jgħiduli kemm inżommilhom kumpanija u nagħtihom enerġija.", "Dik għalija kienet ta' sodisfazzjoni kbir.", "Għalkemm it-televixin hu għal qalbi ħafna, bla dubju ta' xejn, nippreferi l-palk.", "Il-palk jagħtik reazzjoni iminenti tan-nies u dik tgħin ħafna lill-attur, apparti l-adrenalina li nħoss kull darba li nitla' fuq il-palk, avolja issa għandi ħafna esperjenza.", "Iżda l-iktar ħaġa li nħobb hi t-tranżizzjoni mill-iscript għall-palk, il-bini tal-karattru li nkun qed ninterpreta u t-taħriġ li jkollok tagħmel kemm individwalment, u anka mal-atturi l-oħra u mad-direttur.", "Bażikament, il-provi u l-istudju, li jinkludi anke riċerka, jagħmlu din it-tranżizzjoni.", "Imbagħad ovvjament il-prestazzjoni fuq il-palk, li din l-emozzjoni ma nibdilha ma xejn.", "Assolutament ma nistax ngħid li hi faċli, imma jien nemmen li meta trid xi ħaġa li tħobb fil-ħajja, taħdem għaliha u tagħmilha għax is-sagrifiċċji jiġu sekondarji.", "Ovvjament stajt nagħmel dan bl-għajnuna tal-ġenituri tiegħi Marceline u Raphael u ta' oħti Karen.", "Ħija Edward jgħix barra minn Malta, imma l-imħabba tal-familja għalih hija fundamentali.", "Tgħallimt inqassam il-ħin u tgħallimt ukoll nagħmel sitt affarijiet f'salt, minflok nistrieħ fil-brejks li jkolli.", "Inħobb inkun attiva u dan għalija huwa żvog fl-istess ħin.", "Ma nħobbx noqgħod kalma għal ħafna ħin.", "Ovvjament illum Liam għandu għoxrin sena u allura l-bżonn tiegħi f'ħajtu huwa differenti ħafna.", "Huwa indipendenti u jħobb id-drama ukoll u b'hekk nifhmu lil xulxin.", "Kull persuna għandha dritt u bżonn għal żvog personali.", "Kemm tista' tagħmel affarijiet u x'tagħmel hija xi ħaġa personali u kulħadd irid jara x'jista' jagħmel skont il-ħin liberu tiegħu.", "Iżda nemmen li kulħadd għandu bżonn xi tip ta' arti, sport jew passatemp.", "Jekk tkun persuna li tirsisti, taħdem għaliha u ssib ftit għajnuna, jirnexxielek issib iċ-ċans għalkollox.", "Il-moħħ għandu kontroll kbir fuqna.", "Importanti li tipprova tgħix ħajja sana kemm jista' jkun, tkun pożittiva, tinjora l-kummenti negattivi tan-nies u taħdem kemm tiflaħ għal dak li tixtieq.", "Hekk tiġi l-enerġija.", "Il-ħajja hija sfida u ħadd m'għandu jaqta' qalbu.", "Qas nista' nemmen li għalaqt għoxrin sena Liam, meta l-ewwel memorja tiegħek kif twelidt għadha stampata f'moħħi qisu lbieraħ!", "Jien nixtieqlek saħħa, imħabba u kuntentizza għal dejjem u nixtieq ngħidlek li dejjem se nkun hemm għalik.", "Int l-isbaħ rigal li qatt irċevejt u li qatt se nirċievi f'ħajti.", "Ħadd qatt ma jista' jeħodlok postok f'qalbi.", "Grazzi talli teżisti...", "Inħobbok bla qies." ]

[ "Enemalta has confirmed that there will be no increase or decreases in fuel prices as these will be the same as per last revisions.", "The" ]

[ "Il-President tal-GRTU jgħid mal-ILLUM li hemm diversi inċentivi li l-Gven jista' jieħu biex aktar negozji jaċċettaw karti tal-kreditu jew debitu", "Aktar minn kwart tan-negozji f'Malta u Għawdex għadhom ma jaċċettawx li l-klijenti tagħhom iħallsu bil-kards u mhux bi flus kontanti.", "Dan jirriżulta minn żewġ studji li saru f'April u Mejju 2019 ikkummisjonati minn Mastercard, b'kollaborazzjoni mal-GRTU u li r-riżultati tagħhom tħabbru llum waqt konferenza tal-aħbarijiet.", "Anke jekk 30% tan-negozji ma jaċċettawx ħlas b'kards, 53% minnhom jikkunsidraw li jibdew jaċċettaw.", "Mistoqsija għalfejn ma jaċċettawx ħlas b'kards, il-maġġoranza tagħhom semmew spejjeż żejda marbuta ma' dan.", "Mill-banda l-oħra, 63% tan-negozji li jaċċettaw ħlas b'kards jemmnu li dan jista' jattira aktar klijenti.", "Il-Maltin għadhom jippependu ħafna fuq il-kontanti", "Waħda mill-aktar konklużjonijiet importanti ta' dan l-istħarriġ hija li l-Maltin għadhom jiddependu ħafna fuq il-kontanti meta jiġu biex iħallsu, l-aktar għall-affarijiet li jinxtraw ta' kuljum, fosthom minħabba dak digà diskuss, jiġifieri li ħafna negozji għadhom ma jaċċettawx ħlas b'kards.", "Huma 57% tal-Maltin li jirrikonoxxu li d-debit cards huma konvenjenti u jużawhom għal 23% tax-xirjiet tagħhom.", "Il-karta tal-kreditu tintuża l-aktar għax-xiri onlajn", "Ħlas permezz ta' karti tal-kreditu jammonta għal 16% u jintużaw l-aktar (56%) għat-tranżazzjonijiet barra mill-pajjiż.", "Fil-fatt, 50% ta' dawk li ghandhom karta tal-kreditu, jużawha biex jixtru mill-Internet, minn tal-inqas darba kull ħmistax.", "Minn fost dawk li wieġħbu l-istħarrig, 15% ma għandhomx karta tad-debitu u 37% ma għandhomx karta tal-kreditu.", "Il-GRTU b'diskussjonijiet mal-Gvern għal inċentivi biex aktar negozji jaċċettaw il-kards", "Min-naħa tiegħu, il-President tal-GRTU , Paul Abela saħaq li mill-istħarrig joħroġ car li l-ħlas bil-kards huma popolari ħafna max-xiri onlajn u għalhekk li n-negozji, jekk iridu jżidu fil-bejgħ tagħhom u jikkompetu max-xiri onlajn, iridu jħarsu aktar lejn dan il-metodu ta' pagament.", "Saħaq li l-GRTU qed taħdem mal-Gvern għal incentivi biex aktar negozji jikkunsidraw l-introduzzjoni tal-ħlas bl-użu tal-kards.", "Mistoqsi mill", "-illum.com.mt", "x'jistgħu jkunu dawn l-inċentivi, Abela wieġeb li dawn ħjkunu varji, inkluż tnaqqis fit-taxxa li tattira aktar negozji żgħar biex jibdew jaċċettaw ħlas b'kards.", "Il-vantaġġi għall-ġlieda kontra l-frodi", "Min-naħa tagħha, Aspa Palimeri, Country Manager ta' Master Card għall-Greċja, Ċipru u Malta tkellmet dwar diversi vantaġġi għalfejn il-pajjiżi u l-Gvernijiet tagħhom għadhom jinċentivaw il-pagamenti bil-kards.", "Fost dawn semmiet il-glieda kontra l-frodi u l-ħasil tal-flus, il-għaliex b'dan it-tip ta' ħlas, kull tranżazzjoni tista' tkun ittraċċata." ]

[ "Investigazzjoni mill-pulizija u oħra interna fl-Isptar Monte Carmeli wara li erba’ pazjenti huma suspettati li ħadu doża qawwija ta’ mediċina.", "L-aħbar ġiet ikkonfermata mill-Ministeru tas-Saħħa li qal li l-pazjenti dehru li ma kienux f’sikkithom.", "L-ewwel ġew eżaminati mit-tobba tal-isptar Monte Carmeli u wara intbagħatu għall-kura fl-isptar Mater Dei fejn qed jinżammu għal osservazzjoni.", "Il-Kummissarju għas-Saħħa Mentali t-tabib John Cachia kien infurmat bil-każ.", "Kemm il-pulizija kif ukoll il-management tal-isptar Monte Carmeli qed jinvestigaw is-sors tal-mediċina li ħadu l-pazjenti." ]

[ "Il-pakkett ekonomiku li tħabbar it-Tnejn se jgħin lil min għandu bżonn bħala katina waħda.", "Meta ngħinu lin-negozji qed ngħinu lill-ħaddiema u meta qed ngħinu lill-ħaddiema qed ngħinu lin-negozji.", "Dan apparti li jimxi id f'id mal-għan tal-Gvern li sa mill-bidu tal-pandemija ried isalva l-impjiegi.", "Dan qalu l-Ministru fl-Uffiċċju tal-Prim Ministru Carmelo Abela fejn f'konferenza tal-aħbarijiet spjega wħud mill-miżuri mħabbra f'aktar dettall.", "Fost l-oħrajn semma xi miżuri li l-familji u n-negozji se jibqgħu jgawdu minnhom anke wara Settemrbu li ġej.", "\"L-in-work benefit hija miżura li se tibqa' għaddejja anke wara Settembru ta' din is-sena.", "It-tnaqqis tat-taxxa tal-boll ukoll se tibqa' fis-seħħ wara Settemrbu, u l-istess it-traħħis fil-prezz tal-petrol u tad-diesel.", "L-investiment fl-infrastruttura industrijali, li biex aħna nkomplu ninċentivaw ix-xogħol f'pajjiżna għandna programm għat-tmien snin li ġejjin\", spjega il-Ministru Abela.", "Qal ukoll li dawn il-miżuri għandhom joħolqu opportunitajiet ġodda għal familji u n-negozji.", "Hawn spjega wkoll kif bil-voucher ta' €100 li se jingħata lil kull adult fil-pajjiż, il-Gvern ħaseb biex il-poplu jkollu flus allokati apposta x'jintefqu fis-suq u f'prodotti lokali.", "Dan huwa qasam, qal il-Minstru, li għandu jkompli jieħu l-għajnuna li għandu bżonn mill-Gvern.", "Filfatt il-Ministru semma wkoll kif \"dan il-pjan jaħseb f'dan kollu biex nagħtu għajnuna tanġibbli li l-prodott lokali.", "Nafu kemm il-bdiewa u s-sajjieda jbatu biex ikollna prodotti lokali tajbin u ta' kwalità li ngawduhom aħna u anke dawk li jiġu jżuruna.\"", "Din l-injezzjoni diretta ta' €900 miljun fl-ekonomija saret fl-istess ħin li l-Gvern għaddej bl-implimentazzjoni tal-manifest elettorali u tat-tielet baġit ta' din l-amministrazzjoni.", "Dan kollu sar mingħajr mal-Gvern introduċa taxxi ġodda, u fil-proċess, salva wkoll mal-100,000 impjieg." ]

[ "Imtella' Ġunju 19, 2020", "Fl-1 ta' Lulju tiftaħ SkolaSajf li għaliha din is-sena se jattendu 7,000 student.", "Il-Ministru għall-Edukazzjoni, Owen Bonnici, qal li l-linji gwida għall-operat se jiġu pubblikati dalwaqt.", "Sadanittant, għaddejjin it-tħejjijiet għall-ftuħ ta' sena skolastika ġdida f'Settembru li ġej, mhux biss mill-aspett ta' miżuri kontra l-coronavirus imma wkoll għaddejjin xogħlijiet infrastrutturali.", "Dwar is-sena skolastika li jmiss, il-Ministru qal li għaddejjin taħdidiet ma' dawk kollha involuti biex l-iskejjel jerġgħu jiftħu f'Settembru li ġej.", "F'anqas minn ġimagħejn l-iskejjel jerġgħu jiftħu l-bibien tagħhom, għal Skola Sajf.", "Kelliem għall-Ministeru tal-Edukazzjoni qal li 7,000 student se jerġgħu jiltaqgħu fl-ambjent tal-iskola wara aktar minn tliet xhur id-dar minħabba l-pandemija tal-coronavirus.", "In-numru tagħhom s'issa huma ftit aktar min-nofs l-istudenti li attendew is-sena li għaddiet.", "Il-Ministru għall-Edukazzjoni Owen Bonnici qal lil Television Malta li l-linji gwida għadhom qed jiġu diskussi mal-unions li jirrappreżentaw l-ħaddiema, il-ġenituri u oħrajn involuti fi SkolaSajf, li se tibda fl-1 ta' Lulju.", "\"Aħna tkellimna mal-Awtoritajiet tas-Saħħa u qbilna fuq pakkett ta' miżuri, biex bħalma għamilna fiċ-childcare centres, anke fi SkolaSajf ikun hemm miżuri li jserrħu moħħ il-ġenituri li jibagħtu lit-tfal fi SkolaSajf,\" qal il-Ministru għall-Edukazzjoni Owen Bonnici.", "Dwar is-sena skolastika li jmiss, il-Ministru qal li għaddejjin taħdidiet biex l-iskejjel jerġgħu jiftħu f'Settembru li ġej.", "Mistoqsi dwar x'miżuri se jittieħdu, spjega li l-prinċipji ta' distanza soċjali, il-ħasil tal-idejn u l-użu tal-maskri f'ċertu ċirkostanzi se jinżammu.", "L-iskola sekondarja fiż-Żejtun/Tkabbir u mmodernizzar bi spiża ta' €5m", "Intant l-istudenti tal-iskola sekondarja taż-Żejtun, se jsibu skola b'ambjent aktar modern wara li fl-aħħar xhur, saru diversi xogħlijiet infrastrutturali.", "Il-proġett ta' tkabbir u modernizzar, li huwa mmexxi mill-Fondazzjoni għall-Iskejjel t'Għada, qed isir b'investiment ta' 5 miljun ewro.", "Fuq blokka eżistenti nbena sular ieħor, bi 13-il klassi, tmien laboratorji għat-tagħlim tax-xjenza u klassijiet oħra għall-home economics u għall-inġinerija u d-disinn.", "Waqt ix-xogħlijiet fuq din l-iskola nstabu fdalijiet ta' barriera antika, li possibilment kienet tifforma parti minn kumpless ta' Villa Rumana, li kienet instabet fil-viċin fis-snin 60.", "Dawn il-fdalijiet se jkunu inklużi fil-proġett tal-iskola." ]

[ "Immigrant irregolari sofra ġrieħi serji wara li allegatament qala’ daqqiet ta’ sikkina waqt argument fiċ-ċentru miftuħ ta’ Ħal Far.", "Il-Pulizija kkonfermat li l-incident seħħ dalgħodu għal ħabta tal-ħamsa u nofs.", "Il-Pulizija qalet li mhux maħsub li l-immigranti jinsab f’qagħda kritika, ghħalkemm il-kundizzjoni tiegħu għadha mhix magħrufa." ]

[ "'Soċjetà li Jimpurtaha jfisser li għandna nħarsu l-interess nazzjonali, s-sovranità u l-interessi ekonomiċi iżda wkoll nirrikonoxxu li qegħdin isiru wkoll villaġġ globali'", "\"Il-messaġġ tal-Partit Nazzjonalista, Soċjetà li Jimpurtaha jfisser li għandna nħarsu l-interess nazzjonali, s-sovranità u l-interessi ekonomiċi iżda wkoll nirrikonoxxu li qegħdin isiru wkoll villaġġ globali.\", hekk qal il-Kap tal-Partit Nazzjonalista Adrian Delia meta ltaqa' mal-ambaxxaturi u l-korp diplomatiku li skambju tal-awguri għas-sena l-ġdida.", "Delia qal li qed ngħixu f'dinja li qed tinbidel b'pass mgħaġġel u x-xenarju politiku dinji jinbidel f'temp qasir ħafna.", "Huwa qal li matul din is-sena, għandna quddiemna realtajiet ġodda bħalma hija l-Brexit, li se ġġib magħha sfidi iżda wkoll opportunitajiet ġodda.", "Brexit se ġġib magħha wkoll inċertezzi u mistoqsjiet fuq il-mod kif il-ħruġ tar-Renju Unit mill-Unjoni Ewropea se tkun qed taffettwa mhux biss l-Ewropa iżda wkoll il-kumplament tad-dinja.", "Dan apparti l-isfidi tal-instabbilità fl-Afrika u fil-Lvant Nofsani.", "Adrian Delia qal li Malta pajjiż żgħir li għandha wkoll vantaġġ strateġiku li sservi ta' medjatur u allura ġġorr wkoll responsabbilità li hija akbar mill-kobor tagħna bħala pajjiż.", "Huwa qal li l-immigrazzjoni huwa fenomenu li rridu nifhmu aktar, hekk kif aktar persuni qegħdin jimxu minn pajjiż għall-ieħor minħabba diversi ċirkostanzi fosthom tibdil fil-klima, l-gwerer, il-faqar jew kriżijiet ekonomiċi u għalhekk id-dinja trid tinbidel għal dawn ir-realtajiet ġodda.", "Il-Kap tal-Partit Nazzjonalista qal li bħala politiċi għandna d-dmir li nifhmu dawn iċ-ċirkostanzi u r-realtajiet ġodda li qed jaffetwaw lin-nies.", "Adrian Delia qal li għandna mhux biss inħarsu l-interessi nazzjonali iżda wkoll inħarsu l-ħajja umana b'rispett lejn il-liġijiet internazzjonali." ]

[ "Owen Bonnici u Cyrus Engerer akkużaw lill-Ewroparlamentari Nazzjonalisti li għamlu ġimgħa jaħdmu kontra Malta", "Waqt konferenza tal-aħbarijiet tal-Partit Laburista, il-Ministru Owen Bonnici u l-kandidat għall-elezzjonijiet tal-Parlament Ewropew, Cyrus Engerer, akkużaw lill-Ewroparlamentari Nazzjonalisti li għamlu ġimgħa jaħdmu kontra Malta biex iġibu l-politika partiġjana qabel il-pajjiż.", "Fid-diskors tiegħu, il-Ministru Bonnici,", "li din il-ġimgħa kien Brussell iwieġeb mistoqsijiet ta’ diversi Ewroparlamentari", ", saħaq li l-Ewroparlamentari Nazzjonalisti għadhom ma rrealizzawx kif fi kliemnu, il-kampanji tagħhom huma maqtugħa għal kollox minn dak li qed iħoss il-poplu.", "“Kull istituzzjoni li għandna f’pajjiżna hi fdata iktar minnhom,” qal il-Ministru Owen Bonnici.", "Fost oħrajn, il-kelliema akkużaw lil David Casa li attakka l-Qrati quddiem kumitat tal-Parlament Ewropew dwar it-taxxa, lil Roberta Metsola li ftaħret li kienet parti minn rapport kontra Malta u lil Francis Zammit Dimech li skont il-kelliema kompla jattakka l-programm ta’ ċittadinanza b’investiment li minnu qed igawdu l-Maltin u l-Għawdxin.", "Bonnici fakkar li Casa qal li ma jeżistux investigazzjonijiet serji u dan meta hemm investigazzjoni li għaddejin u oħrajn li ngħalqu u li lilu u lil Simon Busuttil ma tawhx raġun.", "“Iġifieri mhux biss jattakkaw l-istituzzjonijiet ta’ pajjiżna barra minn xtutna, iżda jigdbu biex jagħmlu dan,” qal il-Ministru Bonnici.", "Min-naħa tiegħu, Cyrus Engerer sfida lill-kandidati ġodda tal-Partit Nazzjonalista bexi jgħidu jekk jaqblux ma’ dan l-aġir.", "Qal li skiet tagħhom hu sinjal ta’ approvazzjoni u li se jagħmlu l-istess jekk ikunu eletti.", "'Ħadd mill-MEPs ma emmen lil Owen Bonnici' - PN", "Intant, b'reazzjoni għall-konferenza tal-aħbarijiet tal-PL, l-Ewroparlamentari David Casa, Roberta Metsola u Francis Zammit Dimech saħqu li ħadd mill-Membri tal-Parlament Ewropew preżenti għal-laqgħa ta' nhar it-Tnejn li għadda ma emmen dak li qal il-Ministru għall-Ġustizzja Owen Bonnici.", "\"Minflok m'ammetta li fl-ogħla karigi tal-Gvern hemm problema ta' korruzzjoni u ħasil tal-flus, pprova jagħti l-impressjoni li ma teżisti l-ebda problema,\" saħqu l-MEPs", "Huma qalu li l-MEPs mill-gruppi politiċi kollha m'għandhomx bżonn lilhom biex ikunu jafu li l-ġurnalista Daphne Caruana Galizia nqatlet, il-Ministru Konrad Mizzi u ċ-", "Chief of Staff", "tal-Prim Ministru Keith Schembri nqabdu b'kumpaniji  fil-Panama, li s-sid tal-kumpanija sigrieta 17 Black huwa Kap Eżekuttiv ta' kumpanija li hija parti mill-konsorzju li ntgħażel biex jibni u jħaddem u l-power station il-ġdida f'Delimara, li l-iskema tal-bejgħ taċ-ċittadinanza qed tqajjem dubji u li r-rapport tal-inkjesta tal-Maġistrat Aaron Bugeja ma ġiex ippubblikat b'mod sħiħ.", "\"Dawn huma fatti li jafhom kulħadd u li ma jista' jmerihom ħadd, u għalhekk ħadd m'emmen lil Owen Bonnici,\" saħqu l-MEPs.", "\"Filwaqt li Owen Bonnici qiegħed fuq in-naħa tal-kliem, aħna nagħżlu li nkunu fuq in-naħa tal-fatti.\"" ]

[ "Għad-disa' sena konsekuttiva, Mtarfa Drama Group bi pjaċir tippreżenta \"Fil-Bidu Kien Il-Verb.", "Dramm oriġinali b'differenza għal żmien il-Ġimgħa Mqaddsa, kitba ta' Charmaine Micallef taħt id-direzzjoni ta' John Micallef, f'kollaborazzjoni mal-kunsill lokali tal-Imtarfa.", "Episodji tant importanti mill-ħajja ta' Sidna Ġesu' Kristu mill-ewwel snin bikrin tiegħu, tfulitu kif ukoll il-ħajja tiegħu jgħallem, ifejjaq u jaħfer id-dnubiet sakemm aktar tard il-passjoni stess għall-maħfra ta' dnubietna.", "Niltaqgħu ukoll ma Mattija li mill-bidu nett kien preżenti fil-ħajja ta' Ġesu'.", "Jasal Mattija li jagħraf li dik it-tarbija hija Ġesu' stess li qed jiltaqa' miegħu kontinwament?", "Jasal Mattija jitfa' it-tbatija tal-passat warajh?", "Jasal jimxi wara Ġesu' u jkun wieħed minnhom?", "Dan kollu fid-dramm \"Fil-Bidu kien il-Verb.\"", "Appuntament biex nimxu pass pass mal-ħajja ta' Ġesu u ngħixu l-passjoni flimkien, f' rapreżentazzjoni ħajja, kif għamel Sidna Ġesu biex jifdina." ]

[ "Waqt l-eqqel tal-pandemija aktar minn erba' mitt priġunier ġew ittestjati għall-Coronavirus u kollha rriżultaw fin- negattiv.", "B'hekk il-ħabs f'Malta baqa' l-uniku wieħed fl-Ewropa li baqa' ħieles mill-Coronavirus, hekk kif sa issa għadu ma ġie rrappurtat l-ebda każ ta' Coronavirus.", "Dan grazzi għal pjan ta' kontinġenza li ħadet it-tmexxija tal-ħabs, bid-direttur tal-ħabs, il-kurunell Alexander Dalli, qal li xorta waħda se jibqgħu jittieħdu l-prekawzjonijiet neċċessarji, issa li l-imxija bdiet tgħaddi.", "\"Ħadna mal-400 swab qbadna sample tal-prigunieri u la l-priġunieri u lanqas il-gwardjani sa issa ma hemm kaz ta' coronavirus.\"", "Hekk kif ġew rilaxxati l-maġġoranza ta' restrizzjonijiet, il-Ġimgħa filgħodu reġgħu bdew ż-żjarat lill-priġunieri.", "Iż-żjarat bdew isiru wara ħġieġa sabiex ma jkunx hemm kuntatt dirett bejn il-priġunieri u l-viżitaturi.", "Il-Kurunell Dalli spjega kif waqt il-pandemija, l-priġunieri bdew jitkellmu ma' qrabathom b'mezzi virtwali, miżura li se tibqa'.", "\"Dalgħodu kien hemm xi priġunieri li bdew jiltaqgħu ma' qrabthom wara ħġieġa u għalissa ħa nibqghu sejrin hekk.\"", "Wara tliet xhur iqumu u jorqdu l-ħabs, l-uffiċjali korettivi se jkunu qed jirritornaw għar-rutina normali tax-xogħol, hekk kif qabel kienu qed jirrapportaw għal ġimgħa sħiħa ta' xogħol.", "\"Ilbieraħ kien l-aħħar lejl li rqadna l-ħabs.", "Jien ilni 9 ġimgħat il-ħabs.", "Il-gwardjani raqdu l-ħabs u issa se nibdew bir-rutina normali.\"", "Id-direttur tal-ħabs fisser kif bis-sagrifiċċji ta' kulħadd inżamm moral għoli fil-faċilità korrettiva ta' kordin.", "\"Il-moral huwa għoli ħafna.", "Issa kulħadd ħerqan imur id-dar u nħallu din warajna la għaddejjniha.\"" ]

[ "Dan sakemm ma jkunx hemm permessi maħruġa mill-istess ERA.", "Fi stqarrija ppubblikata illum, l-Awtorità għall-Ambjent u r-Riżorsi (ERA) reġgħet fakkret li camping fuq Kemmuna mhux permess fiż-żoni ’l barra mill-inħawi magħrufa bħala tal-Ful.", "Dan sakemm ma jkunx hemm permessi maħruġa mill-istess ERA.", "L-ERA spjegat li meta jintalbu l-permessi, dawn jiġu evalwati mill-uffiċjali tal-Awtorità  li jeżaminaw  l-applikazzjoni.", "\"Dan is-sajf, camping jista’ jsir f’tal-Ful wara li tlesta x-xogħol ta' ristrutturar minn AmbjentMalta.", "Dan ix-xogħol jinkludi t-tneħħija ta' materjal mormi illegalment, l-installazzjoni ta' fencing, tħawwil ta' siġar varji u invellar tal-art,\" qalet l-istqarrija.", "Apparti minn dan, l-ERA fakkret li min jingħata permess irid jiżgura li: ma’ ssir ebda ħsara lil speċi protetti u li tittieħed kull prekawzjoni biex ma’ ssirx ħsara lill-ambjent, jirrispetta l-istatus protett taż-żona u ma’ jagħmel ebda tibdiliet fiżiċi lis-sit jew fil-madwar u li huwa finalment responsabbli mill-ġbir u rimi ta’ kwalunkwe skart iġġenerat.", "Finalment l-istqarrija qalet li kundizzjonijiet oħra japplikaw għall-livell ta' ħoss iġġenerat, l-użu ta; barbeques, generators, fjuwil u materjal ieħor li jista' jkun perikoluż." ]

[ "Ir-rizultati ta’ stħarriġ tal-aġenzija tal-Unjoni Ewropea, Eurofond, juri li l-irġiel Maltin f’impjieg, minn ras għal ras, jaħdmu bejn sagħtejn u sagħtejn u 24 minuta fil-ġimgħa  aktar mill-jaħdmu impjegati nisa.", "Fl-istess ilma jinsabu l-irġiel fid-Danimarka,il-Finlandja, il-Lussemburgu, l-Olandja, il-Polonja u n-Norveġja.", "Bħala regola ġenerali, l-irġiel fil-pajjiżi kollha tal-Unjoni Ewropea u n-Norveġja kollha jaħdmu aktar minn nisa b’xi sagħtejn minn ras għal ras.", "L-akbar differenza hija fl-Irlanda (tliet siegħat u 18-il minuta), l-Ingilterra (tliet siegġħat u 20 minuta) u l-Italja (sagħtejn u 48 minuta).", "Fattur importanti biex waslu għal din l-istatistika huwa l-frank annwali bi ħlas u l-btajjel pubbliċi.", "Fit-28 pajjiż tal-Unjoni Ewropea, dawn, bħala jiem, huma ta’ 36.7  fil-pajjiżi tal-hekk imsejħa EU15 jew il-pajjiżi li kienu membri tal-Unjoni qabel it-tkabbir tal-2004 u l-2007 (l-Awstrija, il-Belġju, id-Danimarka, il-Finlandja, Franza, il-Ġermanja, il-Ġreċja, l-Irlanda, l-Italja, il-Lussemburgu, l-Olanda, il-Portugall, Spanja, l-Isvezja u l-Ingilterra).", "Fil-pajjiżi l-ġodda – il-Bulgarija, ir-Republika Ċeka, l-Estonja, Ċipru, il-Latvja, Malta, l-Ungerija, il-Polonja, ir-Rumanija, is-Slovenja, is-Slovakkja u l-Krozja – il-frank annwali u l-btajjel pubbliċi huma ta’ 31 jum.", "Ir-rapport juri differenzi kbar bejn il-pajjiżi: fuq naħa hemm il-Ġermanja u Franza fejn il-ħaddiema għandhom mal-40 jum frank, id-Danimarka (39) u l-Italja (37 jum).", "In-naħa t’isfel hemm il-Belġju (29 jum) u l-Estonja, l-Ungerija, il-Polonja u r-Rumanija (30 jum)." ]

[ "Dan ir-ritratt meħud mill-fotografu Timo Turpeinen juri t-terrur li kellhom fuqhom it-turisti li kienu parti mill-grupp abbord id-double-decker fid-direzzjoni ta’ Ħal Kirkop.", "Evidenti x-xokk fuq wiċċ it-turisti.", "U evidenti aktar il-biża’ fuq it-tfal illi kienu fost dawk kollha fuq id-double-decker.", "Fost il-feruti hemm żewġt itfal żgħar." ]

[ "Il-Kummissjoni Nazzjonali għall-Promozzjoni tal-Ugwaljanza tappella għall-prudenza fuq il-midja soċjali", "Il-Kummissjoni Nazzjonali għall-Promozzjoni tal-Ugwaljanza ħeġġet lis-soċjetà Maltija tirrikonixxi l-isforzi li qed isiru mill-Oppożizzjoni u l-Gvern biex jinkiseb bilanċ bejn is-sessi fil-Parlament Malti.", "Dan filwaqt li kulħadd għandu jqis kliemu fuq il-midja soċjali għaliex dan idgħajjef l-impenn parlamentari taż-żewġ naħat fl-introduzzjoni ta' miżuri proattivi.", "Il-Kummissjoni fakkret kif il-fastidju u d-diskors ta' mibegħda lejn in-nisa fil-politika u n-nisa parlamentari jxekklu l-parteċipazzjoni sħiħa tan-nisa fil-ħajja politika, liema fastidju l-NCPE qed tinnota li qed jiżdied fuq il-mezzi soċjali.", "\"Huwa biżżejjed li wieħed iżur il-pjattaformi tal-midja soċjali sabiex isib evidenza ta' din l-imġieba abbużiva u inaċċettabbli, b'mod partikolari matul il-ġimgħa li għaddiet.\"", "Fl-isforzi tagħha flimkien mas-soċjetà Maltija in ġenerali, b'mod partikolari dik femminili, il-Kummissjoni qed tipprova tegħleb il-kultura ta' preżenza maġoritarja tas-sess maskili, li ddominat il-Parlament għal snin sħaħ, u ta' nuqqas ta' kandidati nisa.", "Madwar sentejn ilu, il-Gvern u l-Oppożizzjoni waqqfu Kumitat Tekniku sabiex jindirizza d-defiċit demokratiku attwali bejn is-sessi fil-Parlament, b'enfasi wkoll fuq l-isfidi li n-nisa f'Malta jiffaċċjaw fid-dinja politika.", "B'riżultat ta' dan, f'April 2019 tnediet ir-Riforma dwar il-Bilanċ bejn is-Sessi fil-Parlament għall-konsultazzjoni pubblika.", "Il-Kummissjoni nnutat kif id-dokument ressaq diversi miżuri pożittivi f'ħafna livelli, li jaġixxi kemm fuq il-kawżi kif ukoll fuq il-konsegwenzi tal-inugwaljanza bejn is-sessi fl-isfera politika, filwaqt li jqis l-ispeċifiċitajiet politiċi u soċjali tal-kuntest Malti.", "Tags konsultazzjoni pubblika", "Kummissjoni Nazzjonali għall-Promozzjoni tal-Ugwaljanza", "Riforma dwar il-Bilanċ bejn is-Sessi fil-Parlament //= $special ?>" ]

[ "Il-Kumpaniji Green MT u WEEE Malta, it-tnejn kumpaniji sussiddjarji tal-GRTU u skemi awtorizazzati, waħda għall-ġbir tal-iskart tal-ippakkeġġar u l-oħra għall-elettroniku kellhom żjara ta’ korteżija mill-Kelliem Ewlieni tal-Oppożizzjoni għall-Kunsilli Lokali Robert Cutajar li matulha ġew diskussi il-proposti riċenti tal-Partit Nazzjonalista għar-riforma fil-Kunsilli Lokali u kif il-lokalitajiet jistgħu ikunu aktar innovattivi u effiċċjenti fil-ħidma tagħhom favur l-ambjent.", "Cutajar intlaqa’ miIl-President tal-Kamra tan-Negozji żgħar u medji – GRTU, Paul Abela u l-Kap Eżekuttiv ta’ Green MT u WEEE Malta Joe Attard.", "Abela tkellem dwar l-importanza li l-Kunsilli Lokali kollha tingħatalhom l-għodda u l-finanzjarjament meħtieġ biex ikunu jistgħu jwettqu ħidmiethom aħjar.", "Hu stqarr jaqbel mal-proposta li parti mid-dħul tal-Gvern Ċentrali, per eżempju, persentaġġ tad-dħul tat-taxxa fuq il-valur miżjud jew dħul ieħor li jiġi ġġenerat fil-lokalita’ għandu jmur lura għand il-Kunsilli Lokali.", "Il-President tal-GRTU qal li b’dan il-mod il-Kunsilli Lokali jkunu jistgħu jwettqu aħjar ħafna mix-xogħol li bil-liġi huma responsabbli għalih.", "Cutajar qal li l-Oppożizzjoni trid Kunsilli Lokali li jaħsbu ‘out of the box’ biex joffru soluzzjonijiet aħjar għal dak li verament għandhom bżonn is-setturi kollha fil-lokalitajiet.", "Iż-żewġ naħat qablu ukoll li f’kull lokalita’ f’Malta għandu jkun hemm sinerġija ikbar bejn il-komunita’ kummerċjali, ir-residenti u t-tmexxija lokali.", "Is-Sur Cutajar semma li din tista’ tiġi msaħħa billi f’kull Kunsill Lokali jkun hemm persuna full-time li tikkordina ir-relazzjoni bejn is-setturi kollha.", "Il-Kap Eżekuttiv ta’ Green MT u WEEE Malta, Joe Attard tkellem dwar l-importanza li l-istakeholders kollha fil-qasam tal-ambjent, partikolarment fl-immaniġġjar tal-iskart ikunu iktar pro-attivi fl-inizjattivi u d-deċizjonijiet għall-ġid ta’ kulħadd.", "Hu appella biex f’Malta titwaqqaf ‘Clearing House’ li jkollha l-irwol tqassam b’mod ġust l-obbligi li joħorġu mill-liġi lill-Iskemi li jirrapprezentaw il-produtturi li ta’ kuljum qed jiġbru il-materjal riċiklabbli mill-Kunsilli Lokali.", "Attard qal li b’dan il-mod, il-Komunita’ Kummerċjali tkun iktar effiċjenti waqt li l-Kunsilli Lokali jgawdu minn servizz aħjar u mingħajr skossi.", "Cutajar faħħar l-impenn u l-ħidma ambjentali ta’ Green MT u WEEE Malta.", "Qal li l-Partit Nazzjonalista se jimpenja ruħu biex l-ambjent ikun ukoll fil-qalba tal-prijoritajiet ta’ kull Kunsill Lokali." ]

[ "Il-Ministru tal-Finanzi Edward Scicluna nieda d-dokument bil-linji ġenerali għall-budget tas-sena li ġejja.", "Id-dokument intitolat ‘Noħolqu Opportunitajiet mhux Dipendenzi’ juri l-intenzjoni tal-gvern li jżid l-inċentivi biex aktar nies jidħlu fid-dinja tax-xogħol u b’hekk isiru inqas dipendenti fuq is-servizz soċjali.", "Il-Ministru Scicluna spjega li wara sena sħiħa tal-leġislatura, l-Gvern huwa kuntent bid-direzzjoni ekonomika u l-ħsieb hu li l-ekonomija tibqa’ titmexxa fl-istess direzzjoni.", "Il-Professur Scicluna qal li matul is-sena r-rata tal-qgħad f’Malta niżlet u hi fost l-inqas fl-Ewropa.", "Dwar iż-żieda fl-impjegi mal-gvern, l-Ministru Scicluna qal li meta imqabbel mas-settur privat, l-impjegi mal-gvern baqgħu fl-istess proporzjon li kienu sena ilu.", "Il-Professur Scicluna spjega li l-iżbilanċ ta’ €47 miljun fil-finanzi tal-gvern din is-sena huwa riżultat ta’ tnaqqis ta’ 12 fil-mija fid-dħul rikurrenti tal-gvern.", "Il-Ministru spjega iżda li l-gvern għandu jiġbor €41 miljun mill-Enemalta għas-sisa li mistennija jidħlu għand il-gvern fi żmien qasir bil-proġett tal-powerstation.", "Il-Ministru qal li l-Gvern hu fiduċjuż li se jilħaq il-mira li d-defiċit ikun ta’ 2.1 fil-mija u sa tmiem tas-sena 2015 dan jinżel għal 1.7 fil-mija.", "Mistoqsi minn", ", l-Ministru qal li s-settur tas-saħħa huwa bla dubbju l-aktar settur li hu ta’ piż finanzjarju għall-Gvern.", "Huwa qal li għaddejjin diskussjonijiet ma’ kumpaniji tal-assigurazzjoni bil-għan li aktar nies ikollhom assigurazzjoni tas-saħħa biex tonqos il-pressjoni fuq n-nefqa għal qasam tas-saħħa." ]

[ "Lionel Messi kkonferma li l-plejers ta’ Barcelona ser ikollhom 70% mill-paga mnaqqsa sabiex il-klabb jagħmel ċert li l-impjegati l-oħra jitħallsu l-pagi tagħhom matul il-lockdown fi Spanja.", "Minbarra t-tnaqqis drastiku fil-paga, il-plejers huma mistennija li jagħtu kontribuzzjoni finanzjarja lill-klabb li fl-aħħar jiem għamilha ċara li għaddej minn mumenti xejn feliċi finanzjarjament.", "Dan it-tnaqqis fil-pagi mal-ewwel ma niżilx tajjeb mal-iskwadra Katalana.", "L-idea tat-tnaqqis ta’ 70% mill-paga ma kenitx ġiet milqugħa mill-plejers, li kienu lesti li titnaqqsilhom bi 30%.", "Imma l-bord immexxi mill-President Josep Maria Bartomeu baqa’ jippersisti u fl-aħħar għaddiet tiegħu.", "F’messaġġ pjuttost twil fuq Instagram, Messi spjega dak li seħħ, u ma ddejjaqx jikkritika lill-President tal-klabb meta akkużah li pprova jimmina lill-plejers matul in-negozjati.", "Skont Messi, “irridu niċċaraw li x-xewqa tagħna dejjem kienet li nagħtu parti mis-salarju tagħna għaliex nifhmu li din hija sitwazzjoni eċċezzjonali u aħna konna dejjem minn tal-ewwel li tajna l-għajnuna lill-klabb meta konna mitluba.", "Għamilna dan diversi drabi b’inizjattivi li ħadna aħna stess meta ħassejna li hekk kellna nagħmlu għax kien importanti u neċessarju.", "U huwa għalhekk li ma niqfux nissorprendu ruħan meta minn ġol-klabb stess, kien hemm min prova jpoġġina taħt il-lenti u prova jżid il-pressjoni fuqna dwar xi ħaġa li kien jaf li lesti li nagħmlu.”", "Il-messaġġ ta’ Messi ma damx wisq biex beda jiġi riprodott minn sħabu tat-tim, fosthom Gerard Pique, Sergio Busquets, Luis Suarez, Jordi Alba, Antoine Griezmann, Frenkie de Jong, Arturo Vidal u Marc-Andre ter Stegen.", "Dan kollu jkompli joħroġ il-qasma li hemm preżentament fit-tim ta’ Barcelona bejn il-plejers u l-bord.", "Ftit tal-ġimgħat ilu, Messi kien diġà kkritika fl-apert lis-Segretarju Tekniku Eric Abidal, u tkompli tikber l-ispekulazzjoni jekk l-Arġentin jinsabx fl-aħħar xhur tiegħu mat-tim Katalan.", "Diversi klabbs Spanjoli huma mistennija li jieħdu l-istess deċiżjoni dwar il-pagi tal-plejers tagħhom, u dan sabiex isalvaw il-qagħda finanzjarja tagħhom li ġiet kritika ħafna minħabba li mhumiex idaħħlu flus għaliex il-logħob hu pospost.", "Kemm Atlético Madrid kif ukoll Espanyol diġà kkonfermaw li mhumiex il-plejers biss li se jġorru l-piż, għaliex anke l-istaff ser ikollu il-paga mnaqqsa." ]

[ "Fl-2012, in-nefqa tal-Gvern fuq is-saħħa f’Malta kienet ta’ 8.7 fil-mija tal-Prodott Gross Domestiku u kważi wieħed fil-mija inqas mill-medja tal-pajjiżi oħra fl-Unjoni Ewropea.", "Din kienet waħda mill-konklużjonijiet li ħarġu minn studju tal-osservatorju Ewropew dwar is-sistemi tas-saħħa f’Malta li sar fl-2012.", "Il-konklużjonijiet li ħarġu mill-istudju tal-Osservatorju Ewropew dwar is-sistemi tas-saħħa jagħtu stampa dettaljata dwar kif qegħdin jiffunzjonaw is-sistemi tas-saħħa.", "L-aħħar studju simili sar 15-il sena ilu.", "F’konferenza tal-aħbarijiet, Josep Fugueras li mexxa l-istudju ddeskriva s-sitwazzjoni bħala pozittiva.", "Madankollu qal li hemm indikaturi li juru li fuq medda itwal ta’ snin, Malta se tħabbat wiċċha ma’ problemi fis-sostenibbiltà u fl-effiċjenza tas-sistemi tas-saħħa.", "Dan minħabba popolazzjoni li dejjem qiegħda tixjieħ, żieda fil-konsum tal-mediċini u żieda fl-inċidenza tal-kanċer u mard kroniku ieħor.", "Żdiedu wkoll il-ġranet li l-pazjenti qegħdin idumu rikoverati fl-isptar u tispikka wkoll ir-rata għolja ta’ obeżità fil-gżejjer Maltin." ]

[ "Fl-ewwel sitt xhur ta’ din is-sena, il-Bank of Valletta għamel profitt ta’ 88 miljun ewro u nofs qabel il-provvedimenti għal-litigazzjoni, li l-Bank żamm għal din is-sena.", "F’konferenza tal-aħbarijiet biex jippreżentaw ir-riżultati, iċ-Chairman tal-BoV Deo Scerri spjega li dan l-ammont hu 30 fil-mija aktar mill-istess perjodu għas-sena li għaddiet, tant li hu l-ogħla profitt għal nofs is-sena li qatt ġie rrappurtat mill-Bank.", "Hu spjega li minn dawn, il-Bord tal-BoV għaraf provvediment għal-litigazzjoni ta’ 75 miljun ewro biex il-profitt qabel it-taxxa rriżulta fi 13-il miljun ewro u nofs.", "Fil-konferenza tal-aħbarijiet kien spjegat li l-Bord għażel li jipprovedi l-75 miljun ewro kontra kwalunkwe telf potenzjali minn każijiet li nqalgħu tul is-snin u li fihom hu nvolut il-Bank of Valletta.", "Dawn il-każijiet qed jinżammu taħt skrutinju kontinwu biex tkun evalwata l-pożizzjoni tal-Bank minn żmien għal żmien fid-dawl tal-iżviluppi li jseħħu.", "B’hekk, il-Bord żamm id-dritt li jadatta l-miżuri skont it-tibdil fiċ-ċirkustanzi, għalkemm kien enfasizzat li dan kollu ma jikkostitwixxi l-ebda ammissjoni ta’ ħtija jew responsabbiltà fil-każijiet rispettivi.", "Iċ-Chairman tal- BoV kompla li s-self lill-klijenti llum jammontaw għal erba’ biljun ewro u nofs, filwaqt li d-depożiti totali mal-Bank jammontaw għal 10 biljun ewro.", "Fil-kumment lill-ġurnalisti, hu qal li l-istrateġiji adottati mit-tmexija tal-Bank għall-konservazzjoni tal-kapital u t-tnaqqis fir-riskju tal-mudell tan-negozju huma għodda li se jiżguraw futur sigur, sostenibbli u profitabbli għall-Bank of Valletta.", "Filwaqt li rringrazzja lill-istakeholders kollha – inkluż lill-klijenti, lill-azzjonisti u lill-impjegati – hu tenna li l-pożizzjoni tal-Bank għadha b’saħħitha, tant li l-ħidma tiegħu qed tkompli b’mod sostenibbli." ]

[ "L-Assoċjazzjoni Medika Maltija (MAM) qalet li l-Prim Ministru ma jistax jibqa' jaġixxi qisu kollox normali, donnu kollox \"business as usual\" waqt li n-nies qegħdin jitilfu ħajjithom minħabba l-coronavirus.", "Fi stqarrija maħruġa kmieni dalgħodu, il-MAM appellat biex l-awtoritajiet Maltin jieħdu miżuri biex jikkontrollaw l-imxija bħalma qed isir f'pajjiżi barranin bħal Spanja , Franza u r -Renju Unit .", "Stqarret li hija mħassba ħafna fuq \"in-nuqqas ta' tmexxija waqt li l-epidemija titlef il-kontroll.\"", "Fil-fehma tal-assoċjazzjoni, jeħtieġ li jsir sforz tal-aħħar qabel ma jkun disponibbli l-vaċċin, peress li l-Għaqda Dinjija tas-Saħħa (WHO) qed tistma li dan ikun lest sa tmiem is-sena.", "Il-Prim Ministru Robert Abela lbieraħ qal li l-Gvern m'għandux l-intenzjoni li jħabbar stat ta' emerġenza ta' saħħa pubblika biex ma jdaħħalx il-biża' fil-pajjiż.", "Huwa qal li mhux se jsakkar in-nies id-dar u jaqta' qalb in-negozji.", "X'qal il-PM ilbieraħ?", "Filmat: Mhux se nnissel il-biża' u nsakkar nies id-dar – Abela Ingħad mill-MAM li minħabba sinjali mħawdin li qed jibgħat il-Gvern li l-epidemija tinsab taħt kontroll, mhuwiex iqis kemm verament hija inkwetanti s-sitwazzjoni.", "Minħabba dan, diversi nies mhumiex jieħdu l-ilbies tal-maskri bis-serjetà, u dan qed iwassal biex il-virus ikompli jinxtered.", "Ilbieraħ tħabbret it-42 mewta bil-coronavirus, dik ta' raġel ta' 67 sena.", "Tħabbru wkoll 95 każ ġdid, filwaqt li l-jum ta' qabel kien hemm 100 każ ġdid.", "It-42 mewta f'Malta Raġel ta' 67 sena huwa t-42 vittma tal-coronavirus Il-MAM spjegat li s-Sala tal-Kura Intensiva fl-isptar hi kważi mimlija, u dalwaqt ma tkunx tiflaħ tieħu aktar nies, la minħabba l-coronavirus, la minħabba inċidenti jew mard ieħor.", "Qegħdin jidħlu wkoll pazjenti iżgħar l-isptar b'sintomi serji tal-coronavirus.", "Għaldaqstant, il-MAM tissuġġerixxi li: Il-maskri jsiru obbligatorji ġewwa kullimkien, mingħajr eċċezzjonijiet, anke fil-post tax-xogħol Ikun hawn aktar tagħrif fuq kif u għaliex jintlibsu l-maskri Ikun hawn protezzjoni aħjar tal-anzjani u tan-nies vulnerabbli Jissaħħaħ l-infurzar fuq l-ilbies tal-maskri; ikun hawn aktar multi għal min ma jilbisx il-maskra Fl-ajruport jiġu ttestjati l-passiġġiera kollha minflok jittieħed kampjun żgħir biss Jitwaqqfu t-titjiriet minn pajjiżi fejn hemm lockdown totali Ikun inkoraġġit aktar ix-xogħol mid-dar.", "Jekk dawn is-suġġerimenti ma jkunux ta' suċċess, il-MAM qalet li l-Gvern għandu jikkunsidra aktar miżuri restrittivi." ]

[ "Il-Partit Nazzjonalista qal li l-proġett ta' akkomodazzjoni soċjali fis-Siġġiewi hu nieqes milli joffri kwalità ta' ħajja.", "Fi stqarrija ffirmata mill-Viċi Kap David Agius u d-deputat Ivan Bartolo, il-Partit Nazzjonalista qal li frott paniku minħabba l-ħtieġa ta' akkomodazzjoni soċjali, il-gvern żied id-densità f'dawn il-proġetti, ħaġa li qal se twassal għal konċentrazzjoni ta' bnedmin f'post wieħed.", "Wara l-aħbar li l-proġett fis-Siġġiewi se jinkludi ċentru ta' childcare, il-kelliema tal-Partit Nazzjonalista staqsew kif jista' jkollok blokka ta' akkomodazzjoni soċjali mingħajr ebda spazji miftuħa.", "Childcare centre għall-komunità Siġġiwija bħala parti mill-proġett ta' housing soċjali ġdid fis-Siġġiewi" ]

[ "L-awturi Maltin Alison Ellul u Elton Zarb, flimkien mal-awtur Irlandiz Aidan O’Coonor, irnexxielhom jagħmluha mat-tliet finalisti tal-Eurovision Song Contest tal-Litwanja, fejn kisbu l-ogħla marki mill-ġurija mit-tliet kanzunetti li kien għad fadal.", "Il-kanzunetta li ġġib l-isema “It’s all about a boy”, kienet magħżula mal-ewwel 18-il kanzunetta, u kull ġimgħa numru ta’ kanzunetti kienu qegħdin jinqalgħu matul il-programm intitolat LRT li huwa segwit minn miljuni ta’ telespettaturi.", "Is-Sibt li ġej, dawn it-tliet kanzunetti se jkunu qegħdin jikkompetu bejniethom fejn il-kanzunetta rebbieħa se tkun qed tingħażel mill-pubbliku u mill-ġurija.", "Il-pubbliku jista’ jisma’ din il-kanzunetta fuq is-sit ta’ LRT u jivvota għall-kanzunetta favorita tiegħu." ]

[ "It-tim ta’ McLaren ħatar lill-Ġermaniż.", "Andreas Seidl, bħala direttur maniġerjali tat-tim bil-għan li jerġa’ isir forza f’dan l-isport wara sensiela ta’ staġuni deludenti.", "It-tmexxija ta’ McLaren – li ddiżappuntaw bis-sħiħ fl-istaġun li għadda — iddeċidiet li Seidl hu l-aħjar għażla biex jassumi ‘responsabbiltà diretta’ għat-tim taħt il-Kap Eżekuttiv, Zak Brown ( li għandu awtorità fuq l-attivitajiet kollha ta’ McLaren li huma konnessi mat-tlielaq) u l-bord tad-diretturi.", "Dan meta Seidl, li għandu 46 sena, kiseb reputazzjoni tajba ħafna għall-ħidma tiegħu mal-Porsche fil-World Endurance Championship – b’Zak Brown qed ifaħħru bħala ‘persuna kapaċi li għandu wkoll rekord ta’ suċċessi’.", "Seidl, li kien involut fil-Formula 1 mal-BMW, bejn l-2000 u l-2009, ma ngħatax data fissa biex jibda jaħdem fir-rwol ġdid, peress li McLaren għadhom ma qablux mal-Porsche dwar id-data għal meta l-Ġermaniż jista’ jiddedika ruħu kompletament għall-impenn ġdid.", "Fl-ewwel kummenti tiegħu wara l-konferma tar-rwol ma’ McLaren, Seidl qal li dan, għalih, se jkun privileġġ u li hu qed iħares ‘il quddiem b’ħerqa għal din l-isfida.", "Hu irrefera għall-istorja u l-kontribut ta’ McLaren għall-Formula 1 waqt li spjega li din hi opportunità rari għalih biex ‘iżid mal-wirt speċjali ta’ dan it-tim fl-isport partikulari’.", "Sadanittant, Andreas Seidl hu fiduċjuż li t-tim ta’ McLaren ‘għandu l-viżjoni u l-esperjenza’ biex jirritorna fil-quċċata tal-Formula 1 u meta din se tkun il-proprja missjoni tiegħu, bħala parti mill-istrateġija ta’ McLaren għat-tul taż-żmien." ]

[ "Mewġa ta' sħana rekord fis-Siberja, kienet tkun impossibbli li sseħħ mingħajr it-tibdil fil-klima li kkawża l-bniedem.", "Ikkonkluda dan studju lokali li analizza t-temperaturi f'ċertu reġjuni, li bejn Jannar u Ġunju ta' din is-sena, kienu mal-ħames gradi celcius ogħla mill-medja.", "It-temperaturi fil-belt Russa ta' Verkhoyansk qabżu t-tmienja u tletin grad celcius.", "Din hija l-ogħla temperatura li qatt ġiet irreġistrata fin-naħa ta' fuq tal-Artiku.", "Fil-fatt, qed jingħad li l-Artiku qed jisħon b'ritmu mgħaġġel id-doppju tal-medja globali." ]

[ "Madwar 130 sewwieqa ta’ muturi, membri ta’ clubs u individwi, ħadu sehem f’ dawra bil-muturi li matulha inġabru fondi b’risq Puttinu u Simon Schembri Blue Light Foundation", "B’kollox inġabru ftit iktar minn €2,500 b’risq dawn iż-żewġ organizzazzjonijiet waqt rotta li bdiet mill-parkeġġ ta’ Luxol, tul Triq il-Kosta sa Għajn Tuffieħa u mbagħad sa Ħal Qormi u lura minn Triq Reġjonali sa San Ġiljan.", "Id-dawra kienet organizzata minn Free Hoggers Malta u kienet miftuħa għas-sewwieqa ta’ kull tip ta’ mutur.", "Is-somma miġbura mistennija tiġi preżentata fit-12 ta’ Ottubru." ]

[ "Ġunju 10, 2020", "Chelsea se jkunu qed jagħtu f'donazzjoni l-premju fi flus li jammonta għall-100,000 sterlina li rebħu t-tim tan-nisa tagħhom bir-rebħ tal-kampjonat.", "Chelsea se jagħtu dawn il-flus f'karità lill-għaqdiet li jgħinu u jappoġġjaw nisa u tfal li jsofru minn abbużi domestiċi.", "Chelsea ġew ikkonfermati Champions il-Ġimgħa li għaddiet.", "Emma Hayes, it-Team Manager tat-tim tan-nisa ta' Chelsea qalet li l-għaqda tal-karità li se tibbenefika minn din l-għotja hi waħda għal qalb ħafna l-plejers kollha tat-tim." ]

[ "L-għaqda Birdlife faħħret id-deċiżjoni tal-Gvern u qalet li dan wera li jaf jieħu deċiżjoni meta l-kaċċaturi jiksru l-liġijiet.", "L-għaqda qalet li hija u anke l-CABS raw b’għajnejhom numru kbir ta’ illegalitajiet fl-aħħar jiem.", "Apparti ċ-Ċikonja li nqatlet il-Marsa, il-CABS għandhom evidenza li kaċċaturi liċenzjati sparaw fuq arpa, spanjulett u anke dotterel.", "Il-Birdlife sejħet lil Gvern jerġa jibdel ir-regoli dwar il-kaċċa fil-ħarifa u jirriforma l-kumitat Ornis.", "Għal darb’oħra l-għaqda favur il-ħarsien tal-għasafar sejħet il-Gvern biex jaghmel ir-referendum f’Marzu li ġej.", "Fi stqarrija separata l-CABS laqgħet ukoll id-deċiżjoni tal-Gvern li jagħlaq l-istaġun tal-kaċċa minħabba numru kbir ta’ għasafar li nqatlu fl-aħħar jiem.", "Cabs qalet li tinża’ l-kappell lill-Prim Ministru talli kellu l-kuraġġ li jieħu din id-deċiżjoni b’saħħitha.", "“Konvinti li kienet deċiżjoni iebsa iżda s-sitwazzjoni ma baqgħetx aktar taħt kontroll”, qal il-President tal-CABS Heinz Schwarze." ]

[ "L-Arċisqof Charles Scicluna qal li l-pandemija tal-Covid-19 urietna kemm m'aħna xejn u kemm aħna verament vulnerabbli, kif ukoll kemm niddependu minn xulxin.", "Hu u jitkellem ma' Fr Joe Borg fuq Newsbook Q&A lbieraħ, l-Arċisqof irrifletta fuq kif il-pandemija affettwat lill-Knisja.", "Qal li lilu u lill-Isqof Awżiljarju Joseph Galea-Curmi bagħtithom fid-djar tan-nies permezz tal-quddies li bdiet tixxandar ta' kuljum fuq it-televixin.", "Qal li n-nies ħadu pjaċir isegwu l-kelma tal-isqfijiet minn djarhom stess.", "Aktar minn Newsbook Q&A Filmat: \"Jekk min jiġi hawn inpoġġuh ġo gaġġa, nimlewh bir-rabja\" – L-Arċisqof Spjega li l-pandemija, bla ma trid, tibdillek ir-ritmu ta' ħajtek.", "Qal li peress li hu jgħix ma' ommu, joqgħod aktar attent.", "Skont l-Arċisqof, qabel il-pandemija, il-familja kienet fi kriżi peress li kulħadd kien impenjat b'ħajtu u l-membri tal-familja bilkemm kienu jsibu ħin ipoġġu biex jieklu flimkien.", "Għalhekk, il-pandemija kienet pożittiva minn dan il-lat għax tat lill-familji aktar ħin flimkien.", "Mons. Scicluna semma wkoll kif permezz tal-pandemija, irrealizza kemm ir-ritwal tal-knisja fil-funerali huwa importanti, billi ra kemm in-nies ħassew in-nuqqas tiegħu meta dan għamel żmien wieqaf minħabba l-virus.", "Qal li dan ir-ritwal jagħti faraġ li m'hemmx prezzu.", "L-Arċisqof dwar il-pandemija \"Il-fidi ma tiqafx minħabba l-coronavirus\" – L-Arċisqof" ]

[ "Fortunatament ħadd ma weġġa’ f’inċident li seħħ aktar kmieni fi Triq Misraħ il-Barrieri fl-Imsida.", "Inewsmalta jinsab infurmat li għall-ħabta tas-2:00 p.m il-Pulizija daħlilha rapport li gaffa kienet qiegħda taqbad fl-imsemmija Triq.", "Fil-post issejħu l-Pulizija u Membri Tal-Protezzjoni Ċivili li kkontrollaw in-nirien.", "Minn stħarriġ illi sar irriżulta li l-gaffa kienet tħalliet hemm minn xi ħaddiema ftit tal-ħin qabel u meta dawn ħallew is-sit għal xi raġuni l-gaffa spiċċat inħakmet minn nirien.", "Il-Pulizija tinsab għaddejja bl-investigazzjonijiet tagħha." ]

[ "http://www.one.com.mt/news/wp-content/uploads/2018/03/FATALITA.mp4", "Il-Pulizija qed tinvestiga sejba ta' katavru li nstab qrib il-bajja ta' Għajn Tuffieħa.", "Kien għall-ħabta tal-5.30 p.m. li l-Pulizija ġiet informata li taħt l-irdum kien hemm persuna mejta.", "Fuq il-post waslu l-membri tal-protezzjoni ċivili u tim mediku mill-isptar Mater Dei biex jagħtu l-assistenza tagħhom lill-vittma.", "Madankollu huwa ġie ċċertifikat mejjet fuq il-post.", "Il-Pulizija għad trid tistabilixxi l-kawża tal-mewt tal-persuna.", "It-triq tinsab magħluqa għat-traffiku." ]

[ "Kull partit politiku jrid jidher żgħażugħ.", "Kull mexxej politiku jixtieq li jkollu immaġini żgħażugħa.", "Kull partit politiku jrid liż-żgħażagħ jivvutaw lilu.", "Illum saret xejra moderna u \"tal-moda\" illi partit politiku jaħdem u jistinka biex iressaq liż-żgħażagħ lejh u dan għaliex, dan huwa kkunsidrat bħala l-aktar votant li jaħseb b'moħħu lilhinn mill-passjonijiet politiċi, huwa l-futur tal-pajjiż u huwa l-aktar votant li forsi jħossu aljenat mill-politiċi u l-lealtajiet tal-passat.", "Dan l-aħħar f'pajjiżna waqt il-kampanji elettorali saret il-moda li wara l-mexxej ikun hemm skjerati numru ta' żgħażagħ lebsin sabiħ, daħkana u kuntenti - li jċapċpu u jqumu bil-wieqfa jagħtu standing ovation wara l-ieħor lill-mexxej, b'mod kważi kliniku u f'uniformità.", "Dan huwa kollu relatat mal-immaġini.", "Isir żball u jkun insult iżda li partit politiku jieqaf hemm u jaħseb illi l-votant żagħżugħ se jivvotalu sempliċiment għax fuq quddiem jew wara l-mexxej hemm żgħażagħ oħrajn, lebsin ħwejjeġ tal-moda, iċapċpu.", "Il-partiti jeħtieġ jifhmu - u dan il-punt qed isir f'analiżi tas-sitwazzjoni fil-Partit Nazzjonalista f'paġni 6 u 7 - li ż-żgħażagħ, jew ħafna minnhom, jersqu lejn partit u jivvotawlu meta dak il-partit ikun jissimbolizza dawk il-prinċipji li huma jemmnu fihom u meta dak il-partit jissimbolizza t-triq 'l quddiem li huma jemmnu li l-pajjiż għandu jieħu.", "Meta dak il-partit mhux talli ma jibżax jieħu pożizzjonijiet fuq kontroversji talli jkun hu li jmexxi 'l quddiem kwistjonijiet u kontroversji li jagħmlu differenza lin-nies.", "Nisa Laburisti pproponew illi l-perjodu bejn is-separazzjoni u d-divorzju għandu jonqos, għaliex erba' snin kienu qed joħolqu tbatija żejda u kappriċċuża għal mijiet ta' koppji illi ma kellhom ebda intenzjoni li jerġgħu jkunu flimkien.", "Din il-ġimgħa rajna lill-Gvern jippreżenta ir-riforma fil-liġi tad-divorzju.", "Qabel l-elezjoni tal-2013 il-Forum Żgħażagħ Laburisti kien kruċjali fl-imbutattura u fit-tfassil tal-wegħda għal unjoni ċivili bejn koppji tal-istess sess.", "Dan l-aħħar ukoll dak li kien il-President ta' dan il-Forum (illum Deputat Mexxej tal-PL) Daniel Micallef qed jitkellem fil-miftuħ dwar jekk għandniex nikkunsidraw l-ewtanasja għal min vera qed ibati (ara paġni 14 u 15).", "Is-Segretarju Parlamentari Rosianne Cutajar ippronunzjat ruħha fuq il-prostituzzjoni u kif din tista' tkun regolarizzata.", "U fl-aħħar snin kellna ħafna kwistjonijiet li ftit jew ħafna jaffetwaw lil eluf ta' żgħażagħ jew inkella huma kwistjonijiet li dwarhom jixtiqu jitkellmu u juru l-opinjoni: Jekk hux il-Ħabs, l-immigrazzjoni, ix-xogħol, l-dukazzjoni, id-divertiment, Paceville, ix-xiri tal-ewwel proprjetà tagħhom jew it-tieni, it-trasport pubbliku, it-toroq, il-korruzzjoni, il-meritokrazija u tant u tant aktar.", "Iż-żgħażagħ ma jgħixux f'bozza!", "Il-votant żgħażugħ jersaq lejn partit, mhux għax dak il-partit jagħti l-ġenb lil min hu aktar anzjan u jitfa' żagħżugħ f'kariga imma għax ikun żagħżugħ fl-ispritu.", "Lest biex ibiddel, lest biex jiġġedded, lest jieħu r-riskji biex jagħmel ħajjet in-nies aħjar, lest jisma' mingħajr ma qatt jitla' fuq pedestalli, lest ikun fuq quddiem u minn tal-ewwel f'ċerti kwistjonijiet.", "Partit li kapaċi juża l-midja soċjali u l-aħħar teknoloġiji bl-aktar mod tajjeb u partit bla inibizzjonijiet, li lest jiddiskuti u li lest jagħmel id-differenza.", "U iva - f'dan is-seklu li qed ngħixu fih fejn id-dehra hija importanti ħafna - partit b'immaġini moderna, friska u enerġetika!", "Huwa tajjeb li Bernard Grech qed jagħmel tant aċċenn fuq il-bżonn li ż-żgħażagħ ikunu fuq quddiem fil-PN.", "Pero' dan mhux biżżejjed.", "Biex verament jiġbed liż-żgħażagħ lejh - dawk il-ġenerazzjonijiet sħaħ li prattikament tilef u għadu qed jitlef il-PN - irid jitgħallem kif ikun relevanti għalihom.", "U jrid jammetti li ma baqax rilevanti għalihom u dan jidher ċar elezzjoni wara oħra u sondaġġ wara ieħor!", "Dan jista' jagħmlu billi mhux biss jitkellem il-lingwa taż-żgħażagħ imma jsir bejta ta' ideat friski u alternattivi għal dawk tal-Gvern preżenti.", "Pijunier fil-proposti mhux reattiv.", "Avventuruż u mingħajr biża' li jieħu pożizzjoni, mhux ħafna kliem fl-ajru u ambigwu - biex ma ndejqu lil ħadd u nintogħġbu ma' kulħadd.", "Minkejja li l-Partit Laburista ilu sebgħa snin u nofs fil-poter u minkejja oxxenitajiet li waslu biex saħansitra jiriżenja l-aktar Prim Ministru popolari minn kemm Malta ilha indipendenti, jidher li m'għandux problema li jirriforma, jiġġedded - anke jekk fil-Gvern - b'nies ġodda b'mentalità aktar żgħażugħa bħal Daniel Micallef, Ramona Attard, Aaron Farrugia , Miriam Dalli, Clyde Caruana u tant oħrajn.", "Aktar minn hekk iżda, il-Partit Laburista għad għandu kważi monopolju politiku fl-iżvilupp ta' diskussjoni dwar kwistjonijiet li l-aktar jolqtu liż-żgħażagħ f'ħajjithom u f'buthom u li l-aktar huma attraenti għalihom.", "Mela allura jekk partit irid ikun żgħażugħ u jattira l-vot taż-żgħażagħ - apparti li jrid jirrifletti immaġini moderna u żgħażugħa, mhux waħda għajjiena u stirata - jeħtieġ ikun rilevanti.", "Jeħtieġ jistaqsi: B'dak li ngħid jew ma ngħidx, b'dak li nagħmel jew ma nagħmilx, kif nidher, kif nikkomunika, b'dak li nipproponi jew ma nipproponix - jiena rilevanti jew le għall-ġenerazzjoni Maltija tal-lum u ta' għada?", "Jekk ir-risposta hija 'iva' - mela l-partit jista' jkollu nofs l-uffiċjali anzjani, għax xorta jkun żgħażugħ fil-qalb, fil-moħħ u fl-ispirtu!" ]

[ "Il-vann li kien involut fil-ħruq ta’ karozza fil-Ħamrun", "saq għal madwar 260 metru f’madwar żewġ minuti u nofs, minn Triq San Vinċenz għal Triq Ħal Qormi.", "NETnews.com.mt għamel dan l-eżerċizzju, hekk kif il-Pulizija qed tinvestiga l-fatt li l-karozza fi Triq San Vinċenz ingħħatat in-nar minn persuna jew persuni li kienu abbord il-vann, li iżda wkoll ħa n-nar aktarx għax intlaqat mil-likwidu użat biex inqabdet il-karozza.", "Madankollu, il-persuna jew persuni involuti reġgħu rikbu fil-vann, li nstaq sakemm tħalla fuq il-bankina fi Triq Ħal Qormi.", "Dan hekk kif hu mifhum li n-nar fil-vann tant ħa li kien se jirriżulta f’periklu għall-persuna jew persuni abbord." ]

[ "Il-President Marie Louise Coleiro Preca saritilha żjara ta’ kortesija mill-Kummissarju Elettorali Joseph Church flimkien mal-kummissjonari elettorali.", "Il-Kummissjoni Elettorali hija maħtura bil-Kostituzzjoni u l-membri tagħha huma appuntati mill-President wara parir tal-Prim Ministru li jingħata darba jikkonsulta mal-kap tal-Oppożizzjoni.", "Il-kummissjoni hija awtonoma.", "Il-membri preżenti tal-kummissjoni huma Mario Callus, l-Avukat Noel Cutajar, Vanni Ganado, Paul Sammut, Salvu Sant, Joseph Scicluna, l-Avukat Ray Zammit u l-Avukat Joe Zammit Maempel.", "Is-Segretarju tal-Kummissjoni huwa Joe Calleja" ]

[ "Ikompli jinstema' l-libell miftuħ minn Neville Gafa dwar l-allegat każ ta’ tixħim għall-ħruġ tal-visas mediċi", "Fil-Qorti nstema’ kif diversi Libjani kienu lesti biex jixhdu kontra l-uffiċjal fl-Uffiċċju tal-Prim Ministru Neville Gafà dwar l-allegat każ ta’ tixħim għall-ħruġ tal-visas mediċi, iżda rċevew theddid biex ma jagħmlux dan.", "Kien Ivan Grech Mintoff li qal dan hekk kif kompla jinstema l-libell, miftuħ mill-istess Gafà, konta David Lindsay bħala editur ta’ The Malta Independent on Sund", "Din kienet it-tieni darba li Grech Mintoff għamel dawn l-allegazzjonijiet, għalkemm din darba taħt ġurament.", "Ara x'kien irraporta dan is-sit dakinhar li saru l-allegazzjonijiet fuq il-programm li l-istess Grech Mintoff imexxi.", "Grech Mintoff qal li huwa jaf diversi Libjani li tpoġġew taħt pressjoni biex ma jixhdux konta l-istess Gafà.", "Huwa allega li Gafà saħanistra pprova jħallashom biex dawn ma jagħtux ix-xhieda tagħhom dwar kif Gafà, allegatament talabhom il-flus biex joħroġilhom visas mediċi illi li kieku kienu jingħatawlhom b’xejn.", "Grech Mintoff qal li saħansitra għandu ritratti ta’ Gafà fl-aħħar żjara tiegħu fil-Libja biex allegatament iħallas lil dawn il-persuni.", "Gafà kien uffiċjal pubbliku tal-Fondazzjoni għas-Servizzi Mediċi qabel tkeċċa mid-Deputat Prim Ministru u Ministru għas-Saħħa Chris Fearne wara li sar magħruf li ppoża bħala l-mibgħut speċjali tal-Prim Ministru meta ltaqa’ ma’ uffiċjali għolja tal-Gvern Libjan.", "Grech Mintoff spjega li b’kollox jaf 13-il Libjan li huma lesti jagħtu x-xhieda tagħhom iżda ma jafdawx lill-pulizija Maltija u għalhekk lesti biss jagħtu x-xhieda tagħhom direttament.", "Huwa għamilha ċara li kienu huma li kkuntatjawh u mhux hu.", "Insista li kellimhom fuq it-telefown u rrekordja l-konverzazzjoni bil-permess tagħhom.", "Grech Mintoff qal li dawn il-persuni ħarġu stqarrijiet formali permezz ta’ affidavits u li taw ukoll id-dettalji personali tagħhom.", "Huwa qal li teżisti traduzzjoni bl-Ingliż ta’ dawn l-istqarrijiet.", "Il-Maġistrat Francesco Depasquale ordnalu biex jippreżenta dawn it-traduzzjonijiet mogħtija minn dawn il-Libjani u jiċċertifika wkoll li dawn huma veritiera.", "Grech Mintoff informa wkoll lill-Maġistrat li l-Libjani lesti jixhdu permezz ta’ Skype.", "Il-Maġistrat saħaq li dan jista’ jseħħ fis-seduta li jmiss iżda insista li jekk le se jkollu jmexxi 'l quddiem.", "Il-każ ikompli f’Marzu." ]